Salmana Khan ge Eid filmakee hama "Radhe" | Mihaaru\n21 އޮކްޓޯބަރ 2019 - 06:37\nމީޑިއާތަކުން ކުރިން ވެސް ރިޕޯޓްކުރި ގޮތަށް ފިލްމުގެ ނަމަކީ "ރާދޭ" ކަން ކަށަވަރުވި އިރު، މި ފިލްމު ޑައިރެކްޓްކުރާނީ ޕްރަބޫދޭވާ އެވެ. އޭނާ އަކީ އަންނަ ޑިސެމްބަރު މަހު ރިލީޒްކުރާ، ސަލްމާންގެ "ދަބަންގް 3" ވެސް ޑައިރެކްޓަރެވެ.\nއަދި "ރާދޭ" ވާނީ ޕްރަބޫދޭވާއާ އެކު ސަލްމާން މަސައްކަތްކުރާ ތިން ވަނަ ފިލްމަށެވެ. އެ ދެ މީހުން އެންމެ ފުރަތަމަ އެކީގައި މަސައްކަތްކުރި ފިލްމަކީ 2009 ގެ "ވޯންޓެޑް" އެވެ.\nރިޕޯޓްތައް ބުނާގޮތުން "ރާދޭ" ގެ ޝޫޓިން އަންނަ މަހުގެ4ގައި ފަށާ އިރު، ފިލްމުގެ ބަތަލާގެ ރޯލް ވަނީ ސަލްމާނާ އެކު 2015 ގެ "ސުލްތާން" ކުޅުނު އަނުޝްކާ ޝަރުމާ އަށް ހުށަހަޅައިފަ އެވެ. އެކަމަކު އެކަން އަދި ކަށަވަރެއް ނުވެ އެވެ.\n"ރާދޭ" އަކީ ސަންޖޭ ލީލާ ބަންސާލީ އަންނަ އަހަރުގެ ފިތުރު އީދުގައި ގެނެސްދޭން އުޅުނު "އިންޝާﷲ" ދޫކޮށްލުމަށް ފަހު، ސަލްމާން އެ ތާރީހުގައި ބެލުންތެރިންނާ ބައްދަލުކުރާނެ ކަމަށް ވައުދުވި ފިލްމެވެ.\nސަލްމާނާއި އާލިއާ ބަޓާ އެކު ބަންސާލީ ހަދަން އުޅުނު ފިލްމު ސަލްމާން ދޫކޮށްލުމުން އެ ފިލްމުގެ ބަދަލުގައި އަންނަ އަހަރު އެހެން ފިލްމެއް ގެނެސްދޭން ބަންސާލީ ވެސް ވަނީ ނިންމައިފަ އެވެ. އެ ފިލްމަކީ އާލިއާއާ އެކު އަންނަ އަހަރުގެ ސެޕްޓެމްބަރު 11 ގައި ގެނެސްދޭ "ގަންގްބާއީ" އެވެ.\n"ބާރަތު" އަށް ފަހު މި އަހަރު ރިލީޒްކުރާ ސަލްމާންގެ ދެވަނަ ފިލްމު "ދަބަންގް 3" ސިނަމާތަކަށް އަންނާނީ ޑިސެމްބަރު މަހުގެ 20 ގަ އެވެ.


India gai Raajje isthihaaru kuraakah nuveytha?\nއިންޑިޔާގައި ރާއްޖެ އިޝްތިހާރު ކުރާކަށް ނުވޭތަ؟\nއިންޑިޔާއަށް ދަތުރު ފެށުމުން ފުރުސަތު ބޮޑު\nޓޫރިސްޓުން އިތުރު ކުރަން އިޝްތިހާރު ކުރަން ޖެހޭ\nއިންޑިޔާ ފިލްމީ ދާއިރާގައި އިޝްތިހާރު ކުރަން ޖެހޭ\nއިންޑިޔާގައި ދާދި ފަހުން ބޭއްވި މޯލްޑިވްސް އިންވެސްޓްމަންޓް ފޯރަމުން ދިމާވި ހާދިސާ އެކެވެ، ކޯޓުލާފައި، ވަރުގެ ކޮޅަށް ނަލަ ހެދިގެން ތާޖު ހޮޓަލުން ދިމާވި މީހެކެވެ. އޭނާ އަހާލީ އަހަރެން ކޮން ގައުމެއް ހެއްޔެވެ؟ އަހަރެން ދިވެހިރާއްޖެއޭ ބުނީމެވެ. ޖަވާބުގައި އެ މިހާ ބުނީ "އޯކޭ މޮރިޝަސް ދޯ" އޭ މިހެންނެވެ. އަދި މޮރިޝަސް އަކީ ރީތި ގައުމެކޭ ބުންޏެވެ. އަހަރެން އަނެއްކާ ވެސް މޮރިޝަސް އެއް ނޫނޭ ބުނީމެވެ؛ ޖަވާބުގައި އޭނާ ބުނީ ރާއްޖެ އޮންނަނީ ކޮން ތަނަކު ހެއްޔެވެ؟ ސުވާލަކީ އިންޑިޔާގައި އިންވެސްޓްމަންޓް އިޝްތިހާރު ކުރާއިރު އެ ގައުމު ރާއްޖޭގެ ޓޫރިޒަމަށް ހުޅުވާލުމަށް މަސައްކަތް ކުރަން ނުވޭ ހެއްޔެވެ؟ އިންޑިޔާގައި އޮތީ ހަމައެކަނި އިންވެސްޓް ފުރުސަތުތައް އެކަންޏެއް ނޫނެވެ. ޓޫރިޒަމަށް އެ ގައުމު އިންޑިޔާ އޮތީ ތަންމިނަށް ހުޅުވިފަ އެވެ.\n"އިންޑިޔާއަކީ 20 މިލިއަން މީހުންގެ މާކެޓެއް. އެ ގައުމުގައި އެބައޮތް އެތެރޭގައި ދަތުރުކުރާ 300 މިލިއަން މީހުން. މި މީހުންނަނީ ރާއްޖެ ފަދަ ގައުމުތަކަށް އާދެވޭ ފެންވަރުގެ މީހުން. އެހެންވެ މި މާކެޓު ހޯދުމަށް ގިނަ މަސައްކަތް ތަކެއް ކުރަން ޖެހޭ،" ޓޫރިޒަމް ޕީއާރު ކުންފުންޏެއް ކަމަށްވާ މޯލްޑިވްސް ގެޓަވޭސްގެ މެނޭޖިން ޑިރެކްޓަރު އަހުމީމް އަބްދުއް ރައްޒާގު ވިދާޅުވި އެވެ\nރާއްޖޭގެ ޓޫރިޒަމް ތަފާސް ހިސާބުތައް ދައްކާ ގޮތުގައި 2010 ވަނަ އަހަރު، އިންޑިޔާ އިން ރާއްޖެ އަށް ޒިޔާރަތް ކުރީ 25،556 ޓޫރިސްޓުންނެވެ. ނަމަވެސް މި އަހަރުގެ އޮކްޓޫބަރު މަހަށް ބަލާއިރު، މި އަދަދު ވަނީ 50،369 މީހުންނަށް އިތުރުވެފަ އެވެ. އެއީ މި އަހަރު އެކަނި ރާއްޖެއަށް ޒިޔާރަތް ކުރި 39،848 މީހުންނާ އަޅާބަލާއިރު ގާތްގަނޑަކަށް 26.4 ޕަސެންޓް އިތުރު އަދަދެކެވެ. މި އަދަދަށް އިންޑިޔާ އިން ރާއްޖެ އަށް ޓޫރިސްޓުން އިތުރުވެފައި މިވަނީ ރާއްޖެ އެގައުމުގައި ޑެސްޓިނޭޝަން ފެންވަރުގައި އިޝްތިހާރު ކުރުމެއްނެތި އެވެ. އަދި މި މުއްދަތުގައި އެ ގައުމުން ރާއްޖެއަށް ސީދާ އާދެވޭނެ ގޮތެއްނެވެ. އަދި އިންޑިޔާ ރާއްޖެއާ އިން ވެގެން އޮތް ނަަމަވެސް އެ ގައުމުގެ ބޭރަށް ދަތުރުކުރާ އާބާދީގެ ބޮޑު ބަޔަކަށް ރާއްޖެ އެއްގޮތަކަށް ނޭނގެ އެވެ. ހާއްސަކޮށް ރާއްޖެ އަންނަން އިންޑިޔާ މީހުންނަށް ލިބޭ ވިސާގެ ފަސޭހަކަމާއި، ރާއްޖޭގައި އިންޑިޔާ ޓޫރިސްޓުންނަށް ހުރި ފުރުސަތުތައް އެނގެމުން ނުދެ އެވެ.\nމި ހިސާބުން އަނެއްކާވެސް އިންޑިޔާ އަށް އިންވެސްޓްމަންޓް ފޯރަމްގައި ކުރި ދަތުރުކުރި ދިމާވި އެހެން ހާދިސާ ހިއްސާ ކޮށްލާނަމެވެ. ނިއުދިއްލީ، ބައިނަލް އަގުވާމީ ވައިގެ ބަނދަރުން ރާއްޖެ އަންނަން ފުރަން ވެގެން ދިޔައީ އަތުގައި ހުރި އިންޑިޔާ ފައިސާ ކޮޅު ޑޮލަރަށް ބަދަލުކޮށްލާށެވެ. މަޝްހޫރު "ތޯމަސްކުކް" ގެ މަނީ އެކްސްޗޭޖް ކައުންޓަރަކެވެ. އެ ކައުންޓަރުގައި ހުރި މުވައްޒަފު އެހީ އަހަރެމެންގެ ވިސާ ކޮބައި ހެއްޔެވެ؟ ވިސާ ނެތީއްޔާ، ފައިސާ މާރުކޮށްދޭން އޭނާ ފަހަތު ފަޔަށް ބުރަވި އެވެ. މައްސަލައަކީ އޭނާ އަށް އިންޑިޔާ އަށް ދާ ދިވެހިން ނަށް ވިސާގެ ފަސޭހަކަން އޮތްކަން ނޭނގުމެވެ. ނަމަވެސް އިންޑިޔާ މީހުންނާއި ދިވެހިންނަށް ދެ ގައުމަށް ދާން ފަސޭހަ ގޮތް ތަކެއް ހުރި ވާހަކަ ބުނުމުން އޭނަ ހުރީ ހައިރާންވެފަ އެވެ.\nއިޝްތިހާރު ކުރަންވީ ސިނަމާގައި- ބޮލީވުޑްގަ\nމީގެ މައިގަނޑު ސަބަބެއް ކަމަށް ޓޫރިޒަމް ދާއިރާގެ އިސް ފަރާތްތަކުން ބުނަނީ އިންޑިޔާގައި ރާއްޖެ އިޝްތިހާރު ކުރެވެމުން ނުދިއުމެވެ. ހާއްސަކޮށް ހޮލީވުޑްގެ މަޝްހޫރު ތަރިންނާއި އިންޑިޔާގެ ފިލްމު ބަލާ ބޮޑު ކޮމިއުނިޓީ އަށް ޓާކެޓުކޮށް ރާއްޖެ އިޝްތިހާރު ކުރަން ޖެހެ އެވެ. ނަމަވެސް އެހެން ގައުމުތަކުން ދަނީ އިންޑިޔާ ޓޫރިސްޓުން އިތުރު ކުރުމަށް ގިނަ މަސައްކަތްތަކެއް ކުރަމުންނެވެ. މީގެ ނަތީޖާ އެ ގައުމުތަކަށް ފެންނަމުން ވެސް ދެ އެވެ. ހާއްސަކޮށް އަވަށްޓެރި ގައުމުތަކާއި އާސިއާންގެ ގައުމު ތަކަށް ޒިޔާރަތް ކުރާ ޓޫރިސްޓުންގެ ބޮޑު ބައެއް އިންޑިޔާ އިން ހިއްސާ ކުރެ އެވެ.\nއަވަށްޓެރި ސްރީލަންކާގެ ޓޫރިޒަމް ތަފާސް ހިސާބުތައް ދައްކާ ގޮތުގައި ސްރީލަންކާ އަށް އެންމެ ގިނަ އިން ޓޫރިސްޓުން ދަނީ އިންޑިޔާއިންނެވެ. އެ ގައުމުން މި އަހަރުގެ މިހާތަނަށް 288،636 ޓޫރިސްޓުން ޒިޔާރަތް ކޮށްފައިވެ އެވެ. މިއީ މިދިޔަ އަހަރު އިންޑިޔާއިން ދިޔަ 251،481 ޓޫރިސްޓުންނާ އަޅާބަލާއިރު 14 ޕަސެންޓް އިތުރުވުމެކެވެ. އަދި ފިލިޕީންސްއަށް މިދިޔަ އަހަރު އެންމެ ގިނައިން ޓޫރިސްޓުން ޒިޔާރަތް ކުރި 12 ގައުމުގެ ފަސް ވަނާގައި އޮތީ އިންޑިޔާ އެވެ. އަދި ތައިލެންޑު ފަދަ ގައުމުތަކަކީވެސް އިންޑިޔާ ޓޫރިސްޓުން ގިނަ އަދަކަށް ދާ ގައުމުތަކެވެ. މީގެ ސިއްރަކީ އިންޑިޔާގެ ބައިސްކޯފު، ނުވަތަ ސިނަމާތަކުގައި މި ގައުމުތަކުގެ އިޝްތިހާރުތައް ފެނުމެވެ. ހާއްސަކޮށް އިންޑިޔާގެ ފިލްމު ބެލުމަށް ޝައުގުވެރިވާ އެތައް ބިލިއަން މީހުންގެ އާބާދީއަށް ޓާކެޓުކޮށް ފިލްމު ފެށުމުގެ ކުރިން ގައުމުތަކުގެ ޑެސްޓިނޭޝަން އިޝްތިހާރު ފެންނަން ފެށުމެވެ.\nމޯލްޑިވްސް އެސޯސިއޭޝަން އޮފް ޓްރެވަލް އެޖެންޑްޓް އެންޑް ޓުއާ އޮޕަރޭޓާސް (މަޓާޓޯ) ގެ ރައީސް އަބްދުﷲ ގިޔާސް ވިދާޅުވީ އިންޑިޔާއިން ރާއްޖެއަށް ބައިލައްކަ ޓޫރިސްޓުން އައި ނަމަވެސް މިއީ މަދު އަދަދެއް ކަމަށެވެ.\n"އިންޑިޔާ މާކެޓު ހޯދުމަށް އެހެން ގައުމުތަކުން ގިނަ މަސައްކަތް ތަކެއް ކުރޭ. މިސާލަކަށް ސްރީލަންކާ. ސްރީލަންކާގެ ޓޫރިޒަމް އިޝްތިހާރު މުންބާއީ ފަދަ ގައުމުތަކުގެ ބަސްތަކުގައި ވެސް އެބަހުރި. މޮރިޝަސް އަށް ބަލާއިރު އެ ގައުމަށް އިންޑިޔާ އިން އެކަނި ވެސް އެއްލައްކަ ޓޫރިސްޓުން އާދެ. އެހެންވެ ރާއްޖެ އަށް މިއަށް ވުރެ ރަނގަޅު ކުރެވެން ޖެހޭ،" އަބްދުﷲ ވިދާޅުވި އެވެ.\nމަޓާޓޯގެ ރައީސް އަބްދުﷲ ގިޔާސް. --\nވިޔަފާރީގެ ދާއިރާއިން މަތީ ތައުލީމް ހާސިލް ކުރައްވައިގެން ހުންނެވި މޯލްޑިވްސް ގެޓަވޭސްގެ ސީއޯއޯ ޑރ. ހުސެއިން ސަނީ އުމަރު ވިދާޅުވީ ބޮލީވުޑް މެދުވެރިކޮށް އިޝްތިހާރު ކުރުމުން އިންޑިޔާއަށްދާ ޓޫރިސްޓުންގެ އަދަދު ވަރަށް ބޮޑުތަން އިތުރުވާ ކަމަށެވެ.\n"ބޮލީވުޑް ތްރޫކޮށް މާކެޓު ކުރުމުން ވަރަށް ރަނގަޅު ފައިދާއެއް ލިބޭ ގައުމުތައް އެބަހުރި. މިސާލަކަށް ދިއްވާލޭ، ދުލްހަނިޔާ ލޭޖާންއެގޭ ފިލްމު ސުވިޓްޒަލޭންޑުގެ ލަވައެއް އެ ގައުމުގެ ޓޫރިޒަމަށް ބޮޑު ފައިދާއެއް ކުރި. އިންޑިޔާއިން ސުވިޓްޒަލޭންޑަށް ދިޔަ މީހުންގެ އަދަދު އިތުރުވި. ޝާހް ރުކްހާންގެ ދިލްވާލޭގެ ލަވައެއް އައިސް ލޭންޑުގައި ނެގުމުން ދުވަހަކު ކުރިނާރާ ވަރަކަށް އެ ގައުމަށް މިހާރު އިންޑިޔާ މީހުން އެބަދޭ،" ސަނީ ވިދާޅުވި އެވެ.\nމޯލްޑިވްސް ގެޓަވޭސްގެ ސީއޯއޯ ޑރ. ހުސެއިން ސަނީ އުމަރު. --\nއިންޑިޔާ ސީދާ ފްލައިޓް- ކުރިއެރުމެއް!\nއިންޑިޔާގައި ރާއްޖޭގެ ޓޫރިޒަމް އިޝްތިހާރު ކުރުން އިތުރު ކުރަން ޖެހޭ ސަބަބަކީ އިންޑިޔާ އަށް ރާއްޖޭން ޑައިރެކްޓް ފްލައިޓް އަޅަން ފެށުމެވެ. ރާއްޖޭގެ އެއާލައިނެއް ކަމަށްވާ މެގަ މޯލްޑިވްސްއިން ވަނީ އިންޑިޔާގެ ނިއުދިއްލީއަށް ފްލައިޓްތައް ފަށައި، އަންނަ މަހު މުންބާއީ އަށް ސީފާ ފްލައިޓްތައް ފަށަން ތައްޔާރު ވަމުންނެވެ. އަދި މޯލްޑިވިއަންވެސް ދަނީ ފްލައިޓް ފަށަން ތައްޔާރުވަމުންނެވެ.\nމެގަ މޯލްޑިވްސްގެ ޑިރެކްޓަރު މިފްޒާލް އަހުމަދު ވިދާޅުވެފައިވާ ގޮތުގައި ނިއުދިއްލީ ފްލައިޓްތަކުގެ ސަބަބުން އިންޑިޔާ ޓޫރިސްޓުން އިތުރު ވެގެންދާނެ ކަމަށެވެ.\n"އިންޑިޔާއަކީ އެންމެ ގިނައިން ޓޫރިސްޓުން އިތުރުވާ އެއް ގައުމު. މިދިޔަ ތިން އަހަރު ތެރޭގައި 20-25 ޕަސެންޓް ވަރު އިންޑިޔާ ޓޫރިސްޓުންގެ އަދަދު ވަނީ އިތުރުވެފައި. އެހެންވީމަ އަޅުގަނޑު ދެކޭ ގޮތުގައި އިންޑިޔާ މާކެޓު ވެސް ޗައިނާ މާކެޓު ގޮތަށް ވާނެ ކަމަށް ބެލެވޭ. ކުރިން މީހުން ހިއެއް ނުކުރޭ ޗައިނާ އިން އެހާ ގިނަ މީހުން އަންނާނެ ކަމަށް. އިންޑިޔާ އިން ވެސް އަންނަ އަހަރު ބޮޑެތި ނަމްބާސް އަންނާނެ،" މިފްޒާލު ވިދާޅުވި އެވެ.\nއޭނާ ވިދާޅުވީ ނިއުދިއްލީ- މުންބާއީ ރާއްޖެ އަށް ސީދާ ފްލައިޓް ދަތުރުކުރެވޭނެ އިންތިޒާމު ހަމަޖެއްސުމަކީ ޓޫރިސްޓުން އިތުރުވާނެ ކަމެއް ކަމަށެވެ.\n"މީގެ ސަބަބުން އިންޑިޔާ މާކެޓު ވަރަށް ބޮޑު ފުރުސަތު ތަކެއް ހުޅުވިގެންދާނެ،" މިފްޒާލް ވިދާޅުވި އެވެ.\nއިންޑިޔާ އޮތީ ރާއްޖެއާ ޖެހިގެންނެވެ. އެހެންވެ ރާއްޖެއަށް ޓޫރިޒަމުން ގިނަ ފައިދާތަކެއް ނެގިދާނެ އެވެ. ނަމަވެސް އެކަން ކުރުމަށް ހުރިހާ ފަރާތްތަކެއް ގުޅިގެން ގައުމު އިޝްތިހާރު ކުރަން ޖެހެ އެވެ.\nއިންޓަވިއުއިން އިންޑިޔާ މީހުން ނުލިޔާ ބައި


Bisham akee Yameen ge vakeel: Jabir – adduLIVE\nބިޝާމް އަކީ ޔާމީންގެ ވަކީލް: ޖާބިރު\n1 Aug 07, 2019, 14:36 އަލީ ހުޒާމް\nޕްރޮސެކިއުޓަރ ޖެނެރަލް އައިޝަތު ބިޝާމް އަކީ ކުރީގެ ރައީސް ޔާމީންގެ ވަކީލު ކަމަށާއި އެކަމަނާއަށް އެއްވެސް އިތުބާރެއް ނުކުރެވޭކަމަށް ޑީއާރުޕީގެ ލީޑަރ ކާށިދޫ ދާއިރާގެ މެމްބަރ އަބްދުﷲ ޖާބިރު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުން ޖާބިރު ވިދާޅުވީ ބިޝާމުގެ އިތުބާރުނެތްކަމުގެ މައްސަލަ މަޖްލީހަށް ހުށަހަޅުއްވާނެ ކަމަށެވެ.\nމަޖްލިސްގައި އެންމެ ހިންގުންތެރި އެއް މެމްބަރުގެ ގޮތުގައި ފާހަގަކުރެވޭ ޖާބިރު މިއަދު ވިދާޅުވީ ބިޝާމް މަސައްކަތް ކުރައްވާފައިވަނީ ޔާމީންގެ ވަކީލެއްގެ ގޮތުގައި ކަމަށާއި އެކަމަނާގެ މައްސަލަ މިނިވަން މުވައްސަސާތަކާއި ބެހޭ ކޮމެޓީއަށް ހުށަހަޅުއްވާނެކަމަށެވެ.\nޕީޖީގެ މަގާމުން ބިޝާމު ވަކިކުރުމަށް އެމްޑީޕީން މަސައްކަތް ނުކުރާކަމަށް ބުނެ އެޕާޓީގެ އާއްމު މެމްބަރުން ދަނީ ސަރުކާރަށް ފާޑު ކިޔަމުންނެވެ. ޕީޖީން މީގެ ކުރިން އަމަލުކޮށްފައިވާ ގޮތާއި ގުޅޭ ގޮތުން އެތައް ބައެއްގެ ފާޑުކިއުން ވަނީ ބިޝާމުއަށް އަމާޒުވެފައެވެ.\nއެގޮތުން ޔާމީންގެ ވެރިކަމުގައި ބިޝާމްއަކީ ޔާމީންގެ "ޕަޕެޓެއް"ގެ ގޮތުގައި އެމްޑީޕީގެ އިސް ބޭފުޅުން ސިފަ ކުރިއެވެ. ނަމަވެސް މަޖްލިސްގެ ސުޕަ މެޖޯރިޓީ އާއި އެކުވެސް ބިޝާމް އާއި މެދު އެެއްވެސް ފިޔަވަޅެއް އެެޅިފައި ނުވެއެވެ.


Housing aai MWSC 100,000 Rufiyaa in joorimanaa koffi | Mihaaru\nއިމާރާތްކުރާ ތަންތަނުން މޫދަށް ފެން ބޭރުކުރަން މާލޭ މަގުމަތީގައި ހޮޅި އަޅާފައި: ބިމުން ފެން ބޭރުކޮށްގެން ހައުސިން އާއި އެމްޑަބްލިއުއެސްސީ ވަނީ ޖޫރިމަނާކޮށްފައި. --ފޮޓޯ/މިހާރު\nހައުސިން އާއި އެމްޑަބްލިއުއެސްސީ 100،000ރ. އިން ޖޫރިމަނާކޮށްފި\n15 އޮކްޓޯބަރ 2018 - 10:33 24 comments\nގަވާއިދާ ޚިލާފަށް މާލޭގެ ބިމު އަޑިން ފެން ނަގައި، ފެން ބޭރުކޮށްފައިވާތީ ހައުސިން މިނިސްޓްރީ އާއި އެމްޑަބްލިއުއެސްސީ 100،000ރ. އިން ޖޫރިމަނާކޮށްފި އެވެ.\nއެންވަޔަރަމެންޓް ޕްރޮޓެކްޝަން އޭޖެންސީ (އީޕީއޭ) އިން މި ދެ ތަން ޖޫރިމަނާކުރީ، މާލޭގެ ދެ ސަރަހައްދަކުން ގަވާއިދާ ޚިލާފަށް ފެން ބޭރުކޮށްފައިވާތީ އެވެ. ހައުސިން މިނިސްޓްރީ 50،000ރ. އިން ޖޫރިމަނާކުރިއިރު، އެމްޑަބްލިއުއެސްސީ ޖޫރިމަނާކުރީ 55،000ރ. އިންނެވެ.\nމި ފައިސާ އިއްޔެ އިން ފެށިގެން އެއް މަސް ދުވަހުގެ ތެރޭގައި އީޕީއޭ އަށް ދައްކަން ވަނީ އަންގައިފަ އެވެ.\nބިން ފެން ނަގައި ބޭނުންކުރުމުގެ ގަވާއިދުގައިވާ ގޮތުން، އެކަން ކުރެވޭނީ އީޕީއޭގެ ހުއްދަ ލިބިގެންނެވެ. އެކަމަކު ހައުސިން އާއި އެމްޑަބްލިއުއެސްސީން ވެސް ފެން ބޭރުކޮށްފައި ވަނީ، ހުއްދަ ހޯދުމެއް ނެތި ކަމަށް އީޕީއޭ އިން ބުންޏެވެ.\nއީޕީއޭ އިން ބުނިގޮތުގައި، ހައުސިން މިނިސްޓްރީން ފެން ނަގައި ބޭރުކުރީ އެ އިމާރާތް ހުންނަ ސަރަހައްދުގެ ހުޅަނގު ކަންމަތިން އަމީނީ މަގަށްވާ ގޮތަށް ކަން މޮނިޓަރިން އިން ވަނީ ފާހަގަވެފަ އެވެ. އެމްޑަބްލިއުއެސްސީން ފެން ނަގައި ބޭރުކުރީ މާލޭގެ ހަވީރީ ހިނގުން ސަރަހައްދުން ކަަމަށް ވެސް އީޕީއޭ އިން ބުންޏެވެ.\nއިތުރު ލިޔުންތައް ތިމާވެށި ހައުސިން މިނިސްޓަރު އީޕީއޭ އެމްޑަބްލިއުއެސްސީީ\nރިންގް ރޯޑު ހެދި ގޮތުން ވެސް ބޮޑު ޖޫރިމަނާއެއް!


Nurakkaa, Ithuru 464 meehaku positive vejje\nނުރައްކާ، އިތުރު 464 މީހަކު ޕޮޒިޓިވެއްޖެ\nކޮވިޑް ސާމްޕަލް ނަގަނީ: މިއަދަކީ ރާއްޖެއިން އެންމެ ގިނަ ބަޔަކަށް ބަލި ޖެހުނު ދުވަސް -- އަހުމަދު އަޝްހާދު އަބްދުﷲ (ޖެރީ) | އަވަސް\nރާއްޖެއިން އިތުރު 464 މީހަކު ކޮވިޑް-19 އަށް ޕޮޒިޓިވް ވެއްޖެ އެވެ. މިއީ މިހާތަނަށް ރާއްޖެއިން އެންމެ ގިނަ މީހުން ޕޮޒިޓިވްވީ ދުވަހެވެ. މިއަދު ޕޮޒިޓިވްވި މީހުނާއެކު ރާއްޖޭގެ ކޮވިޑް ނަންބަރު ވަނީ 29،052 އަށް އަރާފަ އެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 207 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. މިއީ މާލެ ސަރަހައްދުންވެސް އެންމެ ގިނަ ބަޔަކު ކޮވިޑަށް ޕޮޒިޓިވްވީ ދުވަހެވެ. މިއަދު ޕޮޒިޓިވި މީހުންގެ ތެރެއިން 146 މީހުން ޕޮޒިޓިވްވީ އަތޮޅުތަކުގެ ތެރެއިންނެވެ. ރިސޯޓްތަކުން 14 މީހަކު ޕޮޒިޓިވްވެފައިވެއެވެ. އިންޑަސްޓްރިއަލް މަސައްކަތް ކުރާ ރަށްތަކުންވެސް 93 މީހަކު ޕޮޒިޓިވްވިއެވެ.\nމިއަދު ހެދީ 3،948 ކޮވިޑް ޓެސްޓެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 4،396 މީހުންނެވެ. މިހާތަނަށް 24،4575 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 122 މީހަކަށް ދަނީ ފަރުވާ ދެމުންނެވެ.\nކޮވިޑް ޖެހިގެން ރާއްޖެއިން މިހާތަނަށް މަރުވީ 73 މީހެކެވެ. މިއަދުވެސް ދެ މީހަކު މަރުވިއެވެ. ފުރަތަމަ މަރުވީ އުމުރުން 85 އަހަރު ދިވެހި އަންހެނެކެވެ. މިރޭ މަރުވީ އުމުރުން 50 އަހަރުގެ އިންޑިއާ މީހެކެވެ. އެ ދެ މީހުންނަކީވެސް ދަރުމަވަންތަ ހޮސްޕިޓަލްގެ 11 ވަނަ ފަންގިފިލާގެ އައިސީޔޫގައި ފަރުވާ ދެމުންދިޔަ ދެ މީހުންނެވެ.\nކޮވިޑްގައި މާބަނޑު 50 މީހެއް، އެކެއްގެ ހާލު ސީރިއަސް\nއިތުރު 1007 މީހަކު ކޮވިޑަށް ޕޮޒިޓިވްވެއްޖެ\nވިލިނގިއްޔާ ކަލައިދުއާއެކު 50 ރަށެއް ބަންދު


BREAKING NEWS: May Mas Nimendhen Raajjey Ge Adhadhuthah Mahchah Dhiun Gaiy - HEOC - Vaguthu\nރާއްޖެއިން މިހާރު ކޮވިޑް-19 އަށް ފައްސިވާ މީހުންގެ އަދަދު ކުރިއަށް އޮތް ދުވަސްތަކުގައި ދަށްވެގެން ހިނގައިދާނެ ކަމަށް ލަފާނުކުރެވޭ ކަމަށާއި މެއި މަސް ނިމެންދެން ރާއްޖޭގެ އަދަދުތައް މައްޗަށް ދިއުން ގާތް ކަމަށް އެޗްއީއޯސީ އިން ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި އެޗްޕީއޭގެ އެޕިޑޮމޮލޮޖިސްޓް ޑޮކްޓަރ އިބްރާހިމް އަފްޒަލް ވިދާޅުވީ މިމަސް ނިމުމުގެ ކުރިން ކޮވިޑަށް ފައްސިވާ މީހުންގެ އަދަދުތައް މަދުވެދާނެ ކަމަށް އޭނާއަށް ލަފާނުކުރެވޭ ކަމަށެވެ. ނަމަވެސް ޖޫން މަހުގެ ކުރީކޮޅު އަދަދުތައް ދަށަށް ދާން ފަށާނެ ކަމަށް ލަފާކުރެވޭ ކަމުގެ ޑރ.އަފްޒަލް ވިދާޅުވިއެވެ.\nއޭޕްރީލް މަހުގެ 17 ވަނަ ދުވަހުން ފެށިގެން ރާއްޖެ އަށް ކޮވިޑަށް ފައްސިވާ މީހުންގެ އަދަދު އަންނަނީ އިތުރުވަމުންނެވެ. އަދި ފާއިތުވި ތިން ދުވަހު ވަނީ ކޮންމެ ދުވަހަކު ރެކޯޑް އަދަދެއްގެ މީހުން ކޮވިޑަށް ފައްސިވެފައެވެ.\nމިއަދު ވެސް ރާއްޖެ އިން 734 މީހުން ވަނީ ކޮވިޑަށް ފައްސިވެފައެވެ. މިހާރު ރާއްޖޭގައި 7109 މީހުން ކޮވިޑް ބަލި މީހުންގެ ތެރޭގައި އެބަތިއްބެވެ. އޭގެތެރެއިން 198 މީހުންނަށް ހޮސްޕިޓަލްގައި އަންނަނީ ފަރުވާ ދެމުންނެވެ. މިހާރު ވެސް ހޮސްޕިޓަލްތައް ފުރިދާނެ ކަމުގެ ބިރު ވަނީ ވަރަށް ބޮޑުވެފައެވެ. ދަރުމަވަންތަ ހޮސްޕިޓަލްގައި 11 ވަނަ ފަންގިފިލާގައި ހުންނަ އެންމެ ހާލުބޮޑު ބަލި މީހުންނަށް ފަރުވާދޭ އައިސީޔޫ މިހާރު ވަނީ ފުރިފައެވެ.\nކުރިއަށް އޮތް މަހެއްހާ ދުވަހު ރާއްޖޭން ކޮވިޑަށް ފައްސިވާ މީހުންގެ އަދަދު ދުވަހުން ދުވަހަށް އިތުރުވެއްޖެނަމަ، ހޮސްޕިޓަލްތައް ތޮއްޖެހި، ބަލި މީހުންނަށް ފަރުވާ ނުދެވޭ ހިސާބަށް ކަންކަން ދިއުން އެކަށީގެންވެއެވެ.\nކޮވިޑް ކޮންޓްރޯލް ކުރުމަށް ރެއިން ފެށިގެން މާލޭގައި ވަނީ ބައެއް ފިޔަވަޅުތައް އަޅާފައެވެ. އޭގެތެރޭގައި ރޭގަނޑު 12ގެ ފަހުން ފަތިސް ވަންދެން ވެހިކަލް ދުއްވުން މަނާކުރުމާއި ޕާކްތައް ބަންދުކުރުން ހިމެނެއެވެ.\nމެއި 5, 2021 23:54\nކޮންއިރަކު ނެގި ސާމްޕަލް ތަކެއްގެ ނަތީޖާބާ މިހާރު މި ހާމަކުރަނީ؟ ވަރަށް ސުވާލު އުފެދޭ. ރެންޑަމް ސާމޕަލް ނަގާތަނެއް ނުފެނޭ މި ރޯދަމަހަކު. މިއޮއްފަދަ މާތް މައްސަރުގަ ސިޔާސީ ގޭމް ނުކުޅެއް ގޮވާލަން.\nމެއި 6, 2021 10:29\nރޭންޑަމް ސާމްޕަލް ނުނަގާ މި ފަހުން.. މި ޢަދަދު ތައް މި އަންނަނީ ހަމަ އެކަނި ފުލޫކުލިނިކް ތަކަށް ދައްކާމީހުން ގެ ތެރެއިން.. ރޭންޑަމް ސާމްޕަލް ނަގަފިއްޔާ އަދި މާ ގިނަ ވާނެ..\nމެއި 6, 2021 00:44\nޙޮޓާތަކާ ރެސްޓޯރަންޓްތަކަށްގޮސް ކައިނި މިގެންވެސް މާސްކްނާޅާ އެކަކު އަނެކަކު ގައަށް ކެއްސާކިނބިހި އަޅަން ތިބެގެން ކޭސްތައް ދަށެއްނުވާނެ.\nމެއި 6, 2021 02:54\nޢެޗް އޯ އީ ސީ އަ ކީ ފެއިލްވެފައިވާ ތަނެއް. ޑޮ ކްޓަރުން ވެސް ތިބެނީ ވަޒީފާ ގެއްލިދާނެތީ ހަގީގަތް ހާމަ ނު ކުރަން.\nމެއި 6, 2021 10:24\nއަސްލު ހަގީގަތަ ކީ ތީ..\nމެއި 6, 2021 05:16\nމައްޗަށް ދާ ވަރަކަށް ތިރި ކުރަން ފިޔަވަޅު އަޅާބަލަ...މެއި މަސް ނިމެންދެން ރާއްޖޭގެ އަދަދުތައް މައްޗަށޭ ނުކިޔާ ...\nމެއި 6, 2021 06:02\nރަމަޟާންމަހުގެ ޙުރްމަތް ކެނޑި ބަޔަކަށް މިސަރުކާރު ނޫނީ ނުވާނެ\nﷲށް އަޅުކަންކރުމަށް ހުރަސް އެޅުމުގެ ގޮތުންކުރާ ކަމެއް.\nމި މީހުންގެ ކިބައިން މި ޤައުމު ސަލާމަތްކޮށްދެއްވުމަށް ﷲގެ ޙަޟްރަތުގައި ދުވާލާއި ރޭގަނޑުވެސް ދުޢާކުރޭ އަދި މިސްކިތަށް ދިއުމަށް ހުރަސް އެޅިނަމަވެސް ގޭގައި ތިބެގެންވެސް ދުޢާކުރޭ.\nމެއި 6, 2021 09:43\nކިހިނެއް ހޭ ތިހާ ސާފްކޮށް ތިބުނަނީ މޭ މަސް ނިމެންދެންނޭ؟ ތިހެން އަބަދު ކަންތަށް ކުރާތީ ކޮވިޑަށް މީހުންގެ ސަމާލު ކަން ކުޑަ އެވަނީ، ހަމަ ޓީވީ އަށް އަރާފަ ކޮވިޑް ގެއިން ނުކުންނަނީ ރޭގަނޑު 12 ފަތިހު ހަތަރަކަށޭ މިގަޑީގަ ބޭރަށް ދިއުން މަނާ، އަނެއްކާ ބުނެފާނެ ކޮވިޑް ޖެހެނީ ދުއްވާ އެއްޗެހީގަ އުޅުނީމަޔޭ އެހެން ވީމަ ދުއްވާ އެއްޗެހި ވަކި ގަޑިޔަކުން ފެށީގެން ނުދުއްވޭނޭ، ކޮވިޑް މިސްކިތުގަ ހުންނަ ކަރޕެޓުން ނެޖެހޭނީ އަވަހަށް މިސްކިތުގަ ހުރި ކާޕެޓް ތަށް ނަގަން ވީ ، މިއަށް ވުރެ ހަރުދަނާ ވާހަކަ ދައްކަން ވެއްޖެ ދޯ؟\nމެއި 6, 2021 09:16\n"މެއި މަސް ނިމެންދެން ރާއްޖޭގެ އަދަދުތައް މައްޗަށް ދިއުން ގާތް ކަމަށް އެޗްއީއޯސީ އިން ވިދާޅުވެއްޖެއެވެ.". މެއިމަސް ނިމެންވާއިރަށް ބޮޑުން ކުރާންހުރި ހުރިހާ ވައް ކަމެއް ކޮށް ނިމެނީހެއްޔެވެ؟\nމެއި 6, 2021 09:44\nމިހުރިހާ އުނދަގުލެއް މިގައުމަށް މިޖެހެނީ މާތްﷲ ގެ ދީނަށް ފުރައްސާރަކުރާ ކެނެރީ ވައިރަސް ބުއްޅަބޭގެ ސުންޕާކަމުން\nވޯޓުން ވައްކަންކޮށްގެން ގެނައި ޙަރާމް ވެރިކަމެއްގައި އަމާންކަމެއް ނެތް! ހަމަޖެހުމެއް ނެތް! ހުރިހާ ދިމާއަކުން މިޤަވްމު ފަތިންދާއިރުވެސް އަދިވެސް މިތިބަ މުޑުދާރު ވެރިން ޢިބްރަތް ޙާޞިލްކުރާކަށް ނުވޭބާއެވެ؟\nތިޔަކަން އެނގޭނީ ތިމީހުންނަށް.\nފިޔަވަޅު ނާޅާ ދެން މިއޮއް ހުރިހާ ދުވަހު ތިބީ ކީއްވެފަޔޯ


PPM aai PNC in India Safeer aa badhalu koffi | Mihaaru\nއިންޑިއާ ހައި ކޮމިޝަނަރު ސުދީރާއެކު ޕީޕީއެމްގެ ލީޑަޝިޕްގެ ބޭފުޅުން. --ފޮޓޯ/ޓުވިޓާ\nއިންޑިއާ ހައި ކޮމިޝަންގައި ބޭއްވި މި ރަސްމިއްޔާތުގައި ބައިވެރިވެވަޑައިގަތީ ކުރީގެ ރައީސް ޑރ. މުހައްމަދު ވަހީދާއި ކުރީގެ ނައިބު ރައީސް ޑރ. މުހައްމަދު ޖަމީލް އަހްމަދާއި ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެމްބަރު އަހްމަދު ޝިޔާމާއި ކުރީގެ އިކޮނޮމިކް މިނިސްޓަރު އަދި މާވަށު ދާއިރާގެ މެމްބަރު މުހައްމަދު ސައީދުގެ އިތުރުން ސްރީ ލަންކާ އަށް ރާއްޖެ އިން ކަނޑައެޅުއްވި ސަފީރު މުހައްމަދު ހުސެއިން ޝަރީފް ހިމެނިވަޑައިގަންނަވަ އެވެ.\nމި ބޭފުޅުން އިންޑިއާއާ އެކު ވާހަކަތަކެއް މި ބޭއްވީ މި ބޭއްވީ އެމްއެމްޕީއާރުސީގެ ޚިޔާނާތުގައި އިސް ދައުރެއް އަދާކުރި ކަމަށް ފުލުހުން ތުހުމަތުކުރާ ކުރީގެ ނައިބު ރައީސް އަހްމަދު އަދީބުގެ މައްޗަށް އުފުލި ހުރިހާ ދައުވާތައް ކްރިމިނަލް ކޯޓުން ބާތިލްކުރުމާ އެކު އޭނާ މިނިވަން ވުމުން، ކުރީގެ ރައީސް އަބްދުﷲ ޔާމީންގެ މައްޗަށް އުފުލާފައި ވަނީ އަސާސެއް ނެތް ދައުވާތަކެއް ކަން ސާބިތުވެފައިވާ ކަމަށް ބުނެ ކަންބޮޑުވުންފާޅުކުރަމުންދާ ދަނޑިވަޅެއްގަ އެވެ. ދާދި ފަހުން ޕީޕީއެމްގެ ލީޑަޝިޕުން ވަނީ އިނގިރޭސި ސަފީރާ ވެސް ބައްދަލުކޮށްފަ އެވެ.\nއިންޑިއާ ސަފީރާ އެކު ޕީޕީއެމްގެ ލީޑަޝިޕްގެ ބޭފުޅުން ބައްދަލުކުރެއްވި އިރު މި ސަރުކާރުން އިންޑިއާއާ ގާތް ގުޅުމެއް ބާއްވާތީ އިދިކޮޅުގެ ފާޑުކިއުން ބޮޑެވެ. ކުރީގެ ރައީސް އަބްދުﷲ ޔާމީންގެ ސަރުކާރުގައި ގާތް ގުޅުމެއް ބޭއްވީ ޗައިނާއާ އެވެ.\nސަބަބެއް ކަމަށް ކުރީގެ ސަރުކާރުން ދައްކަނީ، ރާއްޖޭގެ މަޝްރޫއުތަކަށް ޗައިނާ އިން އެހީވުމެވެ.\nމި ވެރިކަން ފެށުމާ އެކު އިންޑިއާއާ އޮންނަ ގުޅުން ވަނީ ބަދަހިކޮށްފަ އެވެ.\nސިޔާސީ ޕާޓީ ދިވެހި ސަރުކާރު ޕީޕީއެމް ރާއްޖެ-އިންޑިއާ ޕީޕަލްސް ނެޝަނަލް ކޮންގްރެސް އިދިކޮޅު ފަރާތްތައް އިންޑިއާ ޕީޕީއެމް/ޕީއެންސީ އިއްތިހާދު ރައީސް މުހައްމަދު ވަހީދު ޑރ. މުހައްމަދު ޖަމީލް އަހުމަދު މެމްބަރު އަހުމަދު ޝިޔާމް (ނައިފަރު) މެމްބަރު މުހައްމަދު ސައީދު (މާވަށް) ސަންޖޭ ސުދިރް (އިންޑިއާގެ ސަފީރު)\nއަހަ ކިހިނެއް ތިހެދީ ؟؟ ގޮތްހުސްވީ ދޯ ؟؟\nއަޅެ އަހަރުމެންގެ އަދުރޭ ބާކީ ކޮއްލީތަ؟\nއަނެއްކާވެސް އުނބަށް؟؟؟؟ ދުވަހެއްގެ ކޮޅުންވެސް ވެރިކަމަށް އާދެވޭއިރަށް އަނެއްކާވެސް ބުނާތި ރާއްޖޭގެ ދާޚިލީ ކަންކަމާއި ބޭރު މީހުންނާއި ނުބައްސާށޭ. ލަދެއްވެސް ނުގަނޭދޯ\nތީ ވަރަށް ކަޑަކަމެއް! އަހަރެމެން ބޭނުމެއް ނުވޭ އަހަރެމެންގެ ކަންކަމުގެ ތެރެއަށް ބޭރު އެއްވެސް ބަޔަކު ވައްދާކަށް! އެނގިގެން މިދަނީ އެބައެއްގެ މަޞްލަހަތު ހިމާޔަތް ކުރުމަށް އިޒުރޭލާއިވެސް މަޝަވަރާ ކުރާނޭކަން. މެންދުރުގެ އިރު އެނގޭފަދައިން އިންޑިޔާއިން މި މީހުންނާއި މެދު އެއްވެސް ކަމެއް ރަނގަޅަށް ނުކުރާނޭ އިރުވެސް ގޮސް އާދޭސް ކުރީމާ ހިނިއާދޭ.\nއަތްމަތިދަތިވީ ކަންނޭގެ،. ތީހުސްބަލިކުދިން،. އެއްޗެއް ދިރުވާލަން ރާވަނީ، ވަހީދު ތީ މާކެޓިން ޕުރެޒިޑެންޓުތޯއްޗެ ތިބުރޭންޑް މިހާރަކު ނުހިނގާނެ.\nސިޔާސީވެރިން މީ ހަމަ އާދަޔާ ޚިލާފު ބައެއް. އެހެން ބަޔަކު ކަމެއްކޮށްފިތަ އެއީ ގޯސް، ގައުމިއްޔަތާ ޚިލާފު ކަމެއް. ނަމަވެސް ހަމަ އެކަން އެބައިމީހުން ކުރަންވެއްޖިއްޔާ އެތަކެއް ހާސް ސަބަބުއޮންނާނެ އެކަން ކުރާންޖެހޭ، އަދި އެއީ ކުރުން ޖާއިޒު އެކަމުގެ ސަބަބުން ގައުމިއްތަށް އެއްވެސް ނުރަނގަޅު އަސަރެއް ކުރާނޭ ކަންކަމެއް ނޫން. ހިތާމައަކީ، މި ފަދަ ސިޔާސީ ފަރާތްތަކުގެ ފަހަތުން އާންމުން ދުވާދުވުން ހުއްޓުމަކަށް އަދިވެސް ނާންނާތީ. ހޭލާށޭ ދިވެހިން!\nމިއީ މަވެސް މިދައްކާވާހަކަ، ރައްޔިތުންވެއްޖޭ، މިސިޔާސީ ވެރިން ބޮއިކޮޓް ކުރަން، އެވެރިން ތަނަކަށް އެއްވެ އެގޮވައި ގޮވެލި އަޑުއެހުން ހުއްޓައިލައި އަތްޖަހަން ނުދާން، ކޮންމެ ބަޔަކުވެސް މިގޮވައި އެއްޗެއް މިގޮވަނީ އެވެރިންގެ އަމިއްލަ އެދުމަށްކަން، ރާއްޖޭގެ ސިޔާސީ މަސްރަހު ރަގަނޅު ކުރެވޭނީ ރައްޔިތުން މިކަމާ ފުންކޮއްވިސްނާ ސިޔާސީ ވެރިންގެ އުނގަށް ފޭބުން ހުއްޓުވިގެން، އެވެރިންގެ އުނގަށް ފައިބެންތިބެ ދެން އެވެރިން ނަށް އިނގިލިދިއްނުކުރޭ\nމިމީހުންނަކީ ލަދުވެސް ގަންނަންއެގޭ ބަޔެއްނޫން\nއަނެއްކާ ދާޙިލީ ކަންކަމާ ބޭރު މީހުންނަ ބެހޭގޮތްވީތަ\nހައްހައްހައްހާ، އެއްކަލަ އިންޑިއާއަށް މަލާމާތް ކުރަމުން ހޯބޯލަވަމުންދިޔަ މީހުން އިންޑިއާ ސަފީރުގެ ފައިބުޑަށް ތިރިވީދެއްތޯ.\nމާސްކުވެސް ނާޅާ.. ސޯޝަލް ޑިސްޑެންސެއްވެސް ނެތް!!


Drama huttaluma gulhey gothun Raman buni keekey kan ingeytha?\n5 އޭޕްރީލް 20190ކޮމެންޓް\nޑްރާމާ ދެއްކުން ހުއްޓާލުމާ ގުޅޭގޮތުން ރަމަން ބުނީ ކީކޭކަން އެނގޭތަ؟\nސްޓާ ޕްލަސް އިން ދައްކަމުން އަންނަ މަޝްހޫރު ޝޯ 'ޔޭ ހޭ މޮހައްބަތެއިން' ހުއްޓާލަން އުޅޭކަމަށް ބުނާ ވާހަކަ އާ ގުޅޭގޮތުން ޝޯގެ ލީޑު ރޯލުން ފެންނަ ރަމަން ނުވަތަ އަސްލު ނަމުންނަމަ ކަރަން ޕަޓޭލް ވާހަކަ ދައްކައިފިއެވެ.\nދާދި ފަހުން އިންޑިއާގެ ނޫސްތަކުން ވަނީ ސްޓާ ޕްލަސް އިން އާ ޝޯތަކެއް ގެނައުމަށް ތައްޔާރުވެފައިވާ ކަމަށް ބުނެފައެވެ. އެގޮތުން ތިން ޝޯއެއް ދެއްކުން ހުއްޓާލަން ނިންމާފައިވާއިރު އޭގެ ތެރޭގައި "ޔޭ ހޭ މޮހައްބަތެއިން" ވެސް ހިމެނޭ ކަމަށް ނޫސްތަކުން ވަނީ ބުނެފައެވެ.\nއިންޑިއާގެ ނޫހަކުން ޝޯ ހުއްޓާ ލުމާބެހޭގޮތުން ދެކެވެމުންދާ ވާހަކަތަކާ ގުޅޭގޮތުން ކަރަން އަށް ކުރި ސުވާލަށް ޖަވާބު ދެމުން ކަރަން ބުނީ ޝޯ ހުއްޓާލަން އުޅޭ ކަމަށް ދެކެވޭ ވާހަކަ އެތައް ފަހަރު އޭނާއަށް ވެސް އަޑު އިވިފައިވާ ކަމަށެވެ.\nނަމަވެސް އެކަމާ ގުޅޭގޮތުން ޔަގީން ކަމާއެކު އެއްޗެއް ބުނަން ނޭންގޭ ކަމަށް ކަރަން ވަނީ ބުނެފައެވެ. މީގެ ކުރިން އެޝޯގައި ލީޑު ބަތަލާގެ ރޯލުން ފެނިގެންދާ އިޝިތާ އަސްލު ނަމުން ނަމަ ދިވިޔަންކާ ތުރިޕާތީ ވެސް ވަނީ އެކަމާ ގުޅޭގޮތުން ވާހަކަ ދައްކާފައެވެ. ދިވިޔަންކާ ބުނީ އޭނާ އަށް އަދި ޔަގީން ނޫން ކަމަށެވެ. އަދި އެޝޯ ހުއްޓާލާނެ ހެން ހީނުވާ ކަމަށާއި އެއީ ހަގީގަތް ކަމަށް އުންމީދު ކުރާކަމަށް ވެސް ދިވިޔަންކާ ވަނީ ބުނެފައެވެ.\nއެޝޯއަށް މިހާރު ފަސް އަހަރު ފުރިފައިވާއިރު އެޝޯ ހުއްޓާލަން އުޅޭކަމަށް މީގެ ކުރިން އެތަށް ވާހަކަތައް ވަނީ ފެތުރިފައެވެ.\nޔޭ ހޭ މޮހައްބަތެއިން ޑްރާމާ ދައްކަން ފަށާފައިވަނީ 2013 ވަނަ އަހަރުގެ ޑިސެމްބަރު މަހުގެ ތެރޭގައެވެ. އެޑްރާމާގައި މަސައްކަތް ކުރާ ހުރިހާ ފަރާތްތަކަށް ވެސް ވަނީ އެޑްރާމާގައި މަސައްކަތްކޮށް ބޮޑު މަގުބޫލުކަމެއް ލިބިފައެވެ.\nމުނިފޫހިފިލުވުން ކަރަން ޕަޓޭލް


Ehen bayaku verikamugai thihbas umraanee tharahgeege masroouthah kuriah dhaane: Nasheed - One Online\nލޯކަލް ކައުންސިލް އިންތިހާބުގެ އެމްޑީޕީގެ ކެމްޕޭން ފެށުމުގެ ޖަލްސާގައި ރައީސް ނަޝީދު ވާހަކަފުޅުދައްކަވަނީ -- ވަން ފޮޓޯ/ މުހައްމަދު ހައްޔާން\nއުމްރާނީ ތަރައްގީގެ ކުރިއަށްދާނީ ހަމައެކަނި އެމްޑީޕީގެ ސަރުކާރެއްގައި ނޫން ކަމަށާއި އެހެން ބަޔަކު ވެރިކަމުގައި ތިބިނަމަވެސް ދައުލަތުގެ އޭރެއްގެ އާމްދަނީ ހުރި މިންވަރަކުން ތަރައްގީގެ މަޝްރޫއުތައް ކުރިއަށްދާނެ ކަމަށް ރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ، އޭޕްރީލް މަހު ބާއްވާ ލޯކަލް ކައުންސިލް އިންތިހާބަށް އެމްޑީޕީގެ ކެމްޕޭން ފެށުމުގެ ގޮތުން މިރޭ ކާނިވާ ސަރަހައްދުގައި ބޭއްވި "ރަށްވެހި ފަތިސް" ޖަލްސާގައި ވާހަކަފުޅުދައްކަވަމުންނެވެ.\nނަޝީދު ވިދާޅުވީ، ކޮންމެ ވެރިކަމެއް އޮތް ކަމުގައިވިޔަސް ތަރައްގީގެ މަޝްރޫއުތައް ކުރިއަށް ދާނެ ކަމަށެވެ.\n"މި ދިވެހިރާއްޖޭގެ އުމްރާނީ ތަރައްގީގެ މަސައްކަތް ދައުލަތުގެ އޭރުގެ އާމްދަނީ ހުރި މިންވަރަކުން ކުރިއަށްދާނެ. އެހެން ސަރުކާރެއް އޮތް ނަމަވެސް ތަރައްގީގެ މަޝްރޫއުތައް ކުރިއަށްދާނެ.\nފެނާއި ނަރުދަމާގެ މަސައްކަތް. ކުނި ކޮށީގެ މަސައްކަތް. އެއްގަމު ތޮށި އެޅުން. ގިރާ ސަރަހައްދު ހިމާޔަތްކުރުން. މަގާއި ދަތުރުފަތުރު، ހޮސްޕިޓާތަކާއި މަދަރުސާތައް. ބޯޅަ ދަނޑުތަކާއި ކުޅިވަރު އެކުވެނިތައް، މި އެންމެހާ ކަންކަން ހިނގަމުންދާނެ. ދިވެހިރާއްޖޭގެ ރައްޔިތުންގެ ޑިމޮކްރެޓިކް ޕާޓީގެ ސަރުކާރެއް އޮތް ނަމަވެސް އަދި އެހެން ސަރުކާރެއް އޮތް ނަމަވެސް މި ދިވެހިރާއްޖޭގެ ދައުލަތުގެ އާމްދަނީތަން ދިން މިންވަރަކުން އުމްރާނީ ތަރައްގީގެ މަސައްކަތް ކުރިއަށް ދާނެ،" ނަޝީދު ވިދާޅުވިއެވެ.\nނަޝީދު ވިދާޅުވީ އެމްޑީޕީން ގާއިމުކޮށްފައިވާ ޓެކުހުގެ ނިޒާމުގެ ސަބަބުން ދައުލަތުގެ އާމްދަނީ އިތުރު ކުރެވިފައިވާ ކަމަށެވެ. އަދި އުމްރާނީ ތަރައްގީގެ ވައުދަކީ އާ ވައުދެއް ނޫން ކަމަށާއި އެމްޑީޕީން ވައުދުވަނީ ލާމަރުކަޒީ ނިޒާމު ފައްކާކުރުމަށް ކަމަށް ވެސް ރައީސް ނަޝީދު ވިދާޅުވިއެވެ.\n"މި ނިޒާމަކީ މުޅި ރާއްޖޭގެ ރައްޔިތުންގެ މުޅި ދިރިއުޅުން ބަދަލުކޮށްދޭނެ ނިޒާމެއް،" އެމަނިކުފާނު ވިދާޅުވިއެވެ.\nނަޝީދު ވިދާޅުވީ ތަރައްގީގެ މަސްރޫއުތައް ވެސް ކުރިއަށްގެންދެވޭނީ، އަދި ތައުލީމާއި ސިއްހީ ހިދުމަތް ވެސް ލިބޭނީ ލާމަރުކަޒީ ނިޒާމުގެ ތެރެއިން ކަމަށާއި އެ ނިޒާމަކީ ރައްޔިތުން ކުރި ބުރަ މަސައްކަތުގެ ނަތީޖާ ކަމަށެވެ.\n"އަމަލު ކުރަމުން މިގެންދާ ގާނޫނު އަސާސީ އެކުލަވާލެވެމުން ދިޔައިރު ބާރުތައް އޮތް ޕާޓީއިން ބާރުތައް ދޫކޮށްލަން ދެކޮޅު ހަދަމުން ދިޔަ މަންޒަރު ފެނިގެން ދިޔަ. ވާދަވެރިން ވާހަކަދައްކަމުންގެންދިޔަ މުނާފިގު ގޮތް އެންމެނަށް ވެސް ފެނުނު. އެބޭފުޅުން ބާރުތައް ހިފަހައްޓަން އުޅުނު. ނަމަވެސް މި ރީނދޫ ލަޝްކަރު ކޮންމެ ދުވަހަކު ކަރަންޓް މުގުރަކަށް ކަރުނަގޭހަކުން ފަހަތަށް ނުޖެހި ކުރި މަސައްކަތުން ގާނޫނު އަސާސީގެ އަށްވަނަ ބާބު ލިޔެވުނީ." ނަޝީދު ވިދާޅުވިއެވެ.\nނަޝީދު ވިދާޅުވީ، ކުރީ ސަރުކާރުން ލާމަރުކަޒީ ނިޒާމު ހަލާކުކޮށްފައިވާ ކަމަށާއި ޕީޕީއެމަށް ކައުންސިލް އިންތިހާބުން ލިބޭނެ އެއްޗެއް ފެންނަން ނެތް ކަމަށެވެ. އަދި ކުރިއަށްއޮތް ކައުންސިލް އިންތިހާބު މިހާރު ވެސް އެމްޑީޕީއަށް ކާމިޔާބުވެއްޖެ ކަމަށް ނަޝީދު ވިދާޅުވިއެވެ.\nގުޅޭ ޓެގު އެމްޑީޕީ ކުރީގެ ރައީސް މުހައްމަދު ނަޝީދު ލޯކަލް ކައުންސިލް އިންތިޚާބު


Thahugeegah Aa Team Eh Hovan Jehey, Mihaaru Jahanee Siyasee Sakaraatheh: Jameel - Vaguthu\nޕޮލިސް ކޮމިޝަނަރު މުހައްމަދު ހަމީދު ހުންނަވައިގެން ހިޔާނާތުގެ ފުރިހަމަ ތަހުގީގެއް ނުކުރެވޭނެ ކަމަށް ވިދާޅުވެ، އެމްއެމްޕީއާރްސީގެ ތަހުގީގަށް މުޅިން އައު ޓީމެއް އެކުލަވައިލަން ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދު މިއަދު ގޮވައިލައްވައިފިއެވެ.\nއެމްއެމްޕީއާރްސީގެ ތަހުގީގު ހިންގަނީ އެސެޓް ރިކަވަރީ ކޮމިޝަނާއި، އޭސީސީ އަދި ފުލުހުން ގުޅިގެންނެވެ.\nޖަމީލް މިއަދު ކުރެއްވި ޓްވީޓްތަކުގެ ތެރެއިން އެއް ޓްވީޓެއްގައި ވިދާޅުވީ، އެމްއެމްޕީއާރްސީ ހިޔާނާތް ފަސްއަޅައި ފޮރުވުމުގެ ބިރު ބޮޑުވެއްޖެ ކަމަށާއި، އެމްޑީޕީ ކޮންޓްރޯލް އޮތް މަޖިލީހާއި ސަރުކާރުގެ ބޮޑުން ހިމެނޭ ރިޕޯޓް އުނި އިތުރުވާކަން ކަށަވަރު ކަމަށެވެ.\nކުށެއްގެ ހެކި ނައްތާލުމަކީ ހަރުކަށި ފިޔަވަޅު އަޅަން ޖެހޭ ކަމެއް ކަމަށާއި، އެސެޓް ރިކަވަރީ ކޮމިޝަނަށް އިތުބާރުކުރާ މީހެއް ނެތްކަމަށް ވިދާޅުވިއެވެ.\nހިޔާނާތުގެ ފައިސާ ރައީސް އިބްރާހިމް މުހައްމަދު ސޯލިހު ނެންގެވި ކަމަށް ތުހުމަތު ކުރެވޭ އިރު ސީޕީ ހަމީދަށް މިނިވަންކޮށް ތަހުގީގު ނުކުރެވޭނެ ކަމަށް އޭނާ ވިދާޅުވިއެވެ.\n"މުޅިން އައު ތަހުގީގު ޓީމެއް އެކުލަވާލަން ގޮވާލަން. ސިޔާސީ ޕާޓީތަކުން އެފަދަ ތަހުގީގަކަށް އެއްބާރުލުން ދޭންވީ. ތިޔަ ތަހުގީގަކީ ކުރިންވެސް ތަކުރާރު ކުރި ގޮތަސް ސިޔާސީ ސަކަރާތެއް" ޖަމީލް ވިދާޅުވިއެވެ.\nއެމްއެމްޕީއާރުސީގެ ޚިޔާނާތާގުޅިގެން އެމްޑީޕީގެ އޭރުގެ ޕީޖީ ލީޑަރު @ibusolih އަށް ކުރެވޭ ތުހުމަތު @M_Hameedh އަށް މިނިވަންކޮށް ތަހުޤީޤު ނުކުރެވޭނެކަން ތަކުރާރުކުރަން. މުޅިން އައު ތަހުޤީޤު ޓީމެއް އެކުލަވާލަން ގޮވާލަން. ސިޔާސީ ޕާޓީތަކުން އެ ފަދަ ތަހުޤީޤަކަށް އެއްބާރުލުން ދޭންވީ.\n— Mohamed Jameel Ahmed (@MJameelAhmed) May 15, 2021\nކުރީގެ ރައީސް އަބްދުﷲ ޔާމީންގެ ވަކީލުންގެ ޓީމުގައިވެސް ހިމެނވަޑައިގަންނަވާ ޖަމީލް ވަނީ ކުރެއްވި ފަހު ޓްވީޓްގައި ސުވާލެއް އުފައްދަވާފައެވެ.\nތިޔަ ތަހުޤީޤަކީ ކުރިންވެސް ތަކުރާރުކުރި ގޮތަށް ސިޔާސީ ސަކަރާތެއް. އަސްލު މުޖުރިމުން ގޭގައި ތިބީ ޕީޖީ/ސަރުކާރުގެ ޑީލެއްގެ ދަށުން. ރައީސް ޔާމީނަށް 700 މިލިޔަން ދިން ނަމަ ފުރަތަމަ އެ ދަޢުވާ ނުކުރީ ކީއްވެ؟އެ ފައިސާ ދިނީ ކިހިނެއް؟ގެއްލުނު ފައިސާ ހޯދަން ކުރީ ކޮންކަމެއް؟ބުހުތާން ދޮގު\nކުރީގެ ނައިބު ރައީސް އަހްމަދު އަދީބު އިސްވެ ހުންނަވައި ހިންގި އެމްއެމްޕީއާރުސީގެ ބޮޑު ހިޔާނާތުގެ ފައިސާ ލިބުނު މީހުންގެ ލިސްޓުގައި ހިމެނޭ މީހުންތައް ދަނީ އެ ކަމަށް އިންކާރުކޮށް އަދި ލިސްޓުގެ ސައްހަ ކަމާ މެދު ސުވާލު އުފައްދަވަމުންނެވެ.\nއެއްވެސް ޝަށްކެތް ނެތް ރައީސް ސޯލިހު ހިޔާނާތުގެ ކުރީގައުޅެނީ އޭނަގެ ނަންވަނީ އުނިކޮށްފަ ސޯލިހުހީކުރީ ރިޔާސީވައުދުން އެމްއެމްޕީއާރުސީގެ މަށްސަލަބަލަން ވައުދުވީމަ ތިމަންނަ އެކަމުންރެކެވުނީއޭ ބޭފުޅާކުއްހީއެއް އެއީ އަތަށްގޮވާނެދުވަސް ކައިރިވެއްޖެ.\nއި ބު ރ\nރަނގަޅު ޓީމެއް ލިބޭތޯ ބިޑަށް ލުމަށްޓަކަކަކ ކައި ބިޑު ޑޮ ކިއުމެންޓު ކޮވިޑާއި ހެދީ ނުވެގެން މި އުޅެނީ!\nމިދުވަސް ވަރު ބޮން ގޮއްވައިފި، ރައްޔަތުން ގޭ ބަންދު ކޮށްފި ކުއްލިޔަކަށް އެމްއެމްޕީއާރްސީގެ ހިލުވާލައިފި ، ކޮވިޑުން ރައްޔަތުން ބިރުދައްކުވައިފި، އަންނި ޔޫކޭ އަށް ފުރުވާލައިފި ، މި އުޅެނީ މިޤައުމަށް ކޮންފަދަ ކަމެއް ޖައްސުވަންތޯ؟ ކޮންފަދަ ޖަރީ މާއެއް މި ޤައުމުގާ ހިންގަންތޯ؟ ޔާ ﷲ މިހާރު މިތިބަ ނުބައި ނުލަފާ ވެރިންގެ ކިބައިން މި ޤައުމާ ރައްޔިތުން ސަލާމަތް ކޮށް ދެއްވާށި އާމީން\nމެއި 16, 2021 10:25\nތި ދައްކާ ވާހަކަ ކަމަކު ނުދޭ. އެކަން ކުރީ ހަމަ ރަގަޅަށްވެސް ސިޔާސީ ކުދިން ކޮޅެއްކަން އެންމެނަށް އިގޭ. މުގުލުގަ ތިބި ބަޔަކުވެސް އެގޭނެ.


Rinbudhoo dharivarunnah kiraai dhonkeyo adhi bis hiley | Mihaaru\nރިނބުދޫ ކައުންސިލްގެ ފަރާތުން އެ ރަށު ސްކޫލުގެ ދަރިވަރުންނަށް ދޭ ހަދިޔާ\nރިނބުދޫ ދަރިވަރުންނަށް ކިރާއި ދޮންކެޔޮ އަދި ބިސް ހިލޭ\n08 ނޮވެމްބަރ 2018 - 22:46 35 comments\nދ. ރިނބުދޫ ކައުންސިލްގެ ހަދިޔާއެއްގެ ގޮތުން އެ ރަށު ސްކޫލުގެ ކޮންމެ ދަރިވަރަކަށް ހެނދުނުގެ ނާސްތާއެއްގެ ގޮތުގައި ކިރާއި ދޮންކޭލާއި ބިސް ހިލޭ ދޭން ފަށައިފި އެވެ.\nއެ ރަށު ކައުންސިލްގެ ރައީސް ހާތިމް އިބްރާހިމް މިރޭ ވިދާޅުވީ "އީޓް ރައިޓް ރިނބުދޫ" (އީއާރުއާރު) ނަމުގައި ކުރިއަށްގެންދާ ޕްރޮގްރާމަށް ދަ ސެއިންޓް ރެޖިސް ވޮއްމުލި ރިސޯޓާއި އެސްޓީއޯއިން އެހީތެރިކަން ފޯރުކޮށްދެމުން އަންނަ ކަމަށެވެ. އެ އެހީއާއެކު ރިނބުދޫ ކައުންސިލުން އަންނަނީ މެއި، 10، 2018 އިން ފެށިގެން ކޮންމެ ދުވަހަކު ކޮންމެ ކުއްޖަކަށް ކިރުތައްޓަކާއި ދޮންކެޔޮވަކާއި ބިހެއް ދެމުންނެވެ.\nގްރޭޑް 1-10 އަށް ކިޔަވައިދޭ ރިނބުދޫ ސްކޫލުގައި 62 ދަރިވަރުން އަންނަނީ ކިޔަވަމުންނެވެ.\nދޮންކޭލާއި ބިސް ފޯރުކޮށްދެނީ ވޮއްމުލި ރިސޯޓުންނެވެ. އެސްޓީއޯއިން ދެނީ ކިރު ޕެކެޓެވެ. އެ އެއްޗެހި ދަރިވަރުން އުޅޭ ގެތަކަށް ރިނބުދޫ ކައުންސިލުން ދެނީ އީޓް ރައިޓް ރިނބުދޫ ލިޔެފައިވާ ކޮތަޅެއްގައި ޕެކޭޖެއް ގޮތުގައި، ހަފުތާގެ ހަތް ދުވަހަށް ވާ ވަރަށެވެ.\nހާތިމް ވިދާޅުވީ އީއާރުއާރު ޕްރޮގްރާމް ކުރިއަށް ގެންދިއުމަށް ޕްލޭންކުރަމުން އަންނަތާ ހަތް އަހަރު ވެފައިވާ ކަމަށެވެ. ނަމަވެސް އެކަން ހަގީގަތަކަށް ހެދިފައިވަނީ ވޮއްމުލި ރިސޯޓާއި އެސްޓީއޯގެ އެހީތެރިކަމާ އެކުގަ އެވެ.\n"އަޅުގަނޑުމެން ހަފުތާއަކަށް ވާ ވަރަށް ދަރިވަރުންނަށް ޕެކޭޖު މި ދެނީ. އޭރުން ދަރިވަރުން ސްކޫލަށް ދާނީ ކިރުތައްޓާއި ދޮންކޭލާއި ބިސް ކައިގެން. އަނެއްކާ ވެސް ހަތް ދުވަސް ވާއިރަށް އަޅުގަނޑުމެން ގެތަކަށް ގޮސް އެ ޕެކޭޖު ހަވާލުކުރާނެ. ހެލްތު ސެންޓަރުގެ އޮފިޝަލުން މޮނީޓާ ކުރާނެ މި ދޭ ކާނާގެ ކޮލެޓީ ވެސް،" ހާތިމް ވިދާޅުވި އެވެ.\nކިރުތައްޓާއި ދޮންކެޔޮވަކާއި ބިސް ހިމެނޭ ޕެކޭޖު، އެ ރަށު ސްކޫލުގެ ބެލެނިވެރިއަކަށް ހަވާލުކުރަނީ.-- ފޮޓޯ: ރިނބުދޫ ކައުންސިލް\nއޭނާ ވިދާޅުވީ ކައުންސިލުން އިސްނަގައިގެން އެފަދަ ކަމެއް ކުރުމުގެ ބޭނުމަކީ، ހެނދުނުގެ ނާސްތާގެ މުހިއްމު ކަން އަންގައިދިނުމަށެވެ. އޭގެ އިތުރުން ޑައިޓީޝަނުން ގެންގޮސް ބެލެނިވެރިންނަށާއި ދަރިވަރުންނަށް ވެސް ރަނގަޅު ކާނާއާ ބެހޭ މައުލޫމާތު ދިނުމުގެ ޕްރޮގްރާމްތައް ހިންގަމުން އަންނަކަން އޭނާ ފާހަގަކުރެއްވި އެވެ.\nއެ ސްކޫލު ޕްރިންސިޕަލް މަތިޔަޒް ހަގަން ވިދާޅުވީ ހެނދުނުގެ ނާސްތާ ދޭން ފެށިފަހުން ދަރިވަރުންނަށާއި ބެލެނިވެރިންނަށް ހެޔޮ ބަދަލުތަކެއް އައިސްފައިވާ ކަމަށެވެ. އެގޮތުން ގަވާއިދުން ހެނދުނުގެ ނާސްތާ ނަގައި ދަރިވަރުންގެ ކިބައިގައި ރަނގަޅު ކާނާ ކެއުމުގެ އާދަ ހަރުލާން ފަށާފައިވާ ކަމަށް ވިދާޅުވި އެވެ.\nސްކޫލުގައި ހިންގާ ހަރަކާތްތަކުގައި ވެސް ކުރިއަށް ވުރެ ދަރިވަރުންގެ ބައިވެރިވުން އިތުރުވެ ކިޔެވުމުގައި އިތުރަށް ހަރަކާތްތެރިވަމުން އަންނަކަން އޭނާ ފާހަގަކުރެއްވި އެވެ.\nމީގެ ކުރިން 2013 ވަނަ އަހަރުގެ ރިޔާސީ އިންތިޚާބުގައި ކުރީގެ ރައީސް މުހައްމަދު ނަޝީދު ވަނީ ދަރިވަރުންނަށް ހެނދުނުގެ ނާސްތާއެއްގެ ގޮތުގެ ކިރުތައްޓާއި ދޮންކެޔޮ ފޯރުކޮށްދޭނެ ކަމަށް ވައުދުވެވަޑައިގެންފަ އެވެ. އަދި މިދިޔަ ސެޕްޓެމްބަރު 23ގައި ބޭއްވި ރިޔާސީ އިންތިޚާބުގެ ކެމްޕެއިންގައި އިންތިޚާބީ ރައީސް އިބްރާހިމް މުހައްމަދު ސޯލިހު (އިބޫ) ވެސް ވަނީ ހެނދުނުގެ ނާސްތާއަކަށް ރާއްޖޭގެ ހުރިހާ ދަރިވަރުންނަށް ކިރާއި ދޮންކެޔޮ ފޯރުކޮށްދޭނެކަމަށް ވައުދުވެވަޑައިގެންފަ އެވެ. އެހެންވެ ރިނބުދޫ ކައުންސިލުން މިހާރު އުއްމީދުކުރަނީ ސަރުކާރުން އެ ޕްރޮގްރާމް ކުރިއަށްގެންދާނެ ކަމަށެވެ.\nއިތުރު ލިޔުންތައް ސިއްހަތު ތައުލީމް ކައުންސިލް އިދާރާ ކިޔަވާކުދިން ބިސް ދޮންކެޔޮ ކިރު


MMA in Midhiya aharu 633.9 million dollar vikki\nއެމްއެމްއޭ އިން މިދިޔަ އަހަރު 633.9 މިލިއަން ޑޮލަރު ވިއްކި\nމަރުކަޒީ ބޭންކް: މިދިޔަ އަހަރުވެސް ގިނަ އަދަދެއްގެ ޑޮލަރު ވިއްކި -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nބޭރު ފައިސާގެ ބާޒާރު ހަމައަކަށް އަޅުވަން، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން މިދިޔަ އަހަރު 633.9 މިލިއަން ޑޮލަރު (ގާތްގަނޑަކަށް 10 ބިލިއަން ރުފިޔާ) ވިއްކާފައިވާ ކަމަށް ބުނެފި އެވެ.\nއެމްއެމްއޭގެ މިދިޔަ އަހަރުގެ އަހަރީ ރިޕޯޓުގައިވާ ގޮތުން ކޮވިޑް-19 އާ ގުޅިގެން ރާއްޖޭގެ ޓޫރިޒަމް ދަށްވެ، ބޭރު ފައިސާ ވަނުން މަދުވުމާއެކު ރާއްޖޭގެ އިމްޕޯޓަށް ބޭނުންވާ ޑޮލަރު ފޯރުކޮށްދޭން މިދިޔަ އަހަރު އެމްއެމްއޭ އިން ގިނަ މަސައްކަތް ތަކެއް ކޮށްފައިވެ އެވެ.\nމިދިޔަ އަހަރު ރާއްޖޭގެ ބޭންކް ތަކަށް 633.9 މިލިއަން ޑޮލަރު (ގާތްގަނޑަކަށް 10 ބިލިއަން ރުފިޔާ) ވިއްކިއިރު، މި އަދަދަކީ 2019 ވަނަ އަހަރު ވިއްކި ޑޮލަރާ އަަޅާ ބަލާއިރު އެއް ޕަސެންޓު އިތުރު ވުމެކެވެ.\nކޮވިޑް-19 ގެ ހާލަތު ގޯސްވުމުގެ ގޮތުން އެމްއެމްއޭ އިން ވަނީ ރާއްޖެ އަށް ބޭނުންވާ ކާބޯތަކެއްޗާއި މެޑިކަލް ސާމާނު ސަޕްލައި ކުރާ ފަރާތްތަކަށް ހާއްސަ އިސްކަމެއް ދީފަ އެވެ.\nޒަރޫރީ އިމްޕޯޓަށް އިސްކަން ދީގެން ޑޮލަރު ދޫކޮށްފައިވެ އެވެ. މިހާލަތުގައި ބޭންކް ތަކަށް 241.1 މިލިއަން ޑޮލަރު ވިއްކާފައިވެ އެވެ. މިއީ 2019 ވަނަ އަހަރު ވިއްކި ޑޮލަރާ އަޅާ ބަލާއިރު ހަ ޕަސެންޓުގެ އިތުރު ވުމެކެވެ. ދޫކުރި ޑޮލަރުގެ 35 ޕަސެންޓް ހާއްސަކޮށްފައިވަނީ ބޭންކިން ސެކްޓާ އަށެވެ.\nސަރުކާރުގެ ހިއްސާވާ ކުންފުނިތަކަށް ގިނަ އަދަދެއްގެ ޑޮލަރު ވިއްކާފައިވެ އެވެ. ސަރުކާރު ކުންފުނި ތަކަށް 392.8 މިލިއަން ޑޮލަރު ވިއްކާފައިވެ އެވެ. ނަމަވެސް މިއީ 2019 ވަނަ ވިއްކި އަދަދާ އަޅާބަލާއިރު ދެ ޕަސެންޓުގެ ދަށްވުމެކެވެ.\nއެމްއެމްއޭއިން މިދިޔަ އަހަރު ވެސް ބޭރު ފައިސާގެ މާކެޓު ހަމައަކަށް އަޅުވަން ގިނަ މަސައްކަތްތަކެއް ކުރި އެވެ. އެގޮތުން މިނިމަން ރިޒާވް ރިކުއާމަންޓް 10.5 ޕަސެންޓުން 7.5 ޕަސެންޓަށް ދަށްކޮށްފައިވެ އެވެ.\nކޮވިޑް-19 އެމެރިކާ ޑޮލަރު އެމްއެމްއޭ\nޑޮލަރުގެ މުއާމަލާތް ނުކުރެވޭ އުސޫލު ފަހަތަށް\nޑޮލަރުގެ އަގު 18.50ރ. އަށް ވުރެ މައްޗަށް


Imran salaamayi kuree ithubaaru ovegentha?\nރައްޔިތުންގެ މަޖިލީހަށް ހޯމް މިނިސްޓަރު އިމްރާން އަބްދުﷲ މައުލޫމާތު ދެއްވަނީ -- ފޮޓޯ: މަޖިލިސް\nހޯމް މިނިސްޓަރު އިމްރާން އަބްދުﷲ ގެ އިތުބާރު ނެތް ކަމަށް އިދިކޮޅު ޕްރޮގްރެސިވް ކޮންގްރެސް ކޯލިޝަނުން ހުށައެޅީ މައިގަނޑު ދެ ކަމެއް ފާހަގަކުރުމާއެކު އެވެ. އެއީ ގެއްލިފައިވާ އަހުމަދު ރިލްވާން އަބްދުﷲ އަދި އަވަހާރަ ކޮށްލާފައިވާ ދީނީ އިލްމުވެެރިޔާ ޑރ. އަފްރާޝީމް އަލީގެ މަރުގެ މައްސަލައާ ގުޅޭ ގޮތުން އެކި ފަހަރު އިމްރާން ދައްކަވާފައިވާ ވާހަކަތަކެވެ. އެ ވާހަކަތަކާއި ގުޅޭގޮތުން އިމްރާން މަޖިލީހަށް އޮޅުވާފައިވާ ކަމަށް ކުރާ ތުހުމަތެވެ. އަދި ހުޅުމާލެ ފަޅުގައި އަޅާފައި އޮތް ސަފާރީގައި ހިންގި ކަންކަމާއި ގުޅޭގޮތުން އިމްރާން ދެއްކެވި ވާހަކަތަކެވެ. އަދި ތަހުގީގަށް ހުރަސް އެޅުމަށް މަސައްކަތް ކުރެއްވި ކަމުގެ ތުހުމަތެވެ.\nމި ދެ މައްސަލައަކީ އިދިކޮޅުން ސިޔާސީ ބޭނުމެއްގައި ނަގައިގެން އުޅޭ ދެ މައްސަލައަށް ވެދާނެ އެވެ. އެހެން ވިޔަސް އިމްރާންގެ މައްޗަށް ކުރެވިފައި ވަނީ ސީރިއަސް ތުހުމަތުތަކެކެވެ. ހޯމް މިނިސްޓަރުގެ މަގާމުގައި ހުންނަވާ ބޭފުޅަކާމެދު މިފަދަ ތުހުމަތުތަކެއް ކުރެވުމަކީ އާދައިގެ ކުޑަ ކަމެއް ނޫނެވެ. އަދި މިއީ ހަމައެކަނި އިދިކޮޅުން ކުރާ ތުހުމަތެއް ވެސް ނޫނެވެ. ސަރުކާރަށް ނިސްބަތްވާ މެންބަރުންނާއި ގިނަ ރައްޔިތުން ވެސް މި ތުހުމަތުތައް ފެށުނީއްސުރެ ކުރެއެވެ.\nފުރަތަމަ އަފްރަޝީމްގެ ގަތުލުގެ މައްސަލައާ ގުޅޭ ގޮތުން އެކި ފަހަރު އެކި ގޮތަށް އިމްރާން ދެއްކެވި ވާހަކަތަކެވެ. ދެހާސް ފަނަރައިގެ ކުރިން އިމްރާން ވިދާޅުވަމުން ގެންދެވީ އަފްރާޝީމްގެ މަރުން އެމްޑީޕީއަށް ބޯދަމައިގަނެވޭނެ އެއްވެސް ގޮތެއް ނުފެންނާނެއޭ އެވެ.\n"މިއަދު އެމްޑީޕީއަށް މި ކަމުން ބޯދަބައި ގަނެވޭނެ ހަމަ އެއްގޮތެއް ވެސް މި ދުނިޔެއަކުން ނުފެންނާނެ. މި މައްސަލައިގެ ހުރިހާ ޒިންމާއެއް އެމްޑީޕީގެ އެންމެ މަތީ ފަރާތްތަކުން ނަގަން ޖެހޭނެ ކަމަށް އަޅުގަނޑުމެން އެންމެން އިއުތިރާފު ވާނެ،" 2013 ގައި ބޭއްވި ޖަލްސާއެއްގައި އިމްރާން ވިދާޅުވި އެވެ.\nއޭގެ ފަހުން އެމްޑީޕީއާ ގުޅުން ބަދަހިކޮށް ރަައީސް ޔާމީންގެ ސަރުކާރާ ދެކޮޅަށް މެއި 1، 2015 ގައި ބޭއްވި ބޮޑު އެއްވުމުގައި އިމްރާން ކުރިން ދެއްކެވި ވާހަކަތައް މުޅީން އެކޮޅު ކޮޅުން ޖެހުނެވެ. ވިދާޅުވީ އަފްރާޝީމް އަލީ ގަތުލުކޮށްލި ހާދިސާގެ މައުލޫމާތު އެންމެ ރަނގަޅަށް އެނގިވަޑައިގަންނަވާނީ ރައީސް އަބްދުﷲ ޔާމީނާއި ކުރީގެ ނައިބު ރައީސް އަހުމަދު އަދީބަށް ކަމަށެވެ.\n"ހުމާމު ބުނީ ތެދެއް! ހުމާމު ބުނީ ތެދެއް! ހުމާމު ބުނީ ޑޮކްޓަރު އަފްރަޝީމް ޝަހީދު ކުރި މީހުން އެންމެ ރަނގަޅަށް އެނގޭނީ ރައީސް ޔާމީނާއި އަހުމަދު އަދީބާ ދެ މީހުންނަށޭ. އެ ދެ މީހުންނަށް އެނގޭނެ! އާދެ މި ގައުމުގައި ތިބި އެންމެ ބޮޑު ދެ އަނިޔާވެރިން އެ ދެ މީހުންނަކީ،" މޭޑޭ ގެ ބޮޑު އެއްވުމުގައި އިމްރާން ވިދާޅުވި އެވެ.\nއެ ދުވަހު އިމްރާން ވަނީ އެކަމުގެ ހެކި ހުރި ކަމަަށް ވިދާޅުވެ ކަރުދާސްތަކެއް ވެސް ދައްކާފަ އެވެ. އެ ހެކިތައް ކޮބައިތޯ ދާދި ފަހުން މަޖިލީހުގައި އިމްރާނާ ސުވާލު ކުރި އެވެ. އެ ދުވަހު އިމްރާން ވިދާޅުވި ގޮތުގައި އެ ހެކިތައް އަތުލީ އޭނާ ހައްޔަރުކުރި ފުލުހުނެވެ.\n"މޭޑޭ މުޒާހަރާގައި ތިޔަ ބޭފުޅުންގެ ސަރުކާރުން އަޅުގަނޑު ބަންދުކުރި. އޭރު ފުލުހުންގެ ތެރެއިން އެ ކަރުދާސްތައް ގެންދިއަ ބައެއްގެ އަތުގައި ވާންޖެހޭނެ. ދެން އަޅުގަނޑު އަނެއްކާ ވެސް ޖެހޭނީ ތަހުގީގެއް ފަށަން،" މަޖިލީހުގައި އިމްރާން ވިދާޅުވި އެވެ.\nމިއީ އެއް ވާހަކައެއް އިމްރާން ބަދަލު ކުރެއްވި މިންވަރެވެ. އެކި ފަހަރު އެކި ގޮތަށް ވާހަކަ ދެއްކެވުމަކީ މިނިސްޓަރެއްގެ މަގާމުގައި ހުންނަވާ ބޭފުޅަކު އަދި އެ ނޫން މަގާމެއްގައި ހުންނެވި ނަމަވެސް މަގާމެއްގައި ނެތް ނަމަވެސް ދައްކައިގެން ވާނެ ވާހަކަތަކެއް ނޫނެވެ. އިދިކޮޅުން އެ މައްސަލަތައް ފެންމަތިކޮށް އިމްރާންގެ އިތުބާރު ނެތް ކަމަށް މައްސަލަ މަޖިލީހަށް ވެއްދީ ސިޔާސީ ގޮތުންނެވެ. އެކަމަކު މިވަރަށް އެއް ވާހަކައެއް ތަފާތު ގޮތްގޮތަށް ވިދާޅުވެ ގައުމުގެ ދާހިލީ ވަޒީރު ވާހަކަ ދެއްކެވުން އެކަން ކުޑަ ކަމެއް ހެއްޔެވެ؟\nއެމްޑީޕީން އަޅާ ނުލީ ސިޔާސީ ވިސްނުމުގައި\nއިމްރާން އަބްދުﷲ އަކީ ސިޔާސީ މައިދާނުގައި ހުރި އެމްޑީޕީއާ އެންމެ އިދިކޮޅު ސިޔާސީ ލީޑަރަށްވާނެ އެވެ. އަދި އެމްޑީޕީން ވެސް އެންމެ ބޮޑަށް "ރުޅިއަރާ" ލީޑަރަކަށް ވެސް ވާނީ އޭނާ ވެއެވެ. އެމްޑީޕީއާ އަދި އެ ޕާޓީގެ ރައީސް މުހައްމަދު ނަޝީދަށް އެންމެ ބޮޑެތި ތުހުމަތުތައްކޮށް އެންމެ ގިނައިން ވާހަކަ ދެއްކެވި ބޭފުޅަކަށް އިމްރާން ވެއެވެ.\nނަމަވެސް އިދިކޮޅުން ރައްޔިތުންގެ މަޖިލީހަށް އިމްރާންގެ އިތުބާރު ނެތް ކަމުގެ މައްސަލަ ހުށައެޅުމުން އެ މައްސަލައަށް އަޅާ ނުލައްވާ އިމްރާން ސަލާމަތް ކުރެއްވީ އެވެ. އެއީ ހަމައެކަނި ސިޔާސީ ބޭނުމުގައި ކުރެއްވި ކަމެކެވެ. އެމްޑީޕީގެ މެންބަރަކު ވަނީ އެ މޭރުމުން މަޖިލީހުގައި އެ ދުވަހު ވާހަކަ ވެސް ދައްކަވާފަ އެވެ. ކިތަންމެ ވަރަކަށް އިމްރާނަށް އިތުބާރު އޮތް ކަމަށް ފާސް ކުރެއްވި ނަމަވެސް އެމްޑީޕީއަށް އިމްރާންގެ އިތުބާރު ނޯންނާނެ ކަމަށް އެ މެންބަރު ވިދާޅުވި އެވެ. ހަގީގަތަކީ ވެސް އެއީ އެވެ.\nސިޔާސީ ބޭނުމަށް އެމްޑީޕީން ކުލަ ބަދަލުކޮށްލީ އެވެ. ކުރިންސުރެ އެންމެ ރުޅި އެރި މީހާގެ އިތުބާރު އޮތް ކަމަށް ހަދައި ސަލާމަތް ކުރީ އިދިކޮޅަށް ލިބިދާނެ ޕޮއިންޓަކަށްޓަކަ އެވެ. ނޫނީ ސަރުކާރަށް މި ވަގުތަށް ލިބިދާނެ ބައްޔަކަށްޓަކަ އެވެ. އެއީ އިމްރާނަށް އެމްޑީޕީގެ ކުޑަވެސް އިތުބާރެއް އޮވެގެން ކުރި ކަމެއް ނޫނެވެ.\n"އެމްޑީޕީގެ ޕީޖީ ގުރޫޕްގައި ހަމަ އެންމެ މެންބަރެއް ވެސް ނުހުންނާނެ އިމްރާނަށް އިތުބާރު ކުރާނެ. މިއީ ސިޔާސީ ނިންމުމެއް. ނަމަަވެސް އެހެން ކަމެއްވެސް އެބައޮތް. އެއީ މިވަގުތު ރައީސް ނަޝީދާ އިމްރާނާ ގުޅިފައި އޮތް އެހެން ގުޅުމެއް. އެއީ އިމްރާންގެ މިހާރުގެ ކައިވެންޏާ އޮތް ގުޅުމެއް. އެ ނޫން ގުޅުމެއް ނެތް. އަދި އެމްޑީޕީން އިމްރާނަށް އޮތް އިތުބާރެއް ވެސް ނެތް،" އެމްޑީޕީގެ ޕީޖީގައި ހިމެނޭ މާލޭގެ ދާއިރާއެއް ތަމްސީލް ކުރައްވާ މެންބަރަކު ވިދާޅުވި އެވެ.\nއަވަސްއާ ވާހަކަ ދެއްކެވި އެމްޑީޕީގެ ބައެއް މަޖިލީސް މެންބަރުން ވިދާޅުވި ގޮތުގައި އެ މައްސަލަ މަޖިލީހުގައި ނިމިގެން ދިޔައީ ޒިންމާދާރުކަން ކުޑަކޮށެވެ. އިމްރާންގެ މައްޗަށް އިދިކޮޅުން ފެންމަތި ކުރި ތުހުމަތުތަކަކީ ބަލަން ޖެހޭ ތުހުމަތުތަކެވެ. ނަމަވެސް އެ ފުރުސަތު ދޭން ސިޔާސީ ގޮތުން އެމްޑީޕީން ބޭނުން ނުވީއެވެ. އެއީ އެމްޑީޕީއަށް ވެސް އެކަމުން އޮތް ފައިދާ އޮވެގެނެވެ.\n"އަޅުގަނޑުގެ ވިސްނުމުގައި އިމްރާން މަގާމުގައި ދެމި ހުންނެވުމަކީ ނުވަތަ އެ މަގާމުގައި ބެހެއްޓުމަށް އަޅުގަނޑުމެން [އެމްޑީޕީ] މަސައްކަތް ކުރުމަކީ ކުރަން ޖެހޭ ކަމެއް. އިދިކޮޅު ޕާޓީއަށް އަދި ރައީސް ޔާމީނަށް ވެސް އޭނާ [އިމްރާން] މެދުވެރިކޮށް ހަމަލާ ދޭން ސަރުކާރުން ބޭނުންވޭ. އެކަން އެ ދުވަހު މަޖިލީހުގައި ވެސް ކުރެއްވީ. އެއީ ސިޔާސީ ގޮތުން އިމްރާންގެ ދިފާއުގައި ނިކުންނަން ޖެހުނު ސަބަބަކީ،" އެހެން މެންބަރަކު ވިދާޅުވި އެވެ.\nނަމަވެސް އޭނާ ދެކެވަޑައިގަންނަވާ ގޮތުގައި އެއީ ރައްޔިތުންގެ ހައްގުގައި ކޮށްގެން ވާނެ ކަމެއް ނޫނެވެ. އަދި ރައްޔިތުންގެ ލާބައާ މަންފާއަށް މަސައްކަތް ކުރާ ބަޔަކު ކުރާނެ ކަމެއް ވެސް ނޫނެވެ.\n"މަޖިލީހުން ހަގީގަތުގައި އެ ދުވަހު ފެނުނީ ލަދުވެތި މަންޒަރެއް. ނަމަވެސް ސިޔާސީ ގޮތުން އެކަން ކުރަން ޖެހޭ ނޫންތޯ،"\nޖަވާބުދާރީވާން ތަފާތު ވާހަކަތަކެއް\nއިތުބާރު ނެތް ކަމުގެ މައްސަލައަށް ޖަވާބުދާރީވާން ލިބިވަޑައިގެންނެވި ފުރުސަތުގެ ބޭނުން އިމްރާން ހިތްޕެވީ މުޅީން ތަފާތު ކޮށެވެ. ފުރަތަަމަ ކުރެއްވި ކަމަކީ ސަރުކާރުގެ ދިފާއުގައި ވާހަކަ ދެއްކެވީ އެވެ. ދެން އިދިކޮޅަށް ހަމަލާ ދެއްވީ އެވެ. ވިދާޅުވީ މައްސަލަތައް ހުށަ އަޅަނީ ރައީސް ޔާމީން މިނިވަން ކުރުމަށް ޕްރެޝަރު ކުރުމުގެ ގޮތުންނެވެ. އިތުބާރު ނެތް ކަމުގެ މައްސަލައަކީ "ބަހަނާ" އެކެވެ.\n"ސިޔާސީ ގޮތުން ކުރިމަތިކުރުވާ ފިއްތުންތަކުގެ ސަބަބުން ޖަލު ބަންދުގައި ހުންނަން ޖެހޭ މީހަކު ނެރެދިނުމުގެ މޭސްތިރިއަކަށް އަޅުގަނޑު ނުވާނަން،" އިމްރާން ވިދާޅުވި އެވެ.\nދެން މުޅީންހެން ދެއްކެވީ ސަރުކާރުން ހޯދާފައިވާ ކުރިއެރުމުގެ ވާހަކަތަކެވެ. ގައުމަށް އައި ހަމަޖެހުމެވެ. އަދި އޭނާ ދުރުކޮށްފައި ރައީސް ޔާމީންގެ ވެރިކަން އަލުން އިއާދަ ކުރަން އުޅޭ ވާހަކަ އެވެ. މިހެން ގޮސް އިތުބާރު ނެތް މައްސަލައާ ކިތަންމެ ކަމެއް ގުޅުވިއެވެ.\n"އަބަދުވެސް އަނިޔާވެރިވެރިކަމެއްގެ ހިޔަނީގައި ނާޖާއިޒު ނުފޫޒާއި ބާރާއި މުއްސަނދިކަން ލިބިގަންނަ ބަޔަކު ތިބޭނެ. އެފަދަ ވެރިކަމެއް ނެތިގެންދާ ކޮންމެ ފަހަރަކު އެ ވެރިކަމުގެ ފަސްބައިގައި އެލިގެން ތިބޭ ބަޔަކު އަދުލު އިންސާފަށް ހުރަސް އަޅައި، ގެއްލޭ ވެރިކަން އިއާދަކޮށް ގޮށްމުށުގެ ބާރު ހިންގަން އުޅޭކަން ތާރީހު ހެކިދޭ،" އިމްރާން ވިދާޅުވި އެވެ.\nކުރީގެ ރައީސް އަބްދުﷲ ޔާމިން އަބްދުލް ގައްޔޫމް އަދި ހޯމް މިނިސްޓަރު އިމްރާން އަބްދުﷲ\nއިމްރާން އެހެން ވިދާޅުވި ނަމަވެސް ރައީސް ޔާމީން މިނިވަން ކުރުމުގެ އެއްވެސް ބާރެއް ގާނޫނީ ގޮތުން އަދި އެ ނޫން ގޮތަކުންވެސް އިމްރާނަކަށް ނެތެވެ. އެކަން އޭނާއަށް ވެސް ސަރުކާރަށް އަދި ރައްޔިތުންގެ މަޖިލީހަށް ވެސް އެނގޭނެ އެވެ. ގާނޫނު އަސާސީގެ ދަށުން އެ ބާރު އޮންނަނީ އެގްޒެކްޓިވް އަށެވެ. ރައީސުލްޖުމްހޫރިއްޔާއަށެވެ. އެމަނިކުފާނަށް ވެސް އެ ފުރުސަތު އޮތީ ޕެރޯލް ބޯޑުން ނިންމާ ނިންމުމެއްގެ މައްޗަށް ބިނާކޮށެވެ.\nހޯމް މިނިސްޓަރަށް އޮތީ މީހުން ބަންދުކޮށްފައި ބައިތިއްބާނެ ޖަލުތައް ހުންނާނެ ރަށްރަށް ކަނޑައެޅުމުގެ ބާރެވެ. އަދި ޖަލު ހުކުމެއް އައުމުގެ ކުރިން ބަންދުގެ މަޖިލީހުގައި ހޯމް މިނިސްޓްރީން ކަނޑައަޅާ ތަނެއްގައި ތުހުމަތުވާ މީހަކު ބެހެއްޓުމުގެ ބާރެވެ. މީހުން ބަންދު ކުރާނެ ތަންތަން އުފައްދާ ކަނޑައެޅުމުގެ ބާރު ނޫން ބާރެއް ނެތްއިރު ރައީސް ޔާމީން މިނިވަން ކޮށްދޭން އިމްރާނަށް ކުރާނެ ޕްރެޝަރެއް ނެތެވެ. އެއީ ކިތަންމެ ޕްރެޝަރެއް އޮތަސް ވާން އޮތް ކަމެއް ނޫނެވެ. އެހެންވީމަ މިފަހަރު ވެސް ސިޔާސީ ގޮތެއްގައި އެ ހެއްދެވީ އިތުރުފުޅެކެވެ.\nމީގެ ކުރިން ރައްޔިތުންގެ މަޖިލީހުގެ ޖަލްސާތަކުގައި ވަޒީރުންނާއި ކުރެވޭ ސުވާލުތަކަށް ވަޒީރުން ދެއްވާ ޖަވާބުތަކާމެދު ހިތްޕުޅު ހަމަޖެހިވަޑައިގެން ރިޔާސަތުގައި އިންނަވާ ރައީސް ނަޝީދު ކިތަންމެ ވާހަކައެއް ދައްކަވަ އެވެ. ވަޒީރު ދެއްވާ ޖަވާބު ރަނގަޅު ނޫން ކަމަށް ވިދާޅުވެ އެވެ. ކުރައްވާ ސުވާލަށް ސީދާ ޖަވާބު ދެއްވަން އެދިވަޑައިގަންނަވަ އެވެ. ކުރެވޭ ތުހުމަތުތަކަށް ޖަވާބު ދޭން އެދިވަޑައިގަންނަވަ އެވެ. އެ ނޫން ގޮތަކަށް އަމަލު ކުރައްވާނަމަ ހުއްޓުވާފައި ވެސް އެބަހުއްޓެވެ. އަދި ވަޒީރުން ޒިންމާ އަދާ ނުކުރައްވާ ކަމަށްވެސް ކަނޑައަޅާފައިވެސް ވެއެވެ.\nއިމްރާންގެ މައްޗަށް ބޮޑެތި ތުހުމަތުތަކެއްކޮށް ހުށައެޅި މައްސަލާގައި އަސްލު މައްސަލައަށް ޖަވާބުދާރީވެވަޑައި ނުގެން އެ ނޫން އެތަށް ވާހަކައެއް ދެއްކެވިއިރު ވެސް ތުހުމަތުތަކުގެ އަސްލު ހާމަކުރެއްވުމަށް ބާރު އެޅުއްވުމުގެ ގޮތުން މިފަހަރު ކުރެއްވި ކަމެއް ނެތެވެ. ސަރުކާރަށް ޝަނާ ކިޔުއްވާ އިދިކޮޅަށް ފާޑު ވިދާޅުވުމުން ރައީސް ނަޝީދުގެ ހިތްޕުޅު ވެސް މިފަހަރު ހަމަޖެހުނީ އެވެ.\nނަމަވެސް އެއް މައްސަލައެއްގައި ތަފާތު އެކި ގޮތްގޮތަށް ވާހަކަ ދެއްކުމަކީ މައްސަލައެކެވެ. އަމުދުން ސަރުކާރުގެ އިސްވެރިއަކު އެފަދަ ކަމެއް ކުރައްވައިގެން ނުވާނެއެވެ. އެހެން ކަމުން އިދިކޮޅުން ފެންމަތި ކުރި ތުހުމަތުތަކަށް މިނިސްޓަރު ޖަވާބުދާރީވެވަޑައިގަންނަވަން ޖެހިވަޑައިގަންނަވަ އެވެ. އެއީ އަމިއްލަފުޅު ދިފާއުގައި ވެސް ކުރައްވަން ޖެހިވަޑައިގަންނަވާނެ ކަމެކެވެ. އަމުދުން ރައްޔިތުންނަށް ޖަވާބުދާރީވާން ޖެހޭ މަގާމެއްގައި ހުންނެވުމުން ރައްޔިތުންނަށްޓަކައި ވެސް އެކަން ކުރަން ޖެހެއެވެ. މިއަދު އެކަމުން ސަލާމަތްވީ ސިޔާސީ ސަބަބުތަކެއް ފަހަތުގައި އޮތުމުން ނަމަވެސް ޖަވާބުދާރީ ކުރުވާނެ އިތުރު ދުވަހެއް އަތުވެދާނެ އެވެ. އެހެން ކަމެއްވެސް އެބައޮތެވެ. މިއީ އެމްޑީޕީން އަދި މަޖިލީހުގެ ރިޔާސަތުގައި އިންނަވައިގެން ނަޝީދު ކުރިން އަމަލު ކުރައްވާ ގޮތާ ތަފާތު ގޮތެއްވެސް މެއެވެ. އަދި އެމްޑީޕީން ކުރިން ދެއްކި ވާހަކަތަކާއި ކުރި ކަންތަކާވެސް އިދިކޮޅު ކަމެކެވެ.\nރައީސް އަބްދުﷲ ޔާމީން އެމްޑީޕީ ރައީސް މުހައްމަދު ނަޝީދު + ރައީސް އިބްރާހިމް މުހައްމަދު ސޯލިހު އަދާލަތު ޕާޓީ އިމްރާން އަބްދުﷲ އިދިކޮޅު ފަރާތްތައް މިނިސްޓްރީ އޮފް ހޯމް އެފެއާޒް


Beyrah dhaan jehey fadha sihhee massalathakeh eba huri: Yameen | Mihaaru\nޔާމީން މިއަދު ކަރެކްޝަންސްގެ ވެހިކަލަށް އަރާވަޑައިގަންނަވަނީ: އެމަނިކުފާނު ބޭރުން ފަރުވާ ހޯއްދަވަންޖެހޭ ސިއްހީ މައްސަލަތަކެއް އެމަނިކުފާނު ވިދާޅުވި -- މިހާރު ފޮޓޯ/ނިޝާން އަލީ\nބޭރަށް ދާން ޖެހޭ ފަދަ ސިއްހީ މައްސަލަތަކެއް އެބަަ ހުރި: ޔާމީން\n28 ޖެނުއަރީ 2020 - 15:24 45 comments\nއިސްތިއުނާފް ޝަރީއަތުގައި، އެމަނިކުފާނުގެ ކަފާލާތާ ބެހޭ ގޮތުން ވާހަކަފުޅު ދައްކަވަމުން ޔާމީން ވިދާޅުވީ އެމަނިކުފާނު ޖަލަށް ލާން ހުކުމް ކުރުމުގެ ކުރިން މިދިޔަ އަހަރުގެ ކުރީކޮޅު ޝަރީއަތް ނިމެންދެން ބަންދުކުރި ފަހުން ނަފްސާނީ މައްސަލަތަކަކާއި ސިއްހީ އެހެން މައްސަލަތަކެއް ކުރިމަތިވެވަޑައިގަތް ކަމަށެވެ. އެކަމުގެ ޝަކުވާ އޭރު ވެސް ހުށަހެޅުއްވި ކަމަށާއި ފަހުން ބަންދުން މިނިވަންވެވަޑައިގަތުމަށް ފަހު ހިތުގެ މައްސަލައަކަށް ޑޮކްޓަރަށް ދެއްކެވުމުން އެކަމަށް ފަރުވާ ހޯދަން ރާއްޖެއިން ބޭރަށް ވަޑައިގަތުމަށް ލަފާ ދެއްވި ކަމަށް ވެސް ވިދާޅުވި އެވެ.\nޔާމީން ވިދާޅުވީ އެކަމުގެ ލިޔުންތައް ވެސް އެބަހުރި ކަމަށެވެ.\nމީގެ އިތުރުން އެމަނިކުފާނަށް ކުރިމަތިވެވަޑައިގެންފައިވާ ކަށީގެ މައްސަލައެއްގައި އޮޕަރޭޝަން ކުރަން ރާއްޖެއިން ބޭރަށް ވަޑައިގަންނަން ބޭނުންފުޅު ވިޔަސް، އެކަން ވެސް ނުކުރެއްވީ އޭރު ކްރިމިނަލް ކޯޓުގައި ޝަރީއަތް ކުރިއަށް ދާތީ ކަމަށް ވިދާޅުވި އެވެ. އެ ޝަރީއަތް ކުރިއަށް ދަނިކޮށް ބޭރަށް ވަޑައިގެންފި ނަމަ، އެމަނިކުފާނު ފިއްލެވީ ކަމަށް ބަޔަކު ގަބޫލުކޮށްފާނެތީ އެގޮތަށް ކަންތައް ނުކުރެއްވީ ކަމަށް ވެސް ވިދާޅުވި އެވެ.\nޖަލުގައި ހުންނެވުމުން ކުރިމަތިވެވަޑައިގަންނަވާ ސިއްހީ މައްސަލަތަކުގެ އިތުރުން އެހެން ކަމެއް ވެސް، ގެޔަށް ބަދަލުކުރުމުގެ ސަބަބެއްގެ ގޮތުން ދެއްކެވި އެވެ. އެގޮތުން ވިދާޅުވީ ދައްކަވަން ޖެހިފައި އޮތް5މިލިއަން ޑޮލަރުގެ ޖޫރިމަނާއަށް ވާ ފައިސާ ހޯއްދަވަން ކުރައްވަން ޖެހޭ މަސައްކަތަށް ވެސް ދަތިފުޅުވާނެ ކަމަށެވެ.\nއޭގެ އިތުރުން ޔާމީން ވިދާޅުވި ގޮތުގައި ކޮންމެ ފަހަރަކު އިންތިޚާބަކާ ދިމާކޮށް އެމަނިކުފާނު ޖަލުގައި ބަންދު ކުރުމުން ގެއްލެނީ އެތައް ބައެއްގެ ހައްގެކެވެ.\nކްރިމިނަލް ކޯޓުގެ ޝަރީއަތް ނިމެންދެން ބަންދުކުރުމަށް ފަހު ވަކި ހިސާބަކުން އޭރު ގެއަށް ބަދަލުކުރީ ވެސް ސިއްހީ މައްސަލަތަކާ ހެދި ކަމަށް ޔާމީން ވިދާޅުވި އެވެ. އެކަންކަން ފާހަގަކުރައްވައި އެމަނިކުފާނު އެދިވަޑައިގަތީ ކަފާލާތުގެ ދަށުން ދޫކޮށް ދެއްވުމަށެވެ.\nކާފާލާތު ދީފި ނަމަ ރާއްޖެއިން ބޭރަށް ވަޑައިގަންނަވާނެތޯ ފަނޑިޔާރުންގެ ބެންޗުން ސުވާލު ކުރެއްވުމުން ޔާމީން ވިދާޅުވީ ކަފާލާތު ދިނަސް، ބޭރަށް ވަޑައިގަންނަވާނީ ހައި ކޯޓުގެ ހުއްދައާ އެކު ކަމަށެވެ.\nކަފާލާތު ދިނުމާ މެދު ދެ ފަރާތުން ވާހަކަ ދެއްކުމަށް ފަހު ފަނޑިިޔާރުންގެ ބެންޗުން އިއުލާން އެކަމާ މެދު ގޮތެއް ނިންމަވާނީ ފަހުން ކަމަށެވެ. އަދި ޔާމީނަށް ކުރިމަތިވެވަޑައިގެންފައިވާ ސިއްހީ މައްސަލަތަކާ ގުޅޭ ލިޔުންތައް ތިން ދުވަހުގެ ތެރޭގައި ހުށަހަޅުއްވަން ވެސް ފަނޑިޔާރުން އެންގެވި އެވެ.\nއިތުރު ލިޔުންތައް ކުށްކުރުން ހައި ކޯޓް އެމްއެމްޕީއާރުސީ ރައީސް އަބްދުﷲ ޔާމީން


ގަންނަން ބޭނުންވާ ތަކެތި\nހައްދުންމަތީ އަތޮޅު ކައުންސިލްގެ އިދާރާ\nމިއިދާރާގެ ފްރަންޓް އޭރިޔާ މަރާމާތުކޮށްދޭނެ ފަރާތެއް ހޯދުމާއިގުޅޭ:\nމިއިދާރާގެ ފްރަންޓް އޭރިޔާ މަރާމާތުކޮށް އެތަނަށް ބޭނުންވާ ބައެއް ސާމާނު ފޯރުކޮށްދޭނެ ފަރާތެއް ހޯދަން ބޭނުންވެގެން ކުރި މިއިދާރަގެ ނަންބަރު (IUL)240-ADS/240/2019/48 (16 ޑިސެމްބަރ 2019) އިޢުލާނާއިގުޅިގެން އެއްވެސް ފަރާތަކުން ބީލަންހުށަހަޅާފައިނުވާތީ، އެއިޢުލާނު ބާޠިލްކޮށް އަލުން އިޢުލާނުކުރީމެވެ.\nވީމާ، މިކަމަށް ޝައުޤުވެރިވާ ބީލަންވެރިން، އެފަރާތްތަކުން ރަޖިސްޓްރީވުމަށްޓަކައި މިއިދާރާއަށް ދައްކަންޖެހޭ -/200ރ (ދުއިސައްތަ ރުފިޔާ) ދެއްކެވުމަށްފަހު، ބީލަން ހުށަހެޅުއްވުން އެދެމެވެ. ބީލަންވެރިން ރަޖިސްޓްރީކުރުން ކުރިއަށްދާނީ 31 ޑިސެމްބަރ 2019 އިން 09 ޖަނަވަރީ 2020 ވަނަ ދުވަހުގެ 12:00ގެ ނިޔަލަށެވެ. ބީލަން ފޮތް މިއިދާރާގެ ވެބްސައިޓު www.laamu.gov.mv އިން ޑައުންލޯޑް ކުރެވެން ހުންނާނެއެވެ. މި މަސައްކަތުގެ ޕްރީ ބިޑް މީޓިން އަދި ބީލަން ހުށަހެޅުން ހަމަޖެހިފައިވަނީ ތިރީގައި މިދަންނަވާ ތާރީހް ތަކުގައެވެ.\nއަތޮޅު ކައުންސިލްގެ އިދާރާ\n09 ޖެނުއަރީ 2020\n16 ޖެނުއަރީ 2020\nމަޢުލޫމާތު ދިނުމުގެ ސެސަނަށާއި (ޕްރީބިޑް މީޓިންގ)، ބިޑް ހުށަހެޅުމަށް ގަޑިޖެހިގެން ވަޑައިގަންނަވާ ފަރާތްތަކަށް އެބައްދަލުވުންތަކުގައި ބައިވެރިވުމުގެ ފުރުޞަތު ނުދެވޭނެއެވެ.\n31 ޑިސެންބަރު 2019\nޕަބްލިޝްކުރި ތާރީޚު: 31 ޑިސެންބަރު 2019\nޕަބްލިޝްކުރި ގަޑި: 1418\nސުންގަޑި: 09 ޖަނަވަރީ 2020 1300


BREAKING NEWS: America In WHO Aai Gulhun Kandaalaifi - Vaguthu\nއެމެރިކާ އިން ޑަބްލިއުއެޗްއޯ އާއި ގުޅުން ކަނޑާލައިފި\nއެމެރިކާ އިން ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އާއި ގުޅުން ކަނޑާލައިފިއެވެ.\nއެމެރިކާގެ ވައިޓްހައުސްގެ ރޯސް ގާޑެންގައި މިހާރު ކުރިއަށްދާ ނޫސްވެރިންގެ ބައްދަލުވުމެއްގައި އެމެރިކާގެ ރައީސް ޑޮނަލްޑް ޓްރަމްޕް ބުނީ ޑަބްލިއުއެޗްއޯ އާއި ގުޅުން ކަނޑާލަން އެމެރިކާ އިން ނިންމާފައިވާ ކަމަށާއި، ޑަބްލިއުއެޗްއޯ އަށް މިހާތަނަށް އެމެރިކާ އިން ދެމުން އައި ފަންޑް ދެން ފޯރުކޮށްދޭނީ "ޗައިނާ އިން ބުނާހާ ގޮތެއް ނުހަދާ ޖަމިއްޔާތަކަށް" ކަމަށެވެ.\nއެމެރިކާ އިން ޑަބްލިއުއެޗްއޯ އަށް ދެމުން އައި ފަންޑު ދިނުން ހުއްޓާލާނެކަން ޓްރަމްޕް އިއުލާން ކުރިތާ މިހާރު މަހެއްހާ ދުވަސް ވެއްޖެއެވެ. ނަމަވެސް ފަހުން ޓްރަމްޕް ބުނެފައި ވަނީ ފަންޑް ހުއްޓާލުމާއި މެދު ވިއްސާނެ ކަމަށެވެ. އެހެންކަމުން މިރެއާއި ހަމައަށް އުއްމީދު ކުރެވިފައި އޮތީ ޓްރަމްޕްގެ ނިންމުން ބަދަލު ކުރާނެ ކަމަށެވެ.\nއެހެންނަމަވެސް ފަންޑު ހުއްޓާލުމުގެ އިތުރުން ޑަބްލިއުއެޗްއޯ އާއި އެމެރިކާ އިން ފަންނީ މައުލޫމާތު ހިއްސާ ކުރުމާއި، އަދި ޑަބްލިއުއެޗްއޯ މެދުވެރިކޮށް އެމެރިކާ އިން މައުލޫމާތު ހޯދުން ވެސް ޓްރަމްޕް މިރޭ ނިންމި ނިންމުމާއި އެކު ނިމުމަކަށް އަންނާނެއެވެ.\nޓްރަމްޕް މިރޭ ވެސް ބުނީ ކޮވިޑް-19 އެމެރިކާ އާއި އަދި ދުނިޔޭގައި ވެސް ބޮޑަށް ފެތުރިގެން ދިޔައީ ޑަބްލިއުއެޗްއޯ އިން އެކަށީގެންވާ އަވަސް މިނެއްގައި ފިޔަވަޅުތައް ނޭޅުމުގެ ސަބަބުން ކަމަށެވެ. ޓްރަމްޕް މިރޭ ވެސް ވަނީ ކޮވިޑް-19 ގެ ބަދަލުގައި އެއީ "ވޫހާން ވައިރަސް" ކަމަށް ބުނެ، ޗައިނާއަށް ބަހުގެ ހަމަލާތަކެއް ދީފައެވެ.\nޑަބްލިއުއެޗްއޯ އާއި ގުޅުން ކަނޑާލަން ޓްރަމްޕް ނިންމުމުން ގިނަ ބައެއްގެ ފާޑުކިޔުން އޭނާ އަށް އަމާޒުވާނެ ކަމަށް ބެލެވެއެވެ.\nކޮވިޑް-19: އިންޑިއާ އިން ރެކޯޑް އަދަދަކަށް މީހުން ފައްސިވެ، މަރުވެއްޖެ\nމެއި 30, 2020 01:31\nޢަޖައިބު ޑ އޗ އ ހިނގަނީ ޔޫ އެންގެ ދަށުން ޔޫ އެން ހިންގަނީ ޒަޔަނިސްޓުން އެމެރިކާގެ ކޮންމެ\nސަރުކާރެއްވެސް ހިންގަނީ ޒަޔަނިސްޓން އިޒްރޭލަށް ފޭވަރކޮށް ހުރިހައި ކަމެއް ވީޓޯ ކުރަނީ އެމެރިކާ ދެން އެމެރިކާ ޔޫ އެންގެ އެއްވެސް ގުނަވަނަކަށް ފަންޑުކުރުން ކިހިނެއް ހުއްޓާލާނީ އެހިސާބުން އިޒްރޭލްގެ ނެތިދިއުން އެ ފެށުނީ\nމެއި 30, 2020 09:24\nމިހާރު އެންމެން ދަނީ ދުނިޔޭގައި އެންމެ ބޮޑެތި ދޮގާއި މަކަރާއި ހީލަތާއި ފުރައްސާރައާއި ޖެއްސުންކުރާ ގައުމަކީ އެމެރިކާކަން. މޫނުމަތި ރީތިކުރަން ކިތަންމެ ސަޅިބައިސާއެއް ކެނޑިޔަސް މިހާރު ތިދައްކާ ވާހަކަ ގަބޫލުކުރާނެ އިންސާނަކު ނުހުންނާނެ. އެކަން އެޖަމާއަތަށްވެސް އެނގޭ. ދަތްއަޅާނެވަރު ހުންނަ ކުއްތާއެއް ވައްވަކެއް ނުޖަހާނެކަން. އަދި އެޖަމާއަތަށް އެނގޭ ތިޔައީ މިހާރު ސަފުން ބާކީވަމުން އަތްމަތި ހުސްވަމުން ހުލިވަމުންދާ ގައުމެއްކަން. ވެރިއަކަށް ހުރީ ނާޗާރުބިޗާރު ވެފައި ހުރި މީހެއްކަން. ވަނާޖުންބޭސާ ގަޔަކު ވަރު ނުހުންނާނެ ކަން. ވަރު ހުންނާނީ ފައިސާގައިކަން. ފައިސާ ހުރީ ޗައިނާގައިކަން.\nމެއި 30, 2020 11:04\nމިގައުމުގަ ހުންނާނެ ތީގެ އެކަކު


Councilorunge dhauru dhanmailumuge islaah Raees thasdheegu kuravvaifi | Mihaaru\nރައީސް އިބްރާހީމް މުހައްމަދު ސޯލިހު ލިއުމެއްގައި ސޮއިކުރައްވަނީ. ގާނޫނު އަސާސީއަށް ގެނައި އިސްލާހު އެމަނިކުފާނު މިއަދު ތަސްދީގުކުރެއްވި. --ފޮޓޯ:ރައީސް އޮފީސް\nކައުންސިލަރުންގެ ދައުރު ދަންމައިލުމުގެ އިސްލާހު ރައީސް ތަސްދީގުކުރައްވައިފި\n02 ޖޫން 2020 - 17:24 16 comments\nލޯކަލް ކައުންސިލް އިންތިހާބު ބޭއްވެންދެން މިހާރު ތިބި ކައުންސިލަރުންގެ ދައުރު ދަންމައިލުމަށް ރައްޔިތުންގެ މަޖިލީހުން ގާނޫނު އަސާސީ އަށް ރޭ ގެނައި އިސްލާހު ރައީސް އިބްރާހީމް މުހައްމަދު ސޯލިހު މިއަދު ތަސްދީގުކުރައްވައިފި އެވެ.\nރައްޔިތުންގެ މަޖިލީހުގައި ރޭ ބޭއްވި ޖަލްސާގައި ދަންވަރު ފާސްކުރީ ގާނޫނު އަސާސީގެ 231 ވަނަ މާއްދާ އަށް އަކުރެއް އިތުރުކޮށް، އާ ކައުންސިލްތައް އިންތިޚާބު ކުރެވެންދެން މިހާރު ތިބި ކައުންސިލް މެމްބަރުންގެ ދައުރު ދެމިގެންދާ ގޮތަށެވެ. އެކަމަކު އެ މުއްދަތުގައި ކައުންސިލްތަކުގެ ބާރުތައް ބޭނުން ކުރެވޭ ގޮތަށް ވަކި ޚާއްސަ ގާނޫނެއް މަޖިލީހުން ފާސްކުރަން ޖެހޭ ގޮތަށެވެ. އެގޮތުން ހަދަން ޖެހޭ ގާނޫނު ވެސް ރޭ ފާސްކުރި އެވެ.\nއެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ހުށަހެޅުއްވި އެ ބިލުގައިވާ ގޮތުން އިންތިހާބު ބޭއްވެންދެން ވަގުތީ ގޮތުން ތިބޭ ކައުންސިލަރުންނަށް، ލާމަރުކަޒީ ގާނޫނުގައި ކައުންސިލަރުންނަށް އޮންނަ ހުރިހާ ބާރެއް ނޯންނާނެ އެވެ.\nއެ އިސްލާހު ފާސްކުރީ 74 މެމްބަރުންގެ ވޯޓުންނެވެ. ގާނޫނު އަސާސީ އިސްލާހު ކުރެވެނީ މަދުވެގެން 66 މެމްބަރުންގެ ވޯޓުންނެވެ. އެމްޑީޕީގައި 65 މެމްބަރުން ތިބެ އެވެ.\nކޮވިޑް-19 އާ ގުޅިގެން ކައުންސިލް އިންތިޚާބު ފަސް ކުރިއިރު، މިހާރު އޮތް ކައުންސިލްތަކުގެ ދައުރު އަންގާރަ ދުވަހު ހަމަވާނެ އެވެ. އެހެންވެ، އާ ކައުންސިލްތަކަށް މެމްބަރުން އިންތިޚާބު ކުރެވެންދެން މިހާރު ތިބި ކައުންސިލް މެމްބަރުންގެ ދައުރު ދެމިގެންދާ ގޮތަށް ގާނޫނު އަސާސީއަށް އިސްލާހު ގެންނަން ސަރުކާރުން ބިލެއް ހުށަހެޅީ އެހެންވެ އެވެ.\nގާނޫނު އަސާސީ އިސްލާހު ކުރުމާ މެދު މެމްބަރުންގެ މެދުގައި ޚިޔާލު ތަފާތުވުން އުފެދި، ސުޕްރީމް ކޯޓުގެ ލަފައަށް އެދުމުން އެ ކޯޓުން ވެސް ލަފާ ދިނީ އެ ބަދަލު ގެނެވޭނީ ގާނޫނު އަސާސީ އިސްލާހު ކޮށްގެން ކަމަށެވެ. އެ ހިސާބަށް ދިޔަ އިރު، ކައުންސިލަރުންގެ ދައުރު ހަމަވާން ވަގުތު ކުޑަތަންވެފައި އޮތުމުން އިސްލާހު ފާސްކުރުމަށް ޖަލްސާ ބޭއްވީ ރޭ މެންދަމުން އަލިވެ 1:30 ގައި ފަށައިގެންނެވެ. އިސްލާހު ފާސްކުރީ ރޭ ގާތްގަނޑަކަށް 2:45 އެހާކަށް ހާއިރު އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ރާއްޖޭގެ ގާނޫނުއަސާސީ


Sentey New ah 100 landu kaamiyaabu kohdheefi\nސެންޓޭ ނިއު ރޭޑިއަންޓަށް 100 ގޯލް ޖަހައިދީފި\nރާއްޖޭގެ މަޝްހޫރު ފުޓްބޯޅަ ކްލަބް ނިއު ރޭޑިއަންޓަށް އަލީ ފާސިރު (ސެންޓޭ) ސަތޭކަ ގޯލު ޖަހައިދީފިއެވެ. ސެންޓޭ ނިއުގެ ޖާޒީގައި 100 ވަނަ ގޯލުޖެހީ އިއްޔެ ދިވެހި ޕްރިމިއަރ ލީގުގައި ބ. ފެހެންދޫ ކޮޅަށެވެ. އެމެޗުގައި ސެންޓޭ ހެޓްރިކެއް ހަދައި މޮޅު ކުޅުންތެރިޔާގެ މަގާމް ހޯދިއިރު ސެންޓޭ ޖެހި ދެވަނަ ލަނޑަކީ ނިއުގެ ޖާޒީގައި ޖެހި 100 ވަނަ ލަނޑެވެ.\nސެންޓޭ އެމެޗުގައި ހެދި ހެޓްރިކާއި އެކު ނިއުއަށް މިހާތަނަށް އޭނާ ވަނީ 101 ގޯލު ޖަހައިދީފައެވެ. ނިއުގެ ކާމިޔާބީގައި ބޮޑު ހިއްސާއެއް ވެފައިވާ ބ. އޭދަފުށްޓަށް އުފަން ސެންޓޭ އަކީ މިދިޔަ ދެ އަހަރުވެސް ހޮވި ރާއްޖޭގެ އެންމެ މޮޅު ފުޓްބޯޅަ ކުޅުންތެރިޔާގެ އިތުރުން އެންމެ ގިނަ ގޯލުޖެހި ކުޅުންތެރިޔާއަށްދޭ ރަންބޫޓުވެސް ހާސިލްކޮށްފައިވާ ކުޅުންތެރިޔާއެވެ. 2016 ވަނަ އަހަރު ޓީސީ ސްޕޯޓްސް ކްލަބުގައި ހުރެގެން މޮޅު ކުޅުންތެރިޔާގެ މަގާމް ހޯދިއިރު އެ ސީޒަނުގައި ކްލަބާއި ގައުމީ ޓީމަށް ސެންޓޭ ވަނީ 34 ގޯލު ޖަހައިދީފައެވެ. މިދިޔަ އަހަރު ނިއު ރޭޑިއަންޓުގައި ހުރެގެން މޮޅު ކުޅުންތެރިޔާގެ މަގާމް ސެންޓޭ ހޯދިއިރު ރަންބޫޓު ހޯދީ މިދިޔަ ސީޒަނުގައި 24 ގޯލު ޖަހައިގެންނެވެ.\nމިދިޔަ އަހަރު ނިއުއަށް ބަދަލުވުމުގެ ކުރިން ދެފަހަރެއްގެ މަތީން ސެންޓޭ ވަނީ ނިއުއަށް ކުޅެފައެވެ. 2009 ވަނަ އަހަރު އޯލް ޔޫތް ލިންކޭޖް (އޭވައިއެލް) އިން ވިދާލި ސެންޓޭ އެންމެ ފުރަތަމަ ނިއުގެ ނޫ ޖާޒީ ލީ 2011 ވަނަ އަހަރުއެވެ. އެ އަހަރު ސެންޓޭ ވަނީ ނިއުއަށް 18 ގޯލު ޖަހައިދީފައެވެ. އެއަށްފަހު 2012 ވަނަ އަހަރު ސެންޓޭ ފެނުނީ ވިކްޓްރީގެ ޖާޒީގައެވެ. ނަމަވެސް އަނިޔާގެ ސަބަބުން އެ ސީޒަނުގައި ސެންޓޭއަށް އަސްލު ކުޅުން ދެއްކޭ ގޮތެއް ނުވިއެވެ. 2013 އިން 2015 އަށް ސެންޓޭ އަނެއްކާވެސް ފެނުނީ ނިއު ރޭޑިއަންޓުންނެވެ. އެ މުއްދަތުގައި ސެންޓޭ ވަނީ އެޓީމަށް ކުޅެދިން 79 މެޗުގައި 43 ގޯލު ޖަހާފައެވެ. ނިއުގައި ކާމިޔާބު ތިން ސީޒަން ހޭދަކުރުމަށްފަހު 2016 ވަނަ އަހަރު ސެންޓޭ ބަދަލުވީ ޓީސީ އަށެވެ. ޓީސީގައި އެއް އަހަރު ހުރުމަށްފަހު މިދިޔަ އަހަރުން ފެށިގެން ސެންޓޭ އަނެއްކާވެސް ކުޅެމުންދަނީ ނިއު ރޭޑިއަންޓަށެވެ. މިދިޔަ އަހަރު ސެންޓޭ ނިއުއަށް 21 ގޯލު ޖަހައިދިން އިރު މި ސިޒަނުގައި މިހާތަނަށް އޭނާ ވަނީ ނިއުއަށް 19 ގޯލު ޖަހައިދީފައެވެ.\nކްލަބް ލެވެލްގައި ސެންޓޭ ވަނީ ނިއުގައި ހުރެގެން ގިނަ ތަށިތަކެއްވެސް ހޯދާފައެވެ. މިގޮތުން 2013، 2014، 2015 އަދި މިދިޔަ އަހަރުވެސް ނިއުއާއެކު ސެންޓޭ ވަނީ ދިވެހި ލީގު ކާމިޔާބުކޮށްފައެވެ. މެދުކެނޑުމަކަށްފަހު ފެށި މާލޭ ލީގުވެސް ސެންޓޭ ވަނީ މިދިޔަ ސެ ސީޒަނުގައި ނިއުއާއެކު ހޯދާފައެވެ. ލީގުގެ އިތުރުން އެފްއޭކަޕް ފުޓްބޯޅަ މުބާރާތް 2013 އަދި 2017 ވަނަ އަހަރު ނިއުއިން ކާމިޔާބު ކުރިއިރުވެސް ސެންޓޭ ވަނީ މުހިއްމު ދައުރެއް އަދާކޮށްފައެވެ. ލީގާއި އެފްއޭ ކަޕްގެ އިތުރުން ޕްރެސިޑެންޓްސް ކަޕް ސެންޓޭ ވަނީ 2013، 2014 އަދި 2017 ވަނަ އަހަރު ނިއުގައި ހުރެގެން ކާމިޔާބު ކޮށްފައެވެ.\nގައުމީ ޓީމުގައިވެސް މުހިއްމު ދައުރެއް އަދާކުރާނ ސެންޓޭ ވަނީ ކުޅުނު 48 މެޗުގައި ގައުމީ ޓީމަށް މިހާތަނަށް 12 ގޯލު ޖަހައިދީފައެވެ. ސެންޓޭގެ އެންމެ ފާހަގަ ކޮށްލެވޭ ގޯލަކީ މިފަހަރުގެ ސާފް ސުޒުކީ ކަޕް ފައިނަލުގައި ރާއްޖޭން ތަށި ހޯދިއިރު އިންޑިއާ ކޮޅަށް ވައްދާލި ލަނޑެވެ.\nސެންޓޭގެ 101 ގޯލް\n2011: 24 މެޗުން 18 ގޯލު\n2013: 32 މެޗުން 14 ގޯލު\n2014: 26 މެޗުން 23 ގޯލު\n2015: 21 މެޗުން6ގޯލު\n2017: 32 މެޗުން 21 ގޯލު\n2018: 26 މެޗުން މިހާތަނަށް 19 ގޯލު


Suu Kyiah Award Dheefaivaathee Geldofge Award Anburaa Rahdhu Kuranee\n13 ނޮވެންބަރ 2017 1 ކޮމެންޓް\nސޫކީއަށް އެވޯޑު ދީފައިވާތީ ގެލްޑޮފްގެ އެވޯޑު އަނބުރާ ރައްދު ކުރަނީ\nއައިރިޝް ލަވަކިއުންތެރިޔާ އަދި އިންސާނީ ހައްގުތަކަށް ވަކާލާތު ކުރާ އެކްޓިވިސްޓް ބޮބް ގެލްޑޮފް އޭނާއަށް އަރުވާފައިވާ ފްރީޑަމް އޮފް ދަ ސިޓީ އޮފް ޑަބްލިންގެ އެވޯޑު އަނބުރާ ރައްދު ކުރަން ނިންމައިފިއެވެ.\nގެލްޑޮފް ނެރެފައިވާ ބަޔާނެއްގައި ބުނީ އޭނާއަށް 2005 ވަނަ އަހަރު ޑަބްލިންއިން ދީފައިވާ އެވޯޑު ރައްދު ކުރަނީ މިޔަންމާގެ މުސްލިމުންނާ ދެކޮޅަށް ހިންގާ ޖަރީމާތަކުގައި އަންސަން ސޫކީ އިސްކޮށް ބައިވެރިވާ އިރު އޭނާއަށް ވެސް އެ އެވޯޑު ދީފައިވާތީ ކަމަށެވެ.\nފްރީޑަމް އޮފް ދަ ސިޓީ އޮފް ޑަބްލިންގެ އެވޯޑަކީ ޑަބްލިންއިން އެކި ދާއިރާތަކުން ހިދުމަތް ކުރާ ފަރާތްތައް ފާހަގކޮށް ދޭ އެވޯޑެކެވެ. އެވޯޑު މިހާތަނަށް 82 މީހަކަށް ދީފައެވެ. އޭގެތެރޭގައި އޮބާމާއާއި ބިލް ކްލިންޓަންއާއި މަންޑޭލާ ފަދަ ޝަހުސިއްޔަތުތައް ހިމެނެއެވެ. އެ އެވޯޑު ސޫކީއަށް ވެސް ވަނީ ދީފައެވެ.\nގެލްޑޮފްގެ ބަޔާނުގައި ބުނެފައިވާ ގޮތުގައި އޭނާގެ އެވޯޑު ރައްދު ކުރަނީ ޑަބްލިންއިން އެކަމާ މެދު ވިސްނާ ސޫކީއަށް ދީފައިވާ އެވޯޑާ މެދު ގޮތެއް ނިންމަން ދެނެވެ. ޑަބްލިންއިން ސޫކީއަށް ދީފައިވާ އެވޯޑު އަތުނުލާ ނަމަ އެ އެވޯޑު ބޭނުމެއް ނޫން ކަމަށް ގެލްޑޮފްވަނީ ބުނެފައެވެ.\nގެލްޑޮފްވަނީ ޖަރީމާތައް ހުއްޓުވަން ސޫކީ އެއްވެސް ކަމެއް ނުކުރައްވާއިރު ހަނު ހުންނެވުމަކީ އެކަން ކުރުމަށް ރުހިގެން ހުރުން ކަމަށް ބުނެފައެވެ. އަދި އޭނާއަށް ޑަބްލިންއިން ދިން އެވޯޑު އަތުލާފައި ނުވާތީ ލަދު ގަންނަ ކަމަށް ވެސް ބުނެފައިވެއެވެ.\nތީ މޭން އެއް.... ތިހެން ވާންޖެހޭނެ....!!! ޔާމީން ވައްކަން ކުރާއިރު ރައްޔިތުން އެކަމަށް ބަސްނުބުނެ މަޑުން ތިބުން އެއީ ވ ބޮޑު މައްސަލައެއް.....


Malha - 13 | Vaahaka\nފާތިމަތު ޔަޝްމީ ފާއިޒް October 22, 2020\t31 Comments\nViews: 1689\t92\nމަލްހާއަށް އާދެވުނުއިރު ފާތުމާ އެމަޖެންސީ ރޫމުގައި ފަރުވާ ދެނީއެވެ. އޭރު ޕޮލިހުންވެސް އެތާ ހަރަކާތް ތެރިވެއެވެ. ޕޮލިހުން ދިޔައީ އެކަމާއި ބެހޭ މައުލޫމާތު އޮޅުން ފިލުވަމުންނެވެ. އިރުކޮޅަކުން ޑޮކުޓަރު ނިކުތެވެ. އެންމެން ވެސް އިންތާޒުރުކުރަމުން ދިޔައީ ޑޮކްޓަރުގެ ޖަވާބަކަށެވެ.\n🔴 ⚫ 🔴 ⚫ 🔴 ⚫ 🔴 ⚫ 🔴\n"މައާފު ކުރައްވާ! އަޅުގަނޑުމެންނަކަށް އޭނާ ސަލާމަތެއް ނުކުރެވުނު. ބެލެވޭ ގޮތުން އޭނާ މަރުވެފައިވާތާ ދެތިން ގަޑިއިރު ވެއްޖެ." ޑޮކުޓަރު ކަރު އެލުވާލަމުން އެހެން ބުނެލިއެވެ. މަލްހާގެ ލޯ ކަރުނައިން ތެންމާލިއެވެ. މާއިޝާ މަލްހާގެ އަތުގައި ހިފާލިއެވެ. އައިން ދުވެފައި ނިކުތީ ބޭރަށެވެ. އުޝާމާއާއި އާއިޝާގެ ހާލު މާދެރައެވެ.\nމާމަގެ ކަށުކަމާކެމީގެ ކަންތައް ނިންމާލުމަށްފަހު މަލްހާ ގެއަށް އައިއިރު ފަސްގަޑި ބައިވީއެވެ. އުޝާމާ ގެއަށް ވަންގޮތަށް ނުނިކުމެއެވެ. މަލްހާ އެނދުގައި އޮށޯވެ ވިސްނަމުން ދިޔައީ މާމައަށް އެވަރު ކޮށްލާނީ ކާކުބާއޭ ހިތަށް އަރާފައެވެ. މަލްހާ ކާން ދިޔައިރު އުޝާމާ ހުރީ ކާން ތައްޔާރުކޮށްފައެވެ. އުޝާމާގެ މޫނަށް ބަލައިލިޔަސް ރޮއެފައިހުރިކަން އެނގޭނެއެވެ. ކައި ނިންމާލެވުނުއިރު ދެމީހުންގެ މެދުގައި އެއްވެސް ވާހަކައެއް ނުދެކެވެއެވެ. މަލްހާ ގޮސް އެނދުގައި ޖައްސާލިއެވެ. އޭނާގެ ކަންފަތުގައި ޖެހުނީ މަޣްރިބް ނަމާދުގެ ބަންގީގެ އަޑެވެ.\nމަލްހާ ސިހުނީ އުޝާމާ ދޮރު ހުޅުވާލުމުންނެވެ. "ދަރިފުޅާ މަންމަ އެބަޖެހޭ މިރޭ ދަންވަރު ޑިއުޓީއަށް ދާން.. މަލްހާ ދޭ އައިންމެން ގެއަށް. ސަކަރާތް ނުޖަހާތި." އުޝާމާ މިރޭ އެއުޅެނީ ދަންވަރު ޑިއުޓީއަށް ދާށެވެ. މަލްހާ ތެދުވެފައި ދަބަހަކަށް އޭނާ ބޭނުންވާ އެއްޗެހި އަޅައިގެން ނިކުތެވެ. އެއީ ދެނަމާދު ދޭތެރެ ވަގުތެވެ. މަލްހާ ގޮސް އައިންމެންގެ ގެއާއި އަރާ ހަމަވިއިރު އިޝާ ނަމާދު ބަންގި ގޮވާފިއެވެ. މަލްހާ ގޮސް އައިންމެންގެ ކޮޓަރީގެ ދޮރު ހުޅުވާލިއެވެ. އޭރު އައިން އުޅެނީ ނަމާދު ކުރަން ތައްޔާރުވާށެވެ. "ނިދަންތަ މިގެއަށް. އުޝާމާއްތަ މިރޭ ޑިއުޓީއަށް ދިޔައީ. އަޅުގަނޑު މަންމަ ނުވެސް ތެދުވޭ. ހަމަ ރޮނީ." އައިން ހައިރާންވިއެވެ. "ހުމްމްމް." މަލްހާ ގޮސް އައިންގެ އެނދުގައި އިށީނެވެ.\nއައިން ނަމާދުކޮށް ނިމެންދެން މަލްހާ އޮތީ ފޯނާއި ކުޅޭށެވެ. އައިން މުސައްލަ ބޭއްވުމަށްފަހު އައިސް މަލްހާ ގާތު އޮށޯވެލިއެވެ. "ކޯއްޗެއް ކާނީ.؟ ހިނގާ ނޫޑުލިސް ކައްކަން." އައިން ބުނެލިއެވެ. މަލްހާ ބޯ ޖަހާލުމުން އައިން ބަދިގެއާއި ދިމާލަށް ހިނގައިގަތެވެ. ފަހަތުން މަލްހާވެސް އައެވެ. ދެކުދިން ކައްކަން ބޭނުންވާ ތަކެތި ހަމަކޮށް ކައްކަން ފެށިއެވެ. ކައްކާ ނިންމުމަށްފަހު އައިން ތަށްޓަކަށް ނޫޑުލިސް ކޮޅެއް އަޅާލުމަށްފަހު އާއިޝާގެ ކޮޓަރިއާއި ދިމާލަށް ހިނގައިގަތެވެ. އާއިޝާ އޭރު ތެދުވެގެން އުޅެއެވެ. އައިން ކާތަށި ބެހެއްޓުމުން އާއިޝާ ކާން ފެށިއެވެ.\nއައިޝާ ކެއި ތަށި ހިފައިގެން އައިން ކާގެއަށް ދިޔައިރު މަލްހާ އުޅޭނީ ބޯއެއްޗެއް ތައްޔާރުކުރުމުގައެވެ. އައިން ވެސް ތަށި ދޮވެލުމަށްފަހު މަލްހާއަށް އެހީތެރީވާން ފެށިއެވެ. މަލްހާއާއި އައިން ކައި ނިންމާލައިގެން ގޮސް ކޮޓަރިއަށް ވަނެވެ. އައިން ފެށީ މާމަ ވާހަކައެވެ. "މަލޫއަށް އެނގޭތަ.؟ މާމަ އެންމެފަހުން ގުޅާފަ އިނީ މުދިންބެއާ. ދެން ޕޮލިހުން މައްލޫމާތު ސާފު ކުރިއިރު މުދިންބެ ބުނީ މާމަ ގުޅާފަ ބުންޏޯ ވަރަށް ބޮޑު ވާހަކައެއް ބުނަންވެފަ އެބައޮތޭ.!"\nމަލްހާ ސުވާލު މާކު ޖެހުނެވެ. 'އަނެއްކާ މާމަ އަހަރެންނަށް ފެންނަ އެތީގެ ވާހަކަ މުދިންބެގެ ކައިރީގައި ބުނަންބާ އެއުޅުނީ؟ ހަމަ ގައިމު މާމަ އަމިއްލައަކަށް ގަޔަށް ވަޅިއެއް ނަހަރާނެ.!' މަލްހާގެ ހިތަށް އަރަމުން ދިޔައެވެ. އޭނާ ސިއްސައިގެން ދިޔައީ އައިން ގޮވައިލުމުންނެވެ. އަވަސް އަވަހަށް މަލްހާ އައިން ދައްކަމުން ދިޔަ ވާހަކައާއި ބައިވެރިވެލިއެވެ.\nދެކުދިންނަށް ވާހަކައިގައި ތިބެވުނީ ކިހާ އިރަކުކަމެއްވެސް ނޭނގުނެވެ. އައިން މާބޮޑަށް ނިދިއަންނަން ފެށުމުން ތެދުވެގެން އޭނާގެ މަންމަ ކޮޓަރިއާއި ދިމާލަށް ހިނގައިގަތެވެ. އޭރު އާއިޝާއަށް އޮތީ ނިފައެވެ. އައިން ކޮޓަރި ތަޅުލުމަށްފަހު އޭނާގެ ކޮޓަރިއަށް ވަނެވެ. އޭރު މަލްހާވީ ފާހާނާގައެވެ. އައިން މަލްހާ ނިކުތުމުން ހެދުން ބަދަލުކޮށްލުމަށްޓަކައި ގޮސް ފާހާނާއަށް ވަނެވެ.\nސާދަވަނަ ބަޔަށް އިންތިޒާރުކޮށްލައްވާ!😉\nމިބައި ކުރުވާނަމަ މައާފަށް އެދެމެވެ.🙃\nWowwwwweeee this is reallyyyyyyyyyyyyy interesting\nGoodluck on the next part✨\nމާޝާﷲ ވ ރީތި…… ކޮން އިރަކުުން ސާދަ ވަނަ ބައި؟ މިއީ ފަސްޓް ދޯ؟ 🙂\nއަޱްސް އޯކޭ! މި ބައި ވެސް ވަރަށް ރީތި ހަމަ! އަނެށް ބަޔަށް އިންތިޒާރު ކުރަން!\nއަޱްސް އޯކޭ! މި ބައި ވެސް ވަރަށް ރީތި ހަމަ😻😻😻😻! އަނެށް ބަޔަށް އިންތިޒާރު ކުރަން!\nވަރަށް ރީތި ޔަޝްމީ……..\nޔަޝްމީ އުޅޭގޭގެ ނަން ބުނެލަދީބަލަ…..\nއަސްލު ބުރާސްފަތި ދުވަހު ތިރަށަށް ދިޔައިން .\nގޭގެ ނަން އެނގުނީމަ ދެންދާފަހަރަކުން ދެވޭނީ\nماشاءالله ވަރަށް ރީތި އިނގޭ ޔަޝް\nކޮންއިރަކު 14 ވަނަ ބައި\nماشاءالله 👍 💜\nމިބާ ކުރިޔަށް ވުރެ މާ ކުރު ދެން އަންނަ ވާހަކަ ދިގުވާނެ ކަމަށް އުއްމީދު ކުރަން!!\nވ ރީތި މާޝާ ﷲ 😍💕💞\nވަރަށް ރީތި މި ބައި ވެސް 😍😍😍😘😘😘\nBTS IS HAVING A COMEBACK IN NOVEMBER 20TH\nYASHMY!!!! HOW. ARE. YOU. SO. TALENTED. WTH\nދެން އިން ބައި ކިޔާލަން ލިބޭނީ ކޮން ދުވަހަކުން\nޥވވވވވވ ރީތި.ވވވވވވ އަވަހަށް އަޕް ކޮށްދެތްޗޭ\nމިއަދު މިވާހަކައިގެ އަނެއް ބަާ އަަޕް ކުރަން ޖެހޭނެންނު!!!!\nވަރަށް ރީތި 😘


Dhaaimee koh beyru sifain baithibaigen nuvaane: Raees Waheed\nދާއިމީ ގޮތެއްގައި ބޭރު ސިފައިން ބައިތިއްބައިގެން ނުވާނެ: ވަހީދު\nކުރީގެ ރައީސް ޑރ. މުހައްމަދު ވަހީދު ހަސަން މަނިކު ނޫސްވެރިންނާއި ވާހަކަފުޅު ދައްކަވަނީ: އިންޑިއާ ސިފައިން ދާއިމީކޮށް ތިބޭ ތިބުން ގަބޫލުފުޅު ނުކުރައްވާ ކަމަށް ވިދާޅުވި -- އަޝްހާދު އަބްދުﷲ | އަވަސް\nބޭރުގެ އެހެން އެއްވެސް ގައުމެއްގެ ސިފައިން ދިވެހިރާއްޖޭގައި ދާއިމީ ގޮތެއްގައި ބައިތިއްބައިގެން ނުވާނެ ކަމަށް ކުރީގެ ރައީސް ޑރ. މުހައްމަދު ވަހީދު ހަސަން މަނިކު ވިދާޅު ވެއްޖެ އެވެ.\nއިދިކޮޅު ސިޔާސީ ހަރަކާތެއްގައި މާސްކް ތިރިކޮށްލައްވައިގެން ހުންނަވާ ސްޕީޗެއް ދެއްވި މައްސަލާގައި މިއަދު ފުލުހުންގެ އިދާރާއަށް ހާޒިރުވެ ވަޑައިގަތުމަށް ފަހު ނުކުމެވަޑައިގެން ނޫސްވެރިންނާ ބައްދަލު ކުރައްވާ ރައީސް ވަހީދު ވިދާޅުވީ ރާއްޖޭގެ މިނިވަންކަމާއި އިސްތިގުލާލަށް އުނި ކަމެއް އަންނާނެ އެއްވެސް ކަމެއް އެއްވެސް ސަރުކާރަކުން ކޮށްގެން ނުވާނެ ކަމަށެވެ.\nފުލުހަށް ހާޒިރު ކުރެއްވި މައްސަލައާ ގުޅޭ ގޮތުން މާ ގިނަ ވާހަކައެއް ނުދައްކަވަ އެވެ. އެ މަނިކުފާނު ފުލުހަށް ހާޒިރު ކުރެއްވި މައްސަލައިގެ ނިމުމަކަށްވީ އެޗްޕީއޭ ގައިޑްލައިންގައިވާ 1000ރ. ގެ ޖޫރިމަނާ އެވެ.\n"ދިވެހި ރައްޔިތުންނަކީ ދިވެހިރާއްޖޭގެ މިނިވަންކަމާއި އިސްތިގުލާލަކީ ވަރަށް މުގައްދަސު އެއްޗެއް ކަމުގައި ދެކޭ ބައެއް އިނގޭތޯ. ސޭކްރެޓް [މުގައްދަސް] އެއްޗެއް ރާއްޖޭގެ މިނިވަންކަމާއި ސިދާތަކީ އިނގޭތޯ. އެހެންވީމަ އަޅުގަނޑު ގަބޫލުކުރާ ގޮތުގައި ދިވެހިންގެ ގިނަ ރައްޔިތުން ގަބޫލެއް ނުވާނެ ދާއިމީ ގޮތެއްގައި އެއްވެސް ގައުމެއްގެ ސިފައިން ރާއްޖޭގައި ގާއިމުވެ ތިބޭކަށް،"\nދާހިލީ ހަމަ ނުޖެހުމާއި ބޭރުގެ ސިފައިންގެ ފައުޖުތައް ގާއިމުވެ ބޮޑެތި މައްސަލަތައް އުފެދުނު ބައެއް ގައުމުތަކުގައި އދ. ތަމްސީލް ކުރައްވާފައިވާ ތަޖުރިބާކާރު ޑިޕްލްމޭޓް، ރައީސް ވަހީދު ވިދާޅުވީ ބޭރު ގައުމެއްގެ ހަތިޔާރު އެޅި ސިފައިން ތިބޭ ގައުމުތައް ދުނިޔޭގައި އެބަހުރި ކަމަށާއި ނަމަވެސް އެއީ ހަނގުރާމައެއްގެ ސަބަބުން ދެ ގައުމެއްގެ ދެމެދުގައި ވެވޭ އެއްބަސްވުމެއްގެ ތެރެއިން ކުރެވޭ ކަމެއް ކަމަށެވެ. މިހާރު ވެސް ޖަޕާނާއި ޖަރުމަނު އަދި އެނޫން ވެސް ބައެއް ގައުމުތައް ފާހަގަ ކުރައްވާ އެ ގައުމުތަކުގައި އެމެރިކާ ސިފައިން ތިބޭ ކަމަށާ ނަަމަވެސް ރާއްޖެއަކީ އެ ހާލަތުގައި އޮތް ގައުމެއް ނޫން ކަމަށް ރައީސް ވަހީދު ވިދާޅުވި އެވެ.\n"ކަނޑައެޅިފައިވާ ވަކި މަޝްރޫއެއް ހިންގުމަށްޓަކައި ދެ ދައުލަތެއްގެ ދޭތެރޭގައި އެއްބަސްވެގެން ބަޔަކު އައިސް ކަމެއް ނުކުރާށެކޭ ނޫން އަޅުގަނޑު މި ދަންނަވަނީ. އެހެން ނަމަވެސް ދާއިމީ ސިފައެއްގައި ހަތިޔާރު އެޅި ސިފައިންތަކެއް ދިވެހިރާއްޖޭގައި ގާއިމުވެ ތިބުމަކީ ކޮށްގެން ވާނެ ކަމެއް ނޫން،"\nވެރިކަމުގައި ހުންނެވި އިރު އިންޑިއާއިން ކުރިމަތި ކުރި އެތައް އެތައް ފިއްތުންތަކެއް އަމިއްލަފުޅު ބަޔޮގްރަފީ "އިންސާފަ" ށް ދޫކޮށްލައްވާފައިވާ ރައީސް ވަހީދު ވަނީ އިންޑިއާ އާއި ރާއްޖޭގެ ގުޅުމާއި ގުޅޭގޮތުން ވެސް މިއަދު ވާހަކަފުޅު ދައްކަވާފަ އެވެ. ވިދާޅުވީ ދެ ގައުމުގެ ދެމެދުގައި އޮތީ ވަރަށް ގާތް ގުޅުމެއް ކަމަށާ ރާއްޖެ-އިންޑިއާއިން ވެފައިވާ އެއްބަސްވުންތަކާއި އެއްގޮތަށް ކަންކަން ކުރިއަށް ގެންދާނަމަ މައްސަލައެއް ކުރިމަތި ނުވާނެ ކަމަށެވެ.\nރާއްޖޭގައި ހަތިޔާރާއެކު އިންޑިއާ ސިފައިން ބައިތިއްބާފައިވާ ކަމަށް ބުނެ އާންމު ވަރަށް ގިނަ ރައްޔިތުންނާއި އިދިކޮޅު ޕީޕީއެމާއި ކޮންގްރެސް ޕާޓީ (ޕީއެންސީ) އިން ދަނީ ވަރަށް ބޮޑަށް އެކަމާ ކަންބޮޑުވުން ފާޅު ކުރަމުންނެވެ. އިންޑިއާ ސަރުކާރުން ރާއްޖެއަށް "ހަދިޔާކޮށް" ދިވެހިން ސިފައިންނަށް ނުއުދުއްސޭ ގޮތަށް އޮންނަ ހެލިކޮޕްޓަރުތައް ދުއްވަން އިންޑިއާ ސިފައިން ރާއްޖޭގައި ތިބޭތާ 12 ވަރަކަށް އަހަރު ވެފައި ވެއެވެ. އަދި އިންޑިއާ ސިފައިން ރާއްޖޭގައި ގާއިމުވެ ތިބޭ މައްސަލާގާއި ހިތްހަމަ ނުޖެހިގެން "އިންޑިއާ އައުޓް" ގެ ނަމުގައި ކެންޕެއިނެއް ފަށައި ދަނީ ފުޅާ ކުރަމުންނެވެ.\nމި ކެމްޕޭން ހިނގަމުން ދަނިކޮށް މިއަދު ހެނދުނު ވެސް އިންޑިއާގެ އަސްކަރިއްޔާގެ ދެ މަތިންދާ ބޯޓެއް އުތުރުގެ ހަނިމާދޫ އިންޓަނޭޝަނަލް އެއާޕޯޓަށް ތިރިކޮށްފައި ވެއެވެ. އެކަމާ ގުޅިގެން ވަރަށް ގިނަ ބަޔަކު ނުރުހުން ފާޅު ކުރުމުން މޯލްޑިވްސް އިމގްރޭޝަނުން ބުނެފައި ވަނީ އެއީ ސަރުކާރުގެ ހުއްދައާއެކު ޖެއްސި ދެ ބޯޓު ކަމަށެވެ. އަދި ގައުމީ ދިފާއީ ބާރުން ބުނެފައި ވަނީ އެއީ ތަމްރީނު ޕްރޮގްރާމެއްގައި އައި ދެ ބޯޓު ކަމަށެވެ. އެ ދެ ބޯޓުން ރާއްޖެއަށް ފޭބީ ކިހާ ސިފައިނެއް ކަމެއްް އަދި އެމީހުން ކޮވިޑް ކަރަންޓީނު ފުރިހަމަ ކުރާ ކަމެއް ވެސް ނޫން ކަމެއް ވެސް މިހާތަނަށް ސާފުވެފައެއް ނުވެއެވެ.\nރާއްޖޭގެ މިހާރުގެ ސަރުކާރާއި ސަރުކާރު ހިންގާ އެމްޑީޕީއަކީ "އިންޑިއާ ފަސްޓް ޕޮލިސި" އާއެކު އެ ގައުމާއި ކައިރިން މަސައްކަތް ކުރާ ސަރުކާރެކެވެ. އިދިކޮޅުގައި އޮތް ޕީޕީއެމަކީ އިންޑިއާާއަށް ވުރެ ބޮޑަށް ޗައިނާ އާއި އަރަބި ދުނިޔެއާ ކައިރި ކަމެއް ބާއްވައިގެން ސަރުކާރެއް ހިނގި ޕާޓީއެކެވެ.\nއިންޑިއާ ރައީސް އިބްރާހިމް މުހައްމަދު ސޯލިހު ރައީސް ޑރ. މުހައްމަދު ވަހީދު ހަސަން މަނިކު + އިދިކޮޅު ފަރާތްތައް ޕޮލިޓިކްސް ދިވެހި އިންޑިއާގެ ގުޅުން


Roadha ah haassa kohgen T-jetty sarahadhhu gai vaguthee market eh alhanee | Mihaaru\nމިދިޔަ ރޯދަ މަހު މާރުކޭޓުގައި މީހަކު އެއްޗެހި ވިއްކަނީ\nރޯދައަށް ހާއްސަކޮށްގެން ޓީ ޖެޓީ ސަރަހައްދުގައި ވަގުތީ މާރުކޭޓެއް އަޅަނީ\n15 މެއި 2017 - 14:442comments\nކުރިއަށް އޮތް ރޯދަމަހަށް ހާއްސަކޮށްގެން، ޓީ ޖެޓީ ސަރަހައްދުގައި ވަގުތީ މާރުކޭޓެއް ހެދުމަށް ނިންމައިފި އެވެ.\nއެގްރިކަލްޗަ މިނިސްޓްރީން މިއަދު ނެރުނު އިއުލާނެއްގައި ބުނީ ކޮންމެ އަހަރެއްގެ ރޯދަ މަހެއްގައި ގިނަ އަދަދެއްގެ ތަކެތި ދަނޑުވެރިން މާލެ ގެންނަ ކަމަށާއި އޭގެ ސަބަބުން ދަތުރުވެރިންގެ މާރުކޭޓަށް ވަރަށް ބާރުބޮޑުވާ ކަމަށެވެ. އަދި އެ ސަރަހައްދުގައި ތަކެތި ވިއްކަން ޖެހުމުން ދަނޑުވެރިންނާއި ދަތުރުވެރިންގެ އިތުރުން ވިޔަފާރިކުރާ މީހުންނަށް ވެސް ގިނަ ދަތިތަކާ ކުރިމަތި ލާން ޖެހޭ ކަމަށް ބުންޏެވެ.\nމިކަން ހައްލު ކުރުމުގެ ގޮތުން އެ މިނިސްޓްރީން ނިންމާފައިވަނީ މާލޭ ހުޅަނގު ފަރާތު ބަނދަރު ނުވަތަ ޓީ ޖެޓީ ސަރަހައްދުގައި، ވަގުުތީ މާރުކޭޓެއް އަޅައި، އެއްޗެހި ވިއްކޭނެ އިންތިޒާމު ހަމަޖެއްސުމަށެވެ. އެގްރިކަލްޗާއިން ބުނިގޮތުގައި އެތަނުގައި ވިއްކާނީ ހަމައެކަނި ދިވެހި އުފެއްދުންތަކެވެ. ތަން ކުއްޔަށް ދެނީ ވެސް ހަމައެކަނި ދިވެހިންނަށް ކަމަށް މިނިސްޓްރީގެ އިއުލާނުގައިވެ އެވެ.\nމި މާރުކޭޓުގައި ތަކެތި ވިއްކުމުގެ ފުރުސަތު ހޯދަން ރަށު ކައުންސިލްތަކަށް ވެސް ރޯލެއް އަދާކުރެވެ އެވެ. އެގޮތުން މިދިއަ ރޯދަމަހު އެރަށަކުން ބޭރުކުރި ދަނޑުވެރިކަމުގެ އުފެއްދުންތަކުގެ އަންދާސީ މިންވަރެއް ހުށަހަޅަން ޖެހެ އެވެ.\nވަގުތީ މާރުކޭޓުން ޖާގަ ހޯދުމުގެ ފުރުސަތު ވަކިިވަކި ދަނޑުވެރިންނަށް ވެސް އޮތީ ހުޅުވާލައިފަ އެވެ.\nއިތުރު ލިޔުންތައް ދަނޑުވެރިކަން ލޯކަލް މާރުކޭޓް ފިޝަރީޒް، އެގްރިކަލްޗާ މިނިސްޓްރީ


ފެންތަށި - ސިޔާސީ ހަރަކާތް — Ihavandhoo.com\n21 ޖުލައި 20170މުޙައްމަދު ފިރާޟް\nއެއީ ޤަބޫލުކުރާ ޤަބޫލުކުރުމެއް ކަމަށް ހީކުރެވޭ ފަހަރު އާދައެވެ. އެއީ ބަޔަކު ކުރާތީ ކުރާ ކަމެއް ކަމުގައި ހެދޭ ފަހަރުވެސް އާދެއެވެ. އަދި އެއީ، ވަކި ފަރުދަކަށް ކުރެވޭ ތާޢީދެއްގެ ގޮތުގައިވެސް ދެކެއެވެ. މިފަދަ ހަރަކާތް އާއިލާތެރެއިންވެސް އުފަންވާ ކަމަށް މީހުން ބުނެއެވެ. މި ފަދަ ހަރަކާތެއް ގައި އިންސާނާއަށް ގިނަ ފަހަރަށް އުޅެން މެދުވެރިވާ ސަބަބަކީ، ދިރިއުޅުމުގެ ހާލަތެކެވެ. ނުވަތަ އެ ހާލަތު މެދުވެރިވާން ކުރުވި ސަބަބު ތަކެކެވެ. ކޮންމެ ގޮތަކަށް ކަންއޮތް ނަމަވެސް، އަމަލާއި ބަހުން މި ބުނާ "ސިޔާސީ ހަރަކާތް" ނުހިންގާ/ އެކަމުގައި ސާމިލް ނުވާ ދިވެއްސެއް ހުރުމީ ނާދިރު ކަމެކެވެ. ބައެއް ފަހަރު، މިހާގެ މަސްހޫރުކަން މީހުންގެ ތެރޭގައި ފެތުރުމަށް މި ދެންނެވުނު "ސިޔާސީ ހަރަކާތް" ތަކުގައި ބާރަށް ފަލި ޖަހާ ޒުވާނުން މިއަދު މަދެއް ނޫނެވެ.\nތިމާއަށް މާތް ﷲ ދެއްވާފައިވާ ބުއްދީގެ ހެޔޮވިސްނުމުގެ ތެރެއިން، ހަމައާއި އުޞޫލުތައް ޤަބޫލު ކުރުމަށް ފަހު، ވަކި ސިޔާސީ ފިކުރެއްގެ އަވާގައި ޖެހި މީހާ ޣަރަގުވެ، ކުރިން ޤަބޫލު ކުރި ޤަބޫލުކުރުންތައް ޢަމަލުން ތިމާގެ ޒަމީރު ދައްކަން ބޭނުން ނޫން ނަމަ، އެ ކުރެވެނީ ސިޔާސީ ހަރަކާތް ތޯއެވެ؟ ވަގުތާއި ހާލަތަށް ބަލައި ނުރަނގަޅު ރަނގަޅަށް ހެދުމުން، އެ ކުރެވެނީ ސިޔާސީ ހަރަކާތް ތޯއެވެ؟ ތިމާ ބޭނުންވާ ގޮތަށް ކަމެއް ނުނިމޭހާ ހިނދު އެކަމަށް ފާޑު ކިޔައި މުޒާހަރާ ކުރުމުން، އެ ކުރެވެނީ ސިޔާސީ ހަރަކާތް ތޯއެވެ؟ އަދި މީހުންގެ އަބުރާއި ބެހި، އިންސާނާގެ ޢިއްޒަތާއި ކަރާމާތަށް ހުތުރުކޮށް ޢަމަލު ކުރުމުން، އެ ކުރެވެނީ ސިޔާސީ ހަރާކާތް ތޯއެވެ؟ މުދަލާއި މީހުން ޒާތީ ދިރިއުޅުމަށް އަރައިގަނެ، ފުރާނައަށް ނުރައްކާ ކުރުމުން، އެ ހިންގެނީ ސިޔާސީ ހަރަކާތް ތޯއެވެ؟ ބުމަރެއް އެބުރޭ ގޮތަށް، އެހެން މީހުންގެ ހިޔާލަށް ތިމާގެ އަޤީދާ ގަދަކަމުން ލެއްބުމުން، އެކުރެވެނީ ސިޔާސީ ހަރަކާތް ތޯއެވެ؟\nކަންމިހެން އޮތް އިރު، ހެޔޮ ވިސްނޭ ޒުވާނުންގެ ހާލަތު ގޮތް ނޭގޭ "ސިޔާސީ ހަރަކާތް" ހިންގުމުގައި އަދި މާ ބޮޑެވެ. މިއަދުގެ ޒުވާނުން، މަސައްކަތުގެ މާހައުލުގައި ތިބެ، ހިތުން ސިޔާސީ ޕޯސްޓުތައް ފޭސްބުކުގައި ލިޔެ، ކަމުން، ދަންނަ އެންމެން ޓެގް ކޮށް ލައިކު ހޯދަން ރަށްޓެހިންނަށް ގުޅައި، ޕޯސްޓު ޝެއަރ ކުރުމުން އެ ހިންގެނީ ސިޔާސީ ހަރަކާތް ތޯއެވެ؟ ކަންކަންމަތީ، ނަމާދު ވަގުތަށް ކޮފީގައި ދުއްވާލައި، އަރާމުގެ ނިދި ގެއްލުވާލައެވެ. ނަތީޖާއަކީ، އަނެއް ދުވަހުގެ ފެށުން، ވަރުބަލިކަމާއެކު، އޮފީހުގެ މަސައްކަތްތަކުގައި އުޅެން ޖެހުމެވެ. ދުޅަ ހެޔޮ ޒުވާނުން ބަޔަކު ގުބޯހައްދައި ދެވޭ މަދު މާލީ މަންފާއަކަށް އެމީހުން ސިކުޑި ހިސޯރު ކުރަނީ މަދަކުން ނޭނެވެ. މިބުނާ "ސިޔާސީ ހަރަކާތް" ފައިސާ އަށް / އުޖޫރައަށް ހިންގަނީއެވެ. ތިމާގެ އަމިއްލަ ނަފުސާ ސީދާ ދެކޮޅަށެވެ.\nވީމާ، ސިޔާސީ ހަރަކާތަކީ ކޮބައިތޯއެވެ؟ މިފަދަ އެންމެ ފަރާތްތަކަށް ސިޔާސީ ހަރަކާތަކީ ކޮބައިކަން އެނގެން ޖެހެއެވެ. ސިޔާސީ ހަރަކާތަކީ ފިތުރަތުގެ ރިވެތި އުޅުމާއި ގުޅުމެވެ. އެއީ، މަޑުމައިތިރި ކަމާއިއެކު އެންމެންނަން އިޙްތިރާމު ކުރުމެވެ. އިންސާނީ ކަރާމާތް ހިފެހެއްޓުމެވެ. ނަފުރަތުން ދުރުވެ، މީހުންގެ ހައްޤުތައް ހިމާޔަތް ކުރުމެވެ. މުޖުތަމަޢުގެ މަސްލަހަތަށް އިސްކުރުމުވެ. ޢަދުލާއި އިންސާފު ކުރިއަށް ނެރުމެވެ. ހެޔޮކަންތައްތަކަށް ބާރު އެޅުމެވެ. އަމިއްލަ ނަފުސު ހިމާޔަތް ކުރުމާއި އެކު، މީހުންގެ ޒާތީ ދިރިއުޅުމުގެ ސިއްރުތައް ހިފެހެއްޓުމެވެ. ކުށްކުރާ ފަރާތްތަކަށް ޙައްޤު އަދަބު ދިނުމެވެ. ދަޢުލަތުގެ މުދަލަށާއި، ތަކެއްޗަށް ރައްކާތެރިވުމެވެ.\nމިދެންނެވުނު ކަންތައް، ދަޢުލަތުގެ ސިޔާސަތައް ފާޑުކިޔުމުގެ ހަރަކާތްތަކުގައި ގެންގުޅެވޭނަމަ، ހަޤީޤަތުގައި އެހިންގެނީ ސިޔާސީ ހަރަކާތެވެ. ދަޢުލަތުގެ ސިޔާސާތުތައް ތެދުވެރިކަމާއި އިޙްލާސްތެރިކަމާއެކު، ރައްޔިތުންނަށް ފޯރުކޮށްދިނުމަށް ހިންގާ ހަރަކާތްތައް އެއީވެސް، ސިޔާސީ ހަރަކާތެވެ.\nވީމާ، ޒުވާނުން ސިޔާސީ ހަރަކާތްތަކުގައި އުޅޭއިރު "ނަފުސުގެ މުއްސަނދިކަން" އެބައިމީހުންނަށް ވިސްނެންޖެހެއެވެ. ތިމާގެ "ނަފުސުގެ މުއްސަނދިކަން" ވިއްކާ ނުލައްވާށެވެ!.


Jian ge maru: "Nivigenedhiyaee hayaathuge alikan" | Mihaaru\nޖިއާން އާއި އޭނާގެ ފިރިހެން ކޮއްކޮ ރޯޝަން އަޒާން، ރާއްޖެ އަށް ފުރަތަމަ ކުރި ދަތުރުގައި ބަންގްލަދޭޝްގެ އެއާޕޯޓްގައި\n23 ޖެނުއަރީ 2019 - 11:11 14 comments\nބާރު އަޑަކާ އެކު މަތިން ވެއްޓުނު ސިމެންތި ބަސްތާގެ ސިމެންތިތަކުން ޑރ. ފަރުޒާނާ ހުސައިން ހުންނެވީ ސިފަ ވަކިނުވާ ވަރު ވެފަ އެވެ. ގައިން ސިމެންތި ފިލުވަން އުޅުނީ އަންހެން ދަރިފުޅު ރޯޝަން ޖިއާން އޭރު ހުންނާނީ ބައްޕަ މުހައްމަދު ކަމާލުއްދީން ޖާވީދާ އެކުގައި ކަމަށް ހީކުރެއްވުމުންނެވެ. އޭގެ ހަމަ ކުޑަ އިރުކޮޅެއް ކުރިން މަންމަގެ އަތުން ޖިއާން ދޫކޮށްލީ ބައްޕަގެ އަތުގައި ހިފާށެވެ. އެކަމަކު ލޮލަށް އެޅުނު ސިމެންތިން ކޮންމެވެސް ވަރަކަށް ސަލާމަތްވެ، ތަންދޮރު އެނގޭވަރު ވީ އިރު ފެނިވަޑައިގަތީ ރޮމުން ނޫނީ ކިޔައި ނުދެއްވޭނެ މަންޒަރެކެވެ.\nޑިސެމްބަރު 17 ވަނަ ދުވަހު ޖިއާން ނިޔާވި ހާދިސާގެ ވާހަކަ ފެށުމާ އެކު ޑރ. ފަރުޒާނާއަށް މިހާރު ވެސް ރޮވެނީ ހިފެހެއްޓުމެއް ނެތި އެވެ. އޭގެ ފަހުން މަސް ދުވަސް ފާއިތުވި އިރު ކިތަންމެ ބަޔަކަށް އެވާހަކަ ކިޔައިދެއްވައިފަވެ އެވެ. އެކަމަކު އޭނާއަށް ކުރާ އަސަރަށް ބަދަލެއް ނާދެ އެވެ.\nކިތައްމެ ވަރަކަށް ރޮވުނަަސް އެ ވާހަކަތައް އެހެން މީހުންނާ ހިއްސާކުރެއްވުމުން އޭނާގެ ހިތަށް ކޮންމެވެސް ވަރެއްގެ ހަމަޖެހުމެއް ލިބިވަޑައިގަނެ އެވެ. ރޯޝަން ޖިއާން އަކީ އޭނާގެ ނަމުގެ މާނަ ކަމަށް ވާ "އުފާވެރިކަން" ގެނެސްދިން ކުއްޖެކެވެ. މަންމަޔާއި ބައްޕަޔަށް އެކަންޏެއް ނޫނެވެ.\nޖިއާން (ވ) އޭނާގެ ބައްޕަ އާއި ފިރިހެން ކޮއްކޮއާ އެކު\n"ރޯޝަން ޖިއާން" ގެ މާނައަކީ އުޖާލާ ހަޔާތެވެ. ނަމުގެ މާނައިގައިވާ ފަދައިން ޖިއާން އައީ ވަށައިގެންވާ އެންމެންގެ ހަޔާތް އުޖާލާ ކުރަމުންނެވެ. ކިޔެވުމުގައި ހޯދަމުން އައި ކާމިޔާބީއަށް ވުރެ ވެސް އޭނާގެ މަންމަ ހަނދާން ކުރަނީ ލޯބި ވުމުގައި ދެއްކި ނަމޫނާ އެވެ.\n"އެއް ފަހަރެއްގައި ސްކޫލްގައި އޮތް ރޭހެއްގައި އޭނާ ބައިވެރިވި. އެކަމަކު ޕްރެކްޓިސްގައި ދުވި އިރު އެހެން ކުދިންނަށް ވުރެ ކުރިއަށް އެރުމުން ފަސް އެނބުރި ބަލަނީ އެހެން ކުދިން ކޮބައިތޯ. އުޅުނީ ހުރިހާ ކުދިން ގޮވައިގެން ދާން،" ޑރ. ފަރުޒާނާ ވިދާޅުވި އެވެ.\nއެކަން ހައްލު ކުރަން ޖެހުނީ ރޭސް ނިންމާ ހިސާބުގައި މަންމަ މަޑުކުރާ ގޮތަށް ހަމަޖައްސައިގެންނެވެ. ޓީޗަރުންނާ ވާހަކަ ދައްކައިގެން އެކަން އިންތިޒާމްކޮށްފައި ޖިއާން ގާތު ބުނީ މަންމައާ ދިމާލަށް ނޫނީ ނުބަލައި ދުވާށެވެ.\n"އެދުވަހު އޭނާ ރޭސް ކާމިޔާބު ކުރި،" އިއްޔެ ބޭއްވި ނޫސްވެރިންގެ ބައްދަލުވުމަށް ފަހު ވަކިން "މިހާރު"އާ ވާހަކަ ދައްކަވަމުން، ލޯ ފުހެލައްވާފައި ފަރުޒާނާ ކިޔައިދެއްވި އެވެ.\nޑރ. ފަރުޒާނާ އާއި އޭނާގެ އާއިލާއާ އެކު ރާއްޖެ ވަޑައިިގެން ފުރަތަމަ އުޅުއްވީ ބައި މަދު ދ. ރިނބުދޫގަ އެވެ. ޖިއާން ދިވެހި ދަސްކުރީ ކްލާސް ކުދިންނާ ވާހަކަ ދައްކަން ފަސޭހަކުރާށެވެ. ފަރިތަކަމާ އެކު އިނގިރޭސި ބަހުން ވާހަކަ ދެއްކުނަސް އޭނާ ހިތް އެދޭ ވަރަށް އެކުވެރިންނާ މުއާމަލާތް ކުރެވޭނީ ދިވެހި ބަހުން ކަމަށް ވާތީ އެވެ.\n"ދިވެހި ބަހުގެ ކޮންމެވެސް ވަރެއް އަޅުގަނޑު ވެސް ދަސްކުރީ ޖިއާންގެ ގާތުން،" ޑރ. ފަރުޒާނާ ވިދާޅުވި އެވެ.\nޖިއާން އަކީ ވަަރަށް ރީތިކޮށް ޤުރުއާން ވެސް ކިޔެވި ކުއްޖެކެވެ.\nރިނބުުދުއަށް ދިއުމާ އެކު ބައިސިކަލެއް ބޭނުން ވެގެން ޖިއާން އުޅުނެވެ. އެކަމަކު އޭނާއަށް އޭރު ބައިސްކަލެއް ގަނެނުދިނީ، ޑރ. ފަރުޒާނާ ދެއްކެވި ވާހަކަތަކަށް ބަލާ ނަމަ "ވަރަށް އާދަޔާ ހިލާފު ސަބަބަކާ" ހެދި އެވެ: ރިނބުދޫ ސިއްހީ މަރުކަޒުގެ ހަމައެކަނި ޑޮކްޓަރަކީ އޭނާއަށް ވުމެވެ.\n"ޒަހަމެއް ވެ، ޖިއާންގެ ތަނެއް ފެހުން ފަދަ ކަމެއް ކުރަން ޖެހިއްޖެއްޔާ އެއީ އަޅުގަނޑަށް ކުޅަދާނަވާނެ ކަމެއް ނޫންކަން އެނގޭ. ބައިސްކަލެއް ގަނެ ނުދިނީ އެހެންވެ،" ޑރ. ފަރުޒާނާ ވިދާޅުވި އެވެ.\nރިނބުދޫން ދެން އެއާއިލާ ބަދަލުވީ ފ. ނިލަންދުއަށެވެ. ޖިއާން އަށް ބައިސްކަލެއް ލިބުނީ އެ ހިސާބުންނެވެ.\n"ލިބުނުތާ އެންމެ ގަޑި އިރެއްގެ ތެރޭގައި ޖިއާން ދަސްކޮށްލި ފަރިތަކޮށް ބައިސްކަލް ދުއްވަން،" ބައްޕަ ޖާވީދު ވިދާޅުވި އެވެ.\nމާލެއަށް އައީ ވެސް ޖިއާން އަށް ޓަކައި\nޑރ. ފަރުޒަނާ (ކ) އާއި ފިރިކަލުން ޖާވިދު "މިހާރު"އަށް އިންޓަވިއު ދެއްވަނީ\nޑރ. ފަރުޒާނާ ފުރަތަމަ ރާއްޖެ ވަޑައިގަތީ މާ ގިނަ ދުވަހު ރާއްޖޭގައި މަސައްކަތް ކުރައްވާކަށް ނޫނެވެ. އެކަމަކު ރާއްޖެއިން އެނބުރި ދާންވާ ދުވަސް ކައިރި ވީ އިރު ޖިއާންއަށް ރާއްޖެ މާ ބޮޑަށް ކަމުދިޔަ އެވެ. އާއިލާ މަޑުކުރަން ނިންމީ އެހެންވެ އެވެ.\n"ބައިބޯ ސިޓީތަކުގެ ދިރިއުޅުމަށް ވުރެ، ރާއްޖޭގެ ރީތި ރަށްތައް އޭނާއަށް މާ ރަނގަޅު. ރިނބުދޫ ވެސް އޭނާއަށް ވަރަށް ބޮޑު. ނިލަންދޫ އަދި މާ ބޮޑު. އެރަށު މީހުން ވެސް އަހަރެމެން ދެކެ އެހާ ލޯބިވޭ،" ފަރުޒާނާ ވިދާޅުވި އެވެ.\nޖިއާންއަށް ޓަކައި ރާއްޖޭގައި މަޑުކުރި ފަދައިން ޑިސެމްބަރު 15 ގައި އާއިލާ މާލެ އައީ ވެސް އެކުއްޖާއަށްޓަކަ އެވެ.\n"ޖިއާން މާލެ އަންނަން ބޭނުންވީ ޕިއްޒާ ހަޓަށް ގޮސް ޕިއްޒާ ކާން. ބާޒާރު ވެސް ކޮށްލަން. އޭނާ ގަންނަން ބޭނުންވި ތަކެތީގެ ލިސްޓްގެ އެންމެ ކުރީގައި އޮތީ ކޮއްކޮ ރޯޝަން އަޒާންއަށް ގަންނަން ބޭނުންވި ބައިސްކަލެއް،" ޖާވީދު ކިޔައިދެއްވި އެވެ.\nހަދަމުން ދާ ނަލަހިޔާ މަންޒިލްގެ މަތިން ސިމެންތި ބަސްތާ ވެއްޓި އޭގެ ދަށުވުމުގެ ހިތާމަވެރި ހާދިސާ ހިނގުމުގެ ކުޑަ އިރުކޮޅެއް ކުރިން އޭނާގެ ޝަކުވާއަކަށް އޮތީ ޕިއްޒާ ކާން ދިއުމާއި ބާޒާރުކުރަން ދިއުން ލަސްވުމެވެ.\n"އޭރު ސުވާލުކުރި އަދިވެސް ރަސްމީ ކަންތައްތައް ނިމޭކަށް ނޫޅޭހޭ،" ޖިއާންއާ އެކު އެންމެ ފަހުން ހޭދަކުރި ވަގުތުކޮޅުގެ ވާހަކަ ދެމަފިރިން އަސަރާ އެކު ކިޔައިދެއްވި އެވެ.\nރާއްޖެއާ މެދު ޝަކުވާއެއް ނެތް\nއުމުރުން ހަތް އަހަރުގެ ދޮށީ ދަރިފުޅު އެ ނުރައްކާތެރި އަދި އާދަޔާ ހިލާފު ހާދިސާގައި މަރުވިޔަސް ރާއްޖެއާ މެދު އާއިލާގެ ޝަކުވާއެއް ނެތެވެ. ޝަކުވާ އޮތީ ފަރުވާކުޑަކޮށް، ސަލާމަތީ ފިޔަވަޅުތައް ގަވައިދުން ނާޅާ މަސައްކަތް ކުރާ މީހުންނާ މެދުގަ އެވެ. އެމީހުންނަކަށް އެ އާއިލާގެ މާފެއް ނެތެވެ.\n"ދިވެހި ރާއްޖޭގައި އަދިވެސް މަސައްކަތް ކުރެވިދާނެ. ރާއްޖެއިން އަހަރެމެންނަށް ދިން ގެއްލުމެއް ނެތް،" ރާއްޖޭގައި އަދިވެސް މަސައްކަތް ކުރެވިދާނެތޯ އެހުމުން ޑރ. ފަރުޒާނާ ޖަވާބު ދެއްވި އެވެ.\nއެކަމަކު އެ އާއިލާއިން ރާއްޖޭގައި ދެން ތިބޭނީ ޖިއާން ނިޔާވި ހާދިސާ ތަހުގީގުކޮށް ނިމެންދެނެވެ. ޖިއާންގެ ހަށިގަނޑު ހިފައިގެން ބަންގްލަދޭޝްއަށް ވަޑައިގެން ދުވަސްކޮޅެއް ހޭދަކުރެއްވުމަށް ފަހު ދެމަފިރިން ރާއްޖެ ވަޑައިގަތީ ދާދި ފަހުންނެވެ. އެކަމަކު އެ ހާދިސާއަށް ފަހު އަދިވެސް އިމާރާތްކުރުމުގެ މަސައްކަތްތަކުގައި ހުރި ގަވައިދާ ހިލާފު ކަންކަމަށް މާ ބޮޑު ބަދަލެއް އައިސްފައި ނުވާކަމަށް އެ އާއިލާ އިން ބުނެ އެވެ. އެގޮތުން އިމާރާތްކުރާ ސައިޓްތައް އަދިވެސް ފެންނަނީ ނުރައްކާތެރި ތަންތަނުގެ ގޮތުގައި ކަމަށް ދަމަފިރިން ވެސް ވިދާޅުވި އެވެ.\nޖިއާންގެ ކުއްލި މަރާ އެކު ފަރުޒާނާ އާއި ޖާވީދަށް ލިބިވަޑައިގެންނެވި ހިތާމަ ދެމަފިރިން ވެސް ސިފަކުރެއްވީ ދަރިފުޅުގެ ނަމާ ގުޅުވައިގެންނެވެ.\n"އެއީ އަހަރެމެންގެ ހަޔާތުގެ އުޖާލާކަން. ނިވިގެން އެ ދިޔައީ ހަޔާތުގެ އެ އަލިކަން."\nއިތުރު ލިޔުންތައް ކުޑަކުދިން ބަންގްލަދޭޝް މަރު ގއ.ނިލަންދޫ އިމާރާތްކުރުމުގެ ރައްކާތެރިކަން ރާއްޖެ-ބަންގްލަދޭޝް ސަލާމަތީ ފިޔަވަޅުތައް މާލެ ކޮންސްޓްރަކްޝަން ދާއިރާ


France ah molheh, Benzema ah aniyaa - One Online\nފްރާންސްގެ ތަރި ބެންޒެމާއަށް އަނިޔާވެ ދަނޑުން ބާލަނީ --- ފޮޓޯ/ ގެޓީ\nފްރާންސަށް މޮޅެއް، ބެންޒެމާއަށް އަނިޔާ\nޔޫރޯ 2020 އަށް ތައްޔާރުވުމުގެ ގޮތުން ފްރާންސުން ކުޅުނު އެންމެ ފަހު ވޯމް އަޕް މެޗުގައި ރޭ ބަލްގޭރިއާ ބަލިކޮށްފިއެވެ.\nއެންމެފަހުގެ ދުނިޔޭގެ ޗެމްޕިއަން ފްރާންސުން ރޭ އަމިއްލަ ގައުމުގައި ކުޅުނު މެޗުގައި 3-0 އިން ބަލްގޭރިއާ ބަލިކޮށްފައިވާ އިރު، އެޓީމަށް މެޗުން ކުރިމަތިވި ހަމައެކަނި މާޔޫސް ކަމަކީ ސެންޓަ ފޯވަޑް ކަރިމް ބެންޒެމާއަށް އަނިޔާވުމެވެ. ރޭގެ މެޗުގެ ފުރަތަމަ ހާފުގައި ބެންޒެމާގެ ކަކުލާ ދިމާ މަސްގަނޑަށް އަނިޔާވެ އޭނާ ބާލަން ޖެހިފައިވެއެވެ. ޔޫރޯ ފެށެން އެންމެ ދެ ދުވަހަށް ވެފައި ވަނިކޮށް ބެންޒެމާއަށް ބޮޑު އަނިޔާއެއް ވެއްޖެނަމަ ކޯޗު ޑީޑިއާ ޑިޝޯމްޕްސްއަށް އެއީ ފޫ ނުބެއްދޭނެ ގެއްލުމަކަށް ވާނެއެވެ.\nރޭގެ މެޗުގައި ބެންޒެމާގެ ބަދަލުގައި ކުޅެން ނުކުތީ ޗެލްސީގެ ފޯވަޑް އޮލިވިއާ ޖިރޫޑެވެ. އޭނާ ވަނީ މެޗުގައި ދެ ގޯލު ޖަހައިފައެވެ. ޖިރޫޑުގެ ދެ ގޯލާއެކު ދެން މެޗުގައި ފެނިގެން ދިޔަ ތިންވަނަ ގޯލަކީ އެންޓޮއިން ގްރީޒްމަންގެ ހިތްގައިމު ބައިސްކަލް ކިކެކެވެ.\nފްރާންސުން ޖެހިޖެހިގެން ބޮޑު ދެ މުބާރާތުގެ ތަށި ހޯދުމަށް ކުރަމުންދާ މަސައްކަތުގައި އެޓީމު ފެންނަނީ އެކަމަށް ގާބިލު ޓީމެއްގެވެސް ގޮތުގައެވެ. ރޭގެ މެޗަށް ވަރުގަދަ ފުރަތަމަ 11 އަކާއެކު ފްރާންސުން ނުކުމެފައިވާ އިރު، ބެލެވޭ ގޮތުގައި އެއީ ޔޫރޯގެ މެޗުތަކަށްވެސް ޑިޝޯމްޕްސްގެ ނެރޭނެ ފުރަތަމަ 11 އެވެ. މުބާރާތުގެ މެޗުތަކުން ފެންނާނީ މަދު ބަދަލެކެވެ.\nބެންޒެމާގެ އަނިޔާއާ ގުޅިގެން މެޗަށްފަހު ވާހަކަ ދައްކަމުން ޑިޝޯމްޕްސް ބުނެފައި ވަނީ ކަކުލުގެ މަތިން މަސްގަނޑުގައި ޖެހި ބެންޒެމާއަށް ކޮންމެވެސް ވަރަކަށް އަނިޔާއެއް ވި ނަމަވެސް މުބާރާތަށް ފިޓް ވާނެ ކަމަށް ބެލެވޭ ކަމަށެވެ. އަނިޔާވި ފަހުން ކުޑަ އިރުކޮޅަކަށް ބެންޒެމާ ކުޅުނު ނަމަވެސް އޭނާ އަމިއްލައަށް ބުނެގެން ކޯޗު ވަނީ އޭނާ ބާލައިފައެވެ. ކޯޗު ބުނެފައި ވަނީ ބެންޒެމާ އަމިއްލައަށް ފޭބީ އަމިއްލައަށް ރައްކާތެރިކަން ހޯދުމަށް ކަމަށެވެ.\nއަހުލާގީ މައްސަލައަކާ ގުޅިގެން ފްރާންސް ސްކޮޑަށް ހަ އަހަރު ވަންދެން ނުނަގާ ހުރުމަށްފަހު ބެންޒެމާ އަލުން ސްކޮޑަށް ނެގީ މިފަހަރުގެ ޔޫރޯއަށެވެ. ކްލަބު ފުޓުބޯޅައިގައި އެންމެ ރަނގަޅު ފޯމެއްގައި ހުރި އެއް ފޯވަޑް ބެންޒެމާއަށް އެގައުމުގެ ޓީމުން ބަރޯސާވާ މިންވަރުވެސް ކުރިއަށް އޮތް މުބާރާތުގައި ބޮޑުވާނެއެވެ.\nގުޅޭ ޓެގު ފްރާންސް ކަރިމް ބެންޒެމާ ޔޫރޯ 2020


6 aharuge firihen kujjakah aniyaa kuri Docter aku hayyaru koffi | Hathaavees\n6 އަހަރުގެ ފިރިހެން ކުއްޖަކަށް އަނިޔާކުރި ޑޮކްޓަރަކު ހައްޔަރުކޮށްފި\nއުމުރުން6އަހަރުގެ ފިރިހެން ކުއްޖަކަށް އަނިޔާކުރި އިންޑިޔާގެ ޑޮކްޓަރަކު ފުލުހުން ހައްޔަރުކޮށްފިއެވެ.\nފުލުހުން ބުނީ، މިމަހުގެ 12 ވަނަ ދުވަހުގެ ރޭގަނޑު 22:56 ހާއިރު ހުޅުމާލޭގައި،6އަހަރުގެ ފިރިހެން ކުއްޖަކަށް ސްޕީޗް ތެރަޕީދޭ ޑޮކްޓަރެއް އެކުއްޖާގެ ކަންފަތުގަ ހިފާ އަނިޔާ ކޮށްފައިވާ ކަމަށް ބުނި މައްސަލައެއް ފުލުހުންނަށް ހުށަހަޅާފައިވާ ކަމަށެވެ.\nފުލުހުން ބުނީ މި މައްސަލަ ބެލި ބެލުމުން، އެ ޑޮކްޓަރު ކުއްޖާއަށް ތެރެޕީ ދެނީ އަމިއްލަ ހައިސިއްޔަތުން ޕްރައިވެޓް ޕްރެކްޓިސްގެ ތެރެއިން އެ ކުއްޖާގެ ގޭގައި ކަމަށެވެ.\nމި މައްސަލަ ހިނގާފައިވަނީ މި މަހުގެ 11 ވަނަ ދުވަހުގެ ރޭގަ ކަމަށް މައުލޫމަތު ލިބޭ ކަމަށާއި، އަދި އެ ޑޮކްޓަރު މީހާ އެ ކުއްޖާއަށް އަނިޔާ ކުރާ މަންޒަރު ފެންނަ ވިޑީއޯއެއްވެސް ލިބިފައިވާ ކަމަށް ފުލުހުން ބުނެއެވެ.\nކުޑަ ކުއްޖަކަށް ޖިސްމާނީ އަދި ނަފްސާނީ އަނިޔާ ކުރި މައްސަލައިގެ ތުހުމަތުގައި އިއްޔެ 02:45 ހާއިރު ކޯޓު އަމުރެއްގެ ދަށުން އެ ޑޮކްޓަރު ހައްޔަރުކޮށްފައިވާ ކަމަށް ފުލުހުން ބުނެއެވެ. ފުލުހުން ބުނީ އެ ޑޮކްޓަރު މީހާއަކީ އުމުރުން 34 އަހަރުގެ އިންޑިޔާއަށް ނިސްބަތްވާ މީހެއް ކަމަށެވެ.\nމި މައްސަލަ ފުލުހުން ދަނީ އިތުރަށް ތަހުގީގު ކުރަމުން ނެވެ.\nPrevious ވިލިނގިލިން މަރުވި މީހާގެ މައްސަލައިގަ6މީހަކު ހައްޔަރު ކޮށްފި\nNext އަނަންތަރާ ރިސޯޓުން ކޮވިޑް19 އަށް ބިދޭސީއަކު ޕޮޒިޓިވް ވެއްޖެ


ސީޒަން ހުޅުވުމަށް ކުޅޭ ޗެރިޓީ ޝީލްޑް މެޗުގެ ތެރެއިން މާޒިޔާގެ މުހައްމަދު އުމެއިރު (ވ) ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\n21 ފެބުރުއަރީ 2017 - 09:289comments\nއެފްއޭއެމުން ނިންމާފައިވަނީ ކްލަބްތަކަށް މާލީ އެހީތެރިކަން ދިނުމަށް 12 ކުންފުންޏަކާ އެކު އެއްބަސްވުން ހަދާށެވެ.\nކްލަބްތަކަށް ހަރަދުކުރާނެ ކުންފުނިތައް ކަނޑައެޅުމަށް ނިންމާފައިވަނީ ގުރުއަތުލައިގެންނެވެ. ބާރަ ކުންފުނީގެ ތެރެއިން މާލޭ ލީގުގެ ކޮންމެ ކްލަބަކަށް އަށް ކުންފުނި މެދުވެރިކޮށް2މިލިއަން ރުފިޔާ ދޭނެ އެވެ. މި ފައިސާ ދޭނީ ހަތަރު ކުއާޓާ އަށް ބަހާލައިގެންނެވެ. މާލޭ ލީގުން ޕްރިމިއާ ލީގަށް ހޮވޭ ހަތަރު ކްލަބަށް އިތުރު އެއް މިލިއަން ރުފިޔާ ދޭނެ އެވެ. އަނެއް ހަތަރު ކުންފުނިން ހަރަދުކުރާނީ މިނިވަން ޗެމްޕިއަންޝިޕުން ޕްރިމިއާ ލީގަށް އަންނަ ހަތަރު ޓީމަކަށެވެ. އޭގެން ކޮންމެ ޓީމަކަށް 1.5 މިލިއަން ރުފިޔާ ދިނުމަށް ވަނީ ނިންމައިފަ އެވެ.\nޓީމު އެކުލަވާލުމާއި ސްޕޮންސަރުން ހޯދުމަށް އުނދަގޫތަކެއް\nކޮންމެ އަހަރެއްގެ ކުރީކޮޅަކީ ކްލަބްތަކުން ބޮޑެތި ހަރަދުކޮށް ޓީމު އެކުލަވާލާ ދުވަސްވަރެވެ. ބޮޑު އަގުގައި ކުޅުންތެރިން ގަނެ މުޅި އަހަރަށް ޓީމެއް ބިނާކުރުމުގެ މަސައްކަތުގައި ހުރިހާ ކްލަބަކުން ވެސް އުޅެނީ އަވަދިނެތި އެވެ. ރާއްޖޭގެ ކުޅުންތެރިންގެ އަގު އަހަރަކުން އަހަރެއް އުފުލެމުން އަންނައިރު، ގެންނަ ބިދޭސީ ކުޅުންތެރިންނަށް ކްލަބްތަކުން ކުރާ ހޭދަ ވެސް އަންނަނީ އިތުރުވަމުންނެވެ.\nމިދިޔަ އަހަރަށް ވުރެން މި އަހަރު ކްލަބްތަކަށް ގިނަ ކުރަން ނިންމާފައިވުމުން ކްލަބްތަކުން ކުރި ހަރަދު ވެސް މި ފަހަރު ނިސްބަތުން ގިނަ އެވެ. އަންނަ ހުކުރު ދުވަހު ސީޒަން ފަށާއިރު، ކްލަބްތަކަށް ލިބެން ޖެހޭ ފައިސާ ހަމަ ނުޖެހި އޮތުމުން ކްލަބްތަކަށް ވަނީ އުނދަގޫ ހާލަތެއް ކުރިމަތިވެފަ އެވެ.\n"މިދިޔަ މަހުން ފެށިގެން ޕްރެކްޓިސް ކުރަމުން މި އަންނަނީ. އެފްއޭއެމުން ލިބޭނެ ލާރި އަށް ބަލައިގެން ޓީމު އެކުލަވާލީ. އެކަމަކު ސީޒަން ފަށާއިރު ވެސް އަދި އެބައި ހަމަނުޖެހި އޮތީމަ މިހާރު މިއޮތީ ކުރިއަށް ދިއުމަށް ދަތިވެފައި. ލޯނެއް ނަގައިގެން ކަންތައްތައް ހަމަޖައްސަމުން މިދަނީ،" ފުރަތަމަ ޑިވިޝަންގެ ކްލަބެއްގެ މެނޭޖަރު "މިހާރަ"ށް ބުންޏެވެ.\nމިދިޔަ ސީޒަނުގައި ވިކްޓަރީގެ ޔާސިން (ވ) ކައިިރިން އީގަލްސްގެ ރާއިފް ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\nފުރަތަމަ ޑިވިޝަން ކްލަބްތަކުން އަހަރުގެ ކުރީކޮޅު ސްޕޮންސަރުންގެ ކަންތައްތައް ނިންމަ އެވެ. އަދި ސްޕޮންސަރުން އަތުން ލިބޭ ފައިސާ އިން ޓީމުގެ މެނޭޖްކުރާނެ ޕްލޭނެއް ހަދަ އެވެ. އަދި ކުޅުންތެރިންނަށް މުސާރައިގެ ގޮތުގައި ދޭނެ ފައިސާ ވެސް ނިންމަނީ އޭގެންނެވެ. އެފްއޭއެމުން މި ފަހަރު ކްލަބްތަކަށް ފައިސާދޭން ނިންމާފައިވަނީ ކުންފުނިތަކާ ގުޅިގެންނެވެ. އެހެން ކަމުން އެފްއޭއެމާއި އެ ކުންފުނިތަކުން އެއްބަސްނުވަނީސް ކްލަބްތަކަށް ސްޕޮންސަރެއް ހަމަޖެއްސުމުގައި ވެސް ދަތިތަކެއް އެބަހުއްޓެވެ.\n"ސްޕޮންސަރުން ވެސް މި ތިބީ އެފްއޭއެމްއާ އެކު މަޝްވަރާ ކުރުމުގައި. އެހެންވުމުން އެ ކުންފުނިތަކުން މިވަގުތު ސްޕޮންސާ ދޭން ބޭނުމެއް ނުވޭ. އެއީ ކުންފުނިތަކުން ހަރަދުކުރާނެ ޓީމެއް ގުރުއަތުލައިގެން ނިންމާއިރު އެ ކުންފުންޏަކަށް ވެސް ނޯވޭ މިހާރު ކްލަބަކަށް ސްޕޮންސަކުރުމުގެ ފުރުސަތެއް. އެއީ ގުރުއަތުލައިގެން ދިމާވާނެ ކްލަބެއް ނޭނގޭތީ،" ފުރަތަމަ ޑިވިޝަން ކްލަބެއް ހިންގުމުގައި އިސްކޮށް އުޅޭ ފަރާތަކުން ބުންޏެވެ.\nފުރަތަމަ ޑިވިޝަންގެ ކްލަބްތަކުގެ ތެރެއިން މިހާތަނަށް ސްޕޮންސަޝިޕް އެއްބަސްވުމެއް ރަސްމީކޮށް އިއުލާންކުރި ހަމައެކަނި ޓީމަކީ މާޒިޔާ އެވެ. މާޒިޔާގެ ސްޕޮންސަރަކަށް މި ފަހަރު ވެސް ހަމަޖެއްސީ އޭޑީކޭ އެވެ. މިއީ ރާއްޖޭގެ ދެ ވަނަ އަށް އެންމެ ބޮޑު ހޮސްޕިޓަލް ހިންގާ ކުންފުނިން މާޒިޔާ ސްޕޮންސާކުރި ހަތަރު ވަނަ ފަހަރެވެ.\nފައިސާ ދިނުން ލަސްވަނީ ކީއްވެ؟\nމީގެ ކުރިން އެފްއޭއެމުން ހުރިހާ ކްލަބްތަކަށް ފައިސާ ދެމުން އައީ އެ އިދާރާގެ ބަޖެޓުންނެވެ. އެހެން ނަމަވެސް ފުޓްބޯޅަ ބަދަލުވަމުން އައުމާ އެކު އެފްއޭއެމުން ވެސް މިވަނީ ގިނަ ބަޔެއްގެ ބައިވެރިކުރުން ފުޓްބޯޅަ އަށް ވައްދަން ނިންމައިފަ އެވެ. މިގޮތުން ކުންފުނިތަކުގެ ބައިވެރިވުމާ އެކު ކްލަބްތަކަށް އިތުރު ފުރުސަތުތަކެއް ހޯދައިދޭން އެފްއޭއެމުން ބޭނުންވެ އެވެ.\nއެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް (ޖަވާ) "މިހާރަ"ށް ވިދާޅުވީ ފައިސާ ދިނުމުގެ ކަންތައްތައް ލަސްވަމުން އަންނަނީ ކުންފުނިތަކާ އެކު އެއްބަސްވާން ޖެހޭ ގިނަ ކަންތައްތައް ހުރުމުގެ އިތުރުން ޝަރުތުކުރާ ގިނަ ކަންތައްތަކެއް ވެސް ހުރުމުން ކަމަށެވެ.\n"ކުންފުނިތަކާ މަޝްވަރާ ކުރަމުން މި ދަނީ. މި ހަފްތާ ތެރޭގައި އިތުރު ބައްދަލުވުމެއް ކުރިއަށްދާނެ. ހުރިހާ ކަމެއް ހަމަޖެހި ކުންފުނިތަކުން ކްލަބްތަކާ ހަމަައަށް ފައިސާ ދިނުމަށް އަދި ދެ ހަފްތާއެއް ވަރު ނަގާނެ،" ޖަވާޒް ވިދާޅުވި އެވެ.\nއެނގިފައިވާ ގޮތުގައި ކުންފުނިތަކުން ކްލަބްތަކަށް ހަރަދުކުރަން އެއްބަސްވުމުގައި ގިނަ ޝަރުތުތަކެއް ހިމެނެ އެވެ. އޭގެ ތެރޭގައި ކްލަބްގެ އެކެޑަމީއެއް އޮތުމާއި ގަވައިދުން ފުޓްބޯޅަ ނޫން އެހެން ކުޅިވަރެއްގައި ބައިވެރިވާ ކްލަބަކަށް ވުން ހިމެނެ އެވެ.\nއެފްއޭއެމުން ބުނީ އޭގެ ބޭނުމަކީ ފުޓްބޯޅައިގެ އިތުރުން އެހެން ކުޅިވަރުތަކަށް ވެސް މީގެން ލިބެން އޮތް ފުރުސަތުތައް ފަހިކޮށްދިނުން ކަމަށެވެ. އަދި މި އެއްބަސްވުމުގެ ތެރެއިން ކްލަބްތަކުން އަދާކުރަން ޖެހޭ ގިނަ ޒިންމާތަކެއް ވެސް އޮންނާނެ ކަމަށް އެފްއޭއެމުން ބުނެ އެވެ.\nއިތުރު ލިޔުންތައް ނިއުރޭޑިއަންޓް ސ.ކ ކްލަބް ވެލެންސިއާ ވިކްޓަރީ ސްޕޯޓްސް ކްލަބް ކްލަބް އީގަލްސް މާޒިޔާ ސ.ރ.ކ އެފްއޭއެމް ޔުނައިޓެޑް ވިކްޓަރީ ޓީސީ ސްޕޯޓްސް ކްލަބް ގްރީން ސްޓްރީޓް


Court Amuraai Ekuves Vaarisun Alifuthaai Havaal Nuvumun Anekkaves Court Ah - Vaguthu\nކޯޓު އަމުރާ އެކު ވެސް ވާރިސުން އަލިފުތާ ހަވާލު ނުވުމުން އަނެއްކާވެސް ކޯޓަށް\n3 ހަފްތާ ކުރިން ( އޮކްޓޯބަރ 29, 2020 )\nގއ.މާމެންދޫގައި މިިދިޔަ ސެޕްޓެމްބަރު މަހުގެ ކުރީކޮޅު، އަޅާލާނެ މީހަކު ނެތިގެން، އެ މީހާ އަށް އެހީތެރިކަން ފޯރުކޮށްދޭނެ މީހަކު ހޯދަން އެރަށު ކައުންސިލް އިދާރާއިން ވަނީ އިއުލާނުކޮށްފައެވެ.\nމާމެންދު އަށް އުފަން އުމުރުން 80 އަހަރުގެ އަލިފުތު ނަމަކަށް ކިޔާ ފިރިހެން މީހާގެ އުފަން އަމިއްލަ ދަރިއެއް ނެތް އިރު އާއިލާ ތެރޭގައި ޖެހުނު މައްސަލައެއްގައި އަލިފުތު ބަލަހައްޓަމުންދިޔަ މީހުން ވަނީ އޭނާ ގެއިން ގެރެލާފައެވެ.\nއެއަށް ފަހު އޭނާ ބެެލެެހެއްޓުމާއި ހަވާލުވީ އެރަށު ކައުންސިލުންނެވެ. އެރަށު ކައުންސިލުން ވަނީ އޭނާ ބަލަހައްޓާނެ މީހަކު ހޯދަން އިއުލާނުވެސްކޮށްފައެެވެ.\nއެންމެ ފުރަތަމަ އަލިފުތުގެ ވާރިސުން ބުނީ އޭނާ އާއި ހަވާލުވާނީ ކޯޓުން އަލިފުތުގެ ބެލެނިވެރިކަމާއި މެދު ގޮތެއް ނިންމުމުން ކަމަށެވެ.\nއެހެންނަމަވެސް މި މަހު ކުރީކޮޅު އަލިފުތާއި އާއި ހަވާލުވާން އޭނާގެ ވާރިސުންގެ މައްޗަށް މެޖިސްޓްރޭޓް ކޯޓުން އަމުރު ކުރުމުން ވެސް އަލިފުތާ އާއި ހަވާލުވާން ވާރިސުން ދެކޮޅު ހަދާފައެވެ.\nއެއާއި އެކު ކައުންސިލުން ވަނީ މިހާރު އަލިފުތާއި އާއި ހަވާލުވާން ކުރި އަމުރު ތަންފީޒުކޮށްދިނުމަށް އަމުރުކޮށްދިނުމަށް އެދިކޯޓަށް ހުށަހަޅާފައެވެ.\nމާމެންދޫ ކައުންސިލްގެ ރައީސް މުހައްމަދު ޒައީމް ވަނީ އެކަން "ވަގުތު"އަށް ކަށަވަރުކޮށްދެއްވާފައެވެ.\n" އަދިވެސް ހަވާލެއް ނުވޭ. ސީދާ ތާރީޚު އަޅުގަނޑު ޖެހޭނީ ބަލާލަން.2ހަފްތާ ވަރު ކުރިން ވާނީ އެ ވާރިސުންނަށް ހަވާލުވާން އެންގި އަމުރު ތަންފީޒުކޮށްދޭން ކޯޓުގައި އެދިފައި. ޖެންޑާ އާއި ވެސް ވަހަކަދައްކަމުން ދަނީ. އެ ބޭފުޅުން ވިދާޅުވަނީ ކޯޓުން ގޮތެއް ނިންމީމައޭ ކުރިއަށް ދާނެ ގޮތެއް އެނގޭނީ." އޭނާ ވިދާޅުވިއެެވެ.\nއަލިފުތާއި ހަވާލުވާނެ މީހަކު ހޯަދަން ކައުންސިލުން އިއުލާން ކުރުމުން އެނާ ބަލަން ބަަޔަކު ޝައުގުވެރިކަން ފާޅުކުރި ނަމަވެސް އެ މީހުން އޭނާ ބަލަން ބޭނުންވަނީ ގޭގައި ތަނެއް ހަދައިގެންނެވެ.\nއޭނާގެ ކަންކަން ޖެންޑަ މިނިސްޓްރީން ވަރަށް ކައިރިން ބަލަމުންދާކަމަށް ޖެންޑަ މިނިސްޓްރީން މީގެ ކުރިން ވިދާޅުވިއެވެ.\nކޮވިޑް-19 އާ ގުޅިގެން މީހުން ބޭތިއްބުމަށް އެ ރަށުގެ ބޯޅަދަނޑުގައި ހަދާފައި ހުރިތަނެއްގައި އޭނާ ބަހައްޓައި، ބިދޭސީއެއްގެ އެހީގައި އޭނާ ބަލަހައްޓަމުން ދަނީ ކައުންސިލުން ކަމަށް ވާއިރު ކެއުމާއި ބުއިމާއި ހުރުމުގެ އިންތިޒާމް ކައުންސިލުން ދަނީ ހަމަޖައްސާދެމުންނެވެ.\nއެހެންނަމަވެސް އުމުރުން ދުވަސްވެ މުސްކުޅި ވީ ދުވަހު އާއިލާގެ ފަރާތުން ބޭނުންވާ އެއްބާރުލުން ނުލިބުމުން އޭނާ އަށް ވަނީ ނަފްސާނީ ބޮޑެތި ތަކުލީފުތަކަކާއި ކުރިމަތިލާން ޖެހިފައެވެ.\nފިރިހެނުންގެ ނަފްސާނީ ދުޅަހެޔޮކަމަށްޓަކައި އަޅާލުން މުހިންމު - ޖެންޑާ މިނިސްޓްރީ\nސޯޝަލް ސްކީމްގެ ދަށުން މީހުންނަށް ދޭ އެލަވެންސްގެ ރިވިއުއެއް ހަދަނީ\nދެއަހަރު ތެރޭގައި ކުޑަކުދިންނާއި ގުޅުން ހުރި 2000 އަށް ވުރެ ގިނަ މައްސަލަ ހުށަހެޅުނު\nކޮބާޝަހީމް މީޝަހީމް ރަށުމީހެއް މީނާގެ ކަންތައް ޝަހީމްބަލަހައްޓަދީ އާދެސްކުރަން ބޭރުގައުމެެއްގަ ހުއްޓަސް ބެލޭނެ ވާވަރައް ފައިސާ ފޮނުވަދީ\nއޮކްޓޯބަރ 29, 2020 17:14\nކޯޓުއަމުރަށް ތަބާ ނުވަންޏާ ބަންދު ކުރެވޭނު..\nމީހަކު ދިރިހުއްޓަ އޭނާގެ ވާރިޘުން ހޯދީތޯއެވެ.\nއޮކްޓޯބަރ 29, 2020 20:08\nއޭނަ ބެލެނެ މީހެއް ނެތް ރަށުގަ. ޖެންޑާއިން ހަވާލުވޭ. އޭނާއަށް ކާއެތިކޮޅެއް ދޭންވެސް ސަހަރޯހީވިޔަސް މީހަކަށް ނުކެރޭ ކައިރިވާން. މި ވަރަށް ބުނީމަ އިނގޭނެ ކީއްވެކަން.\nއޮކްޓޯބަރ 29, 2020 22:29\nބަލަ ތިމީހާގެ ވާހަކަ އިރުކޮޅަކާހެން ތިދައްކަނީ ރަށް ބަދުނާމްކުރަންތަ؟\nފުރަތަމަ ބަލާބަ ތިމީހާތީ ކިހާވަރެއްގެ މީހެއްތޯ.\nއޮކްޓޯބަރ 30, 2020 07:05\nއަލިފުތާގެ ފަރާތުން އެހެން މީހުނަށް ނުރައްކާތެރި ވިޔާނުދާ ނުބައި ޢަމަލެއް ފެންނާތީ ހެންހީވަނީ ޢާއިލާ އިންވެސް ރަށުގެ އެހެން މީހަކުވެސް އަޅާނުލަނީ\nއޮކްޓޯބަރ 30, 2020 12:35\nއޭނަ އެއީ ކޮންކަހަލަ އަހުލާގެއް ހުރި މީހެއްތޯ ބަލަން ވީނު. އާއިލާވެސް ރަށުގެ މީ ހެއްވެސް އަޅާލަން ބޭނުން ނުވާ ސަބަބެއް އޮންނާނެ. ތީ އެހާ ރަނގަޅު މީހެއްހެން ހިޔެއް ނުވޭ!\nއޮކްޓޯބަރ 30, 2020 18:13\nއަލިފުތާގެ ނުލަފާ ކަމުން އޭނައަށް މިދުވަސް އެފެންނަނީ


Messi Aai Griezmann Ge Molhu Kulhumaai Eku Barca Ah Faseyha Molheh - Vaguthu\nސްޕެއިންގެ ގަދަ ބާރު ބާސެލޯނާގެ ކެޕްޓަން ލިއޮނަލް މެސީ އާއި އެންޓޮއިން ގްރީޒްމަންގެ މޮޅު ކުޅުމާއި އެކު ބާސާއިން ލަލީގާގައި ގްރަނާޑާގެ މައްޗަށް ފަސޭހަ ކަމާއިއެކު ކުރިހޯދައިފިއެވެ.\nމިސީޒަނުގެ ކުރީކޮޅުގައި މާ އެދެވޭ ކުޅުމެއް ނުދެއްކުނު ނަމަވެސް ފަހަކަށް އައިސް ބާސާއިން ކުޅޭ މެޗު ތަކުގައި މެސީ ވަނީ އޭނާގެ އަސްލު ފޯމުގައި ފާހަގަ ކޮށްލެވޭ މޮޅު ކުޅުމެއް ދައްކާ، މެޗުތަކުން އެޓީމު މޮޅުކޮށްދިނުމުގައި އިސްދައުރެއް އަދާކޮށްފައެވެ.\nއެގޮތުން ރޭ ބާސާއިން 0-4 އިން ގްރަނާޑާގެ ދަނޑުގައި އެޓީމުގެ މައްޗަށް ކުރިހޯދި އިރު މެސީ ވަނީ ދެލަނޑު އެޓީމަށް ކާމިޔާބު ކޮށްދީފައެވެ. އެހެންނަމަވެސް ރޭގެ މެޗުގައި ބާސާ މޮޅުވުމުގައި އެންމެ އިސް ދައުރެއް އަދާކޮށްފައި ވަނީ އެޓީމުގެ ފްރާންސް ފޯވާޑް އެންޓޮއިން ގްރީޒްމަން އެވެ. އޭނާވެސް ވަނީ މެޗުގައި ދެލަނޑު ކާމިޔާބުކޮށް އިތުރު ލަނޑެއް ޖެހުމަށް އެސިސްޓް ކޮށްދީފައެވެ.\nބާސާއިން ގްރަނާޑާގެ މައްޗަށް ކުރިހޯދި މެޗުގެ ތެރެއިން\nބާސާގެ ފުރަތަމަ ލަނޑު ފުރަތަމަ ހާފުގެ 12 ވަނަ މިނެޓުގައި ކާމިޔާބު ކޮށްދިނީ ގްރީޒްމަން އެވެ. މިއީ ގްރަނާޑާގެ ރޮބާޓޯ ސޮލްޑާޑޯ އަށް ހެދުނު ގޯހެއްގެ ފައިދާ ނަގާ ގްރީޒްމަން ކާމިޔާބު ކުރި ލަނޑެކެވެ. ބާސާގެ ދެވަނަ ލަނޑަކީ ގްރީޒްމަންގެ ބުރަ މަސައްކަތުން ކާމިޔާބުކުރި ލަނޑެކެވެ. މިލަނޑަކީ ގްރަނާޑާގެ ޑިފެންޑަރުން ކައިރިން ވަރަށް ރީތިކޮށް ނައްޓާލުމަށްފަހު ގްރީޒްމަން ތަނަވަސްކޮށްދިން ފުރުސަތަކުން މެސީ ކާމިޔާބުކުރި ލަނޑެކެވެ.\nމެސީ އޭނާގެ ދެވަނަ ލަނޑު ކާމިޔާބު ކުރީ ފުރަތަމަ ހާފުގެ ފުރިހަމަ ވަގުތު ހަމަވާން ތިން މިނެޓަށް ވެފައި ވަނިކޮށެވެ. މިއީ ބާސާގެ ޒުވާން ކުޅުންތެރިޔާ ޕެޑްރީ އަށް ގްރަނާޑާގެ ޔާން ބްރައިސް އެޓެކީ ކުރި ފައުލަކާއި ގުޅިގެން ލިބުނު ހިލޭޖެހުމެއް ގޯލުގެ ތެރެއަށް ވައްދާލައިގެން މެސީ ކާމިޔާބުކުރި ހިތްގައިމު ރީތި ލަނޑެކެވެ.\nމިއާއެކު ފާއިތުވީ ދެމެޗުން މެސީ ވަނީ ޖުމްލަ ހަތަރު ލަނޑު ކާމިޔާބުކޮށް އޭނާގެ އަސްލު ކުޅުން ދައްކާލާފައެވެ. އަދި ޖުމްލަ 11 ލަނޑާއި އެކު މެސީ އަކީ މިވަގުތު ސްޕެނިޝް ލަލީގާގެ ޓޮޕް ސްކޯރަރ އެވެ.\nބާސާގެ ހަތަރު ވަނަ ލަނޑަކީ މެޗުގެ ދެވަނަ ހާފުގެ 17 ވަނަ މިނެޓުގައި އުސްމާން ޑެމްބެލޭ ތަނަވަސްކޮށްދިން ފުރުސަތަކުން ގްރީޒްމަން ކާމިޔާބުކުރި ލަނޑެކެވެ.\nމީގެއިތުރުން ރޭ ސްޕެނިޝް ލަލީގާގައި އެންމެ ފަހުގެ ޗެމްޕިއަން ރެއާލް މެޑްރިޑް ވަނީ ތާވަލުގެ އެންމެ ފުލުން ދެވަނައިގައި އޮތް އޮސަސޫނާ އާއި ދެކޮޅަށް ކުޅެ އެއްވަރުވެފައެވެ.\nރެއާލް އާއި އޮސަސޫނާ ބައްދަލުކުރި މެޗުގެ ތެރެއިން\nއޮސަސޫސާގެ ދަނޑުގައި ކުޅުނު މިމެޗުގައި ގިނަ ވަގުތު ބޯޅަ ހިފަހައްޓާ ރަނގަޅު އެޓޭކް ތަކެއް ކުރަން ރެއާލް އިން މަސައްކަތް ކުރިނަމަވެސް އިދިކޮޅު ޓީމުގެ ގޯލްތެރެއަށް ބޯޅަ ވައްދާލުމަށް ރެއާލް ވަނީ ނުކުޅެދިފައެވެ.\nމިނަތީޖާތަކާއި އެކު ބާސާއިން ޕޮއިންޓް ތާވަލުގެ ދެވަނައިގައި އޮތް ރެއާލް މެޑްރިޑާއި ދެމެދު އޮތް ފަރަގު ވަނީ ތިން ޕޮއިންޓަށް ކުޑަކޮށްފައެވެ. ބާސާއަށް ތާވަލުގެ ތިންވަނަ ލިބެނީ ކުޅުނު 18 މެޗުން 34 ޕޮއިންޓް ހޯދައިގެންނެވެ. އެއްވަނައިގައި މިދެޓީމަށްވުރެ ތިންމެޗު މަދުން ކުޅެގެން އޮތީ މިސީޒަނުގައި ރަނގަޅު ފޯމެއްގައި އޮތް އެތްލެޓިކޯ މެޑްރިޑެވެ.


Fen aruvaa vadaamuge eki dimaalun eki message!\nފެން އަރުވާ ވަޑާމުގެ އެކި ދިމާލުން އެކި މެސެޖު!\nޖުމްހޫރީ މައިދާނުގައި ރޭ ހުޅުވި ފެން އަރުވާ ވަޑާމުގެ ހާއްސަ ކަމަކީ ކޮބައި ހެއްޔެވެ؟ ހަމަ ގައިމު ވެސް މި ތަނަކީ ރާއްޖޭގައި މިހާތަނަށް ހެދި އެންމެ ފުރިހަމަ ފަންވާރެވެ. ނުވަތަ ފެން އަރުވާ ވަޑާމެވެ. ނަމަވެސް މިތަނުގެ ހާއްސަކަން ރީތިކޮށް ފެންނާނީ ރޭގަނޑު ގަޑީގަ އެވެ. މިތަން ފަރުމާކޮށްފައިވަނީ އެކި ދިމާލުން އެކި މެސެޖު ލިބޭ ގޮތަކަށެވެ. އެކިކުލަ ބޮކިތަކުން ދިއްލާލާ ގޮތަށެވެ.\nޖުމްހޫރީ މައިދާނުގައި ރޭ ބޭއްވި ކުލަގަދަ ރަސްމީއްޔާތުގައި ހުޅުވި "މިއުޒިކަލް ފައުންޓެއިން" އިން ރަމްޒުކޮށްދެނީ ރާއްޖޭގެ އެކުވެރި ކަމެކެވެ. މި ފެން އަރުވާ ވަޑާން ފަރުމާކޮށްފައިވަނީ ގިނަ ކުލަ ތަކެއް ފެންނަ ގޮތަކަށެވެ. ފެން އަރުވާ ވަޑާމުން ފެންގަނޑު މައްޗަށް އަރަމުންދާއިރު، ފިޔާތޮށި ކުލަ އާއި ނޫ ކުލަ އަދި ފެހި ކުލަ އާއި ރީނދޫ ކުލައިގެ އިތުރުން ރަތް ކުލަ ވެސް ފެންނާނެ އެވެ.\nމި އުޒިކަލް ފައުންޓެރިނުން މިސްކިތުގެ ގުއްބެއް ފެނެ އެވެ. މީގެން ރަމްޒު ކޮށްދެނީ މާވް ވެގެންވާ އިސްލާމް ދީނެވެ. އަދި މިތަނުން ފަސް ހަނދު ވެ އެވެ. މި ހަނދުތަކުން ދައްކުވައި ދެނީ ރާއްޖޭގެ މިނިވަން ކަމެކެވެ. މީގެ އިތުރުން މިއުޒިކަލް ފައުންޓެއިންގެ އެއް ފަރާތުގައި ހުންނަ އިރު، ފަސް އިނގިލި ފެންނާނެ އެވެ. މި އިނގިލިތަކުން ދައްކުވައި ދެނީ ރާއްޖެއަށް ލިބިފައިވާ މިނިވަން ކަމެކެވެ. އަދި ދެ އަތް ޖޯޑުކޮށްލައިގެން އިންނަ އަތެއްގެ ރަމްޒު ފެނެ އެވެ. މީގެން ދައްކުވައި ދެނީ އެކުވެރިކަމާއި އެއްބައި ވަންތަ ކަމެވެ.\nގާތްގަނޑަކަށް 28 ފޫޓު ބޮޑު މި ފެން އަރުވާ ވަޑާމުގެ މަސައްކަތް ކޮށްފައިވަނީ އެމްޓީސީސީންއިންނެވެ.\nޖުމްހޫރީ މައިދާން ހުޅުވަން ދިޔަ ގިނަ ބައެއްގެ ނަޒަރުގައި މިތަނަކީ މާލޭގެ މޫނުމައި ރީތިކޮށްދޭނެ ތަނަކަށްވާނެ އެވެ.\n"ވަރަށް ރީތި ވާނެ ތަނެއް މިއީ. މި ފަދަ ތަނެއް މާލޭގެ މޫނު މައްޗަށް މުހިންމު. މީގެ ސަބަބުން ޓޫރިސްޓުން ނަށް ވެސް ހިތްގައިމު ތަނަކަށް ވާނެ،" މިއުޒިކަލް ފައުންޓެއިން ހުޅުވި ތަނަށް ގޮސްހުރި ޓުއާ ގައިޑެއް ބުންޏެވެ.\nމާލޭގައި މި ވަގުތު ހުރި އެންމެ ރީތި ފެން އަރުވާ ވަޑާމުގެ ސަބަބުން މާލޭގެ މޫނުމަތި ރީތިކޮށްދީފި އެވެ. ދެން އޮތީ މި ތަން ރީތިކޮށް ބެލެހެއްޓުމެވެ. މި ފެން އަރުވާ ވަޑާމުން ދޭ މެސެޖުތަކާ މެދު ވިސްނުމެވެ. މި ތަނުން ފަސް މެސެޖު ލިބޭނެ އެވެ.


Dhivehi zuvaanunnaai anhenun ge medhugai rajjebali gina\nޑރ. އަމާލް ބަސްނެޓް 'ދައުރު' އަށް އިންޓަވިއު ދެއްވަނީ: އޭނާ ވަނީ ދިވެހި ޒުވާނުންނާއި އަންހެނުންގެ ތެރޭގައި ރާއްޖެބަލި އާންމުވާތީ ކަންބޮޑުވުން ފާޅުކުރައްވާފައި (ދައުރު ފޮޓޯ/އަބްދުﷲ ޔަޝާއު)\nދިވެހި ޒުވާނުންނާއި އަންހެނުންގެ މެދުގައި ރާއްޖެބަލި ގިނަ\nއޭޑީކޭގެ ޑރ. އަމާލް އެދިވަޑައިގަތީ ބަލީގެ އަލާމާތްތައް ފެންނަ އިރު އަވަހަށް ދައްކަން\nރާއްޖޭގައި އެންމެ އާންމުކޮށް ފެންނަނީ ހުޅުހުޅު ދުޅަވެ، ރިއްސުމުގެ ބާވަތް\nޑރ. އަމާލްއަށް ދައްކާ 20 މީހުންގެ ތެރެއިން 15 މީހުންގެ ކިބާގައި އެ ބަލި ހުރޭ\nބަލި ބޮޑުވުމުގެ ކުރިން ފަރުވާ ހޯދިއްޖެ ނަމަ އުނދަގޫތައް ވަރަށް ބޮޑަށް ކުޑަކުރެވޭނެ\nއޭޑީކޭ ހޮސްޕިޓަލުގެ ރޫމެޓޮލޮޖިސްޓް އަމާލް ބަސްނެޓްގެ ވާހަކަތައް އިވުމުން ފުރަތަމަ ވެސް އެނގުނީ ކުރިން ހީކުރެވުނު ވަރަށް ވުރެ އާންމު ރާއްޖެބަލި ތަހައްމަލްކުރަމުން އަންނަ މީހުންގެ އަދަދު ގިނަވަމުންދާ ކަމެވެ. ހާއްސަކޮށް ޒުވާނުންނާއި އަންހެނުންގެ މެދުގަ އެވެ.\nގިނަ މީހުންނަށް ހީވެފައި އޮންނަނީ ރާއްޖެބަލީގެ އާންމު ބައެއް އުނދަގޫތައް ކުރިމަތިވަނީ އުމުރުން ދުވަސް ވުމުން ކަމަށެވެ. ނަމަވެސް އާތުރައިޓިސްގެ ހާއްސަ ޑޮކްޓަރު އަމާލް ވިދާޅުވީ އެއީ ކުށް ހީއެއް ކަމެވެ. ބައެއް މީހުން އުފަންވާ އިރު ވެސް އެ ބަލީގެ އުނދަގޫތައް ހުންނަނީ ހަށިގަނޑާ ގުޅިފަ އެވެ.\nރާއްޖެބަލީގެ އެންމެ އާންމު ވައްތަރުތަކަކީ ހުޅުހުޅުގައި ރިއްސުމެވެ. ބައެއް ފަހަރު ހުޅުތައް ދުޅަވެ، ހަރަކާތް ނުކުރެވޭ ހިސާބަށް ވެސް ހާލަތު ގޯސްވެ އެވެ.\nއޭޑީކޭގެ ރޫމެޓޮލޮޖިސްޓް ޑރ. އަމާލް ބަސްނެޓް 'ދައުރު' އަށް އިންޓަވިއު ދެއްވަނީ (ދައުރު ފޮޓޯ/އަބްދުﷲ ޔަޝާއު)\nޑރ. އަމާލް ވިދާޅުވި ގޮތުގައި އާތުރައިޓިސްގެ 100 އަށް ވުރެ ގިނަ ވައްތަރު ހުރެ އެވެ. އެކަމަކު އެންމެ އާއްމުކޮށް ފެންނަނީ:\nރޫމެޓޮއިޑް އާތުރައިޓިސް: އަތް ފައި ދުޅަވެ، ހަރަކާތް ކުރަން އުނދަގޫވުން\nސޮރައިއެޓިކް އާތުރައިޓިސް: ހުޅުތައް ދުޅަވެ، ބޮލުގައި ރިއްސައި ދިގު މުއްދަތަކަށް ވޭން ދެމިހުރޭ. އަދި ހަންގަނޑަށް ވެސް އަސަރުކުރޭ. ބައެއް ފަހަރަށް ސިކުނޑިއަށް ވެސް އަސަރުކުރޭ\nސްޕޮންޑިލޯ އާތުރައިޓިސް: މައިބަދައާ ގުޅިފައި ހުންނަ ރާއްޖެބަލި\nރޫމެޓޮއިޑް އާތުރައިޓިސް ހުންނަ މީހެއްގެ އިނގިލިތަކުގެ ހުޅުތައް ދުޅަވެފައި (ފޮޓޯ/ވެބް އެމްޑީ)\nރާއްޖެބަލީގެ އާއްމު ތިން ވައްތަރުގެ ތެރެއިން އެންމެ ގިނައިން ފެންނަނީ ރޫމެޓޮއިޑް އާތުރައިޓިސް އެވެ. އެހެން ވައްތަރުތަކާއި ރޫމެޓޮއިޑް އާތުރައިޓިސް ތަފާތުވަނީ ކުޑަ ހުޅުތަކަށް އަސަރުކުރާތީ އެވެ.\n"މިސާލަކަށް އިނގިލިތަކުގެ ހުޅުތަކާއި އަތުގެ ހުޅުތައް. އާއްމުކޮށް އެ ބަލިން ފެންނާނީ އެކަހަލަ އަލާމާތްތަކެއް،" ޑރ. އަމާލް ވިދާޅުވި އެވެ.\nއޭނާ ވިދާޅުވި ގޮތުގައި އޭނާއަށް ދައްކާ ކޮންމެ 20 މީހެއްގެ ތެރެއިން 15 މީހުންގެ ކިބައިން ރާއްޖެބަލި ފެނެ އެވެ.\nޒުވާނުންނާއި އަންހެނުން އާންމު\nރާއްޖެއިން އެންމެ ގިނައިން ރާއްޖެބަލި ފެންނަނީ ޒުވާނުންނާއި ދަރިމައިވާ އުމުރުގެ އަންހެނުންގެ ކިބައިންނެވެ.\n"އެކަމުގައި ސަބަބުތަކެއް ހުރެދާނެ. މިސާލަކަށް ޖެނެޓިކްސް، ދިއިރުޅުމުގެ ވައްޓަފާޅި އާއި ހޯމޯންސްގެ ސަބަބުން ވެސް އާތުރައިޓިސް ހުރުމަކީ އެކަށީގެންވާ ކަމެއް،" ޑރ. އަމާލް ވިދާޅުވި އެވެ.\nބައެއް ކަހަލަ ތެރަޕީތައް އަދިވެސް ރާއްޖެއިން ލިބޭކަށް ނެތް.\nއޭޑީކޭގެ ޑރ. އަމާލް ބަސްނެޓް، ރާއްޖެބަލީގެ ތަޖުރިބާކާރެއް\nއޭނާ ފާހަގަކުރެއްވި ގޮތުގައި ޒުވާން އުމުރުގައި ރާއްޖެބަލީގެ އަލާމާތްތައް ހުރި ނަމަވެސް، ޑޮކްޓަރަށް ދައްކަން ގިނަ މީހުން ވިސްނަނީ މާ ލަސްވާ ފަހުންނެވެ. އޭގެ ސަބަބަކަށް، އޭނާ ވިދާޅުވީ، އެއީ ހަމައެކަނި އުމުރުން ދުވަސްވުމުން ޖެހޭ ބައްޔެއް ކަމަށް ހީކުރެވިފައި އޮތުމުން ކަމަށް ވެދާނެ ކަމަށެވެ.\n"ހުޅުތަކުގައި ރިއްސާ ފުރަތަމަ ދުވަހު ދައްކަން އަންނާނެ ކަމަކަށް ނުދެކެން. އެކަމަކު އެ ތަދު ގިނަ ދުވަސްތަކަކަށް ދިގުދެމިގެންދާ ނަމަ ޑޮކްޓަރަށް ދެއްކުން ބުއްދިވެރި،" ޑރ. އަމާލް ވިދާޅުވި އެވެ.\nޑރ. އަމާލް ވިދާޅުވީ ރާއްޖެބަލީގެ އަލާމާތްތައް ފެންނަ ހިސާބުން ޑޮކްޓަރަށް ދެއްކުން ވަރަށް މުހިއްމު ކަމަށެވެ. އެއީ ބަލި ބޮޑުވަރުވުމުގެ ކުރިން ފަރުވާ ދެވިއްޖެ ނަމަ، ކޮންމެވެސް ވަރަކަށް ފަސޭހަވެދާނެތީ ކަމަށް އޭނާ ވިދާޅުވި އެވެ.\nމި އަލާމާތްތައް ފެންނަ ނަމަ ޑޮކްޓަރަށް ދެއްކުން މުހިއްމު:\nމޯނިން ސްޓިފްނެސް (ނިދާ ހޭލާއިރު ހަރަކާތްކުރަން އުނދަގޫވުން)\n"މިއިން އެއްވެސް އަލާމާތެއް ހަ ހަފްތާ ވަންދެން ހުންނަ ނަމަ، އެއީ ރޫމެޓޮލޮޖިސްޓަކަށް ދައްކަން ރަނގަޅު ސަބަބެއް،" ޑރ. އަމާލް ވިދާޅުވި އެވެ.\nއާ ބައްޔެއް ނޫން؛ އެކަމަކު ފަރުވާ ދޭން އަދިވެސް އުނދަގޫ\nރާއްޖެ ބަލީގެ ގިނަ ފަރުވާތައް ރާއްޖޭގައި ކުރެވެން ނެތުމަކީ ވަރަށް ބޮޑު ގޮންޖެހުމެއްކަން ޑރ. އަމާލް ފާހަގަކުރެއްވި އެވެ. އެކަމަކު ބައެއް ފަރުވާތައް ލިބެން އެބަ ހުއްޓެވެ.\nހުޅުހުޅުގައި ރިއްސާ މީހުންނަށް އެންމެ ފުރަތަމަ ފަރުވާއަކަށް ދެނީ ތަދު ކަނޑުވާ ބޭހެވެ. ބޭހުން ބަލި ފަސޭހަ ނުވާ ނަމަ، ދެން ދޭން ޖެހޭ ބައެއް ތެރަޕީތައް ވެސް ރާއްޖެއިން މިހާރު ހޯދެ އެވެ. ގޮންޖެހުމަކީ، ޑރ. އަމާލް ވިދާޅުވި ގޮތުގައި، ހުރިހާ ވައްތަރެއްގެ ފަރުވާ ލިބެން ނެތުމެވެ.\n"[ސީރިއަސް] ބަލި މީހުން ފޮނުވަން ޖެހެނީ އިންޑިއާއަށް. އެއީ ވަގުތަށް ބަލާއިރު ވެސް ދަތި ކަމެއް،" ޑރ. އަމާލް ވިދާޅުވި އެވެ.\n"ބައެއް ކަހަލަ ތެރަޕީތައް އަދިވެސް ރާއްޖެއިން ލިބޭކަށް ނެތް."\nރާއްޖެބަލީގެ މީހުންނަށް އޭނާ އަބަދުވެސް ދެއްވާ ނަސޭހަތެއް އޮވެ އެވެ: ވީހާވެސް އަވަހަކަށް ޑޮކްޓަރަށް ދެއްކުމެވެ.\n"އަމިއްލައަށް ވޭން ތަހައްމަލު ނުކުރޭ!" އޭނާ ވިދާޅުވި އެވެ.\n"އަވަހަށް ޑޮކްޓަރަށް ދައްކާ!"


މިސްކިތުގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ - R. Fainu Council\nމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ\nފައިނު ކައުންސިލް އިދާރާ 12:57 AM އިޢުލާން\nމިއިދާރާއިންދޭ މަޢުލޫމާތާއި އެއްގޮތަށް އަމިއްލަ ތަކެތީގައި މިރަށު ހުކުރު މިސްކިތް މަސްޖިދުލް ފަލާޙްގެ ބައެއް މަރާމާތު ކޮށްދޭނެ ފަރާތެއް ބޭނުންވެއްޖެއެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 20 އޯގަސްޓް 2020 ވާ ބުރާސްފަތި ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ކެނޑުން އޮންނާނީ 25 އޯގަސްޓް 2020 ވާ އަންގާރަ ދުވަހުގެ މެންދުރު 13:00 ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014) ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 20 ޛުލްޙިއްޖާ 1441 ތާރީޚް މ:9އޯގަސްޓް 2020\nމިސްކިތުގެ ބައެއް މަރާމާތުތައް ކޮށްދޭނެ ފަރާތެއް ބޭނުންވެއްޖެ Reviewed by ފައިނު ކައުންސިލް އިދާރާ on 12:57 AM Rating: 5